
PREFAŢĂ 
Provocarea întâlnirii 


Textele pe care urmează să le citiți, fragmentare şi, de 
cele mai multe ori, îndrăgostite de tema sau subiectul 
abordat, îmi amintesc de ocheanele caleidoscop ale copilăriei, 
pe care le învîrteai obţinînd, de fiecare dată, un alt model de 
vitraliu, o altă stea, o altă mantră. Nu cred că trebuie să vă 
aşteptaţi la altceva decât scrie în titlu, adică la Jurnalul unui 
spectator, însă cred la fel de sincer că, la final, veţi avea 
revelaţia că specia jurnalului e ceva care merită luat mult mai 
în serios decât obişnuim, cu toţii, s-o facem. 


Izvoarele subterane ale culegerii de notații, amintiri, 
crochiuri fulgurante de impresii de spectacol, interviuri sau 
mărturii directe, foarte personale, pe care ni le oferă generos 
Vasilica Oncioaia Bălăiță vin din direcții diferite: teatrul - de 
animaţie sau „de dramă” - e, cu siguranţă, locul de întâlnire al 
acestor izvoare. Teatrul văzut, teatrul căutat, teatrul cercetare, 
teatrul terapie, teatrul obsesiv, magnetic, teatrul de care te 
desparți şi la care revii, teatrul pe care-l aperi, ori pe care-l 
găsești unde nici cu gândul n-ai gândit. Însă, pînă la a se 
aduna într-o curgere lină, de la ieri către mâine, râul ăsta plin 
de  cotituri se nutrește cu pârâul educaţiei profunde și 
stăruitoare, cu cel al unui (foarte special) fel de încredere în 
ceilalți, cu o facultate aproape încăpăţinată a admiraţiei 
senine, participative, pusă mereu pe întrebat. Şi, fireşte, cu 
izvorul (atât de dificil de controlat azi, fiindcă e, pe cât de 
imprevizibil, pe atât de fragil) unei credinţe temeinice - în 
sensul cel mai strict al cuvântului. 


Jurnalul acestui atât de subiectiv/obiectivat spectator - 
care e şi un actor totodată, luându-și în posesie, la vedere, 
corpul şi emoțiile și fixîndu-le în imagini memorabile - vă va 
prilejui nu doar întîlnirea cu un partener de discuţie cu care 


puteţi, sau nu, să fiți de acord, puteți, sau nu, să împărtășiți 
experienţe. Vasilica Oncioaia Bălăiţă ne oferă tuturor câteva 
ferestre prin care să privim, deschis, spontan, dintr-un „azi” 
care transcende situaţia specifică, înlăuntrul propriilor ei 
întîlniri cu oameni de teatru. Transcrie fidel nu doar 
interviuri, ci şi cîteva dezbateri, menite să pună într-o altă 
lumină dascăli şi actori celebri, mentori sau tineri care se 
străduie din greu să-şi împlinească visele. Personajul său 
interogativ pare să fie peste tot, dar ştie şi să se topească, 
antihistrionic, în conținuturi, luminând subiectul şi 
retrăgându-se discret în umbra culiselor. 


Nu ştiu dacă am aceeaşi încredere în „adevăr” ca 
autoarea (nu e doar vârsta ci şi, probabil, un fel de scepticism 
natural, nedobândit) dar împărtăşesc cu domnia sa o 
copilărească (nu infantilă) disponibilitate către miracolul de 
fiecare zi, acela care (vorba lui Eliade) te aşteaptă după colț. 
Altminteri, cu siguranță, nici nu ne-am fi întîlnit în... spaţiul 
virtual, cu trei ani în urmă, din dragoste de teatru. ÎL invit pe 
cititor să accepte, deci, provocarea sa, aceea de a privi 
întâlnirea teatrală ca pe-un miracol. 


Miruna Runcan 


INTRODUCERE 


Multe din paginile acestei cărți le consider exerciții de 
înţelegere asupra teatrului. În timp, scriind despre spectacole, 
dialogând cu actori, scenografi sau regizori, m-am gândit, cu 
naivitate, că aş putea intra vreodată în breasla criticilor. 
Aveam nevoie să fiu recunoscută şi, la un moment dat, 
făceam tot ce puteam pentru asta: publicam la o revistă sau 
alta, scriam pe blog dar... nu primeam niciun semnal 
încurajator, nicio confirmare mai de doamne-ajută! Încă nu 
eram critic şi mă întrebam cu neliniște câți ani va trebui să 
mă mai străduiesc să scriu despre teatru? 

Cam ăsta era palpitul unei activități pe care o 
săvârşeam altminteri din curiozitate, dorinţă de cunoaştere şi 
urmând o etică precisă.! Totul până într-o zi în care am primit 
UN SINGUR SEMNAL! 

Tot căutând pe net spre a-şi definitiva volumul 
Habarnam în oraşul teatrului °, Miruna Runcan găsise pe 
blogul meu un jurnal de repetiţii la spectacolul 5 piese scurte, 
în regia lui Alexandru Dabija. Era tot ce-i mai trebuia ca să 
pună punct cărții ei. 


' În timpul călătoriilor prin ţară şi prin alte țări mi s-a clarificat repede că 
nu am voie să „vânez” oameni celebri. De fiecare dată când încercam să 
intru în discuţie cu vreun artist doar pentru că era vedetă, îl „pierdeam” 
înainte de a-i cere vreo întâlnire. Acest risc m-a educat să devin corectă, 
onestă. Cea de-a doua lege de pe Tablă am asimilat-o lucrând pentru 
doctorat şi suna cam aşa: „Am dreptul de a selecta ceea ce cred eu că este 
valoros, indiferent de opiniile altora; am dreptul de a-mi exprima propria 
opinie în raport cu ceea ce cred că este valoros.” 

? Miruna Runcan, Habarnam în oraşul teatrului, Universul spectacolelor 
lui Alexandru Dabija, Editura Limes, Cluj, 2010. 

Pe cât e de adevărat că pe actor îl împlineşte fie și un 
spectator unic în sală, pe atât e de adevărat că răspunsul unui 
singur cititor îi dă scriitorului aripi. 

Motivul pentru care povestesc această întâmplare este 
că, mişcată de sinceritatea şi entuziasmul Mirunei Runcan, 
mi-am amintit o lecție veche: Autoritatea într-un domeniu 
este ceea ce eşti, nu cred că este ceea ce acumulezi. Am 
înțeles, apoi, după atâția ani, că nu sunt critic, sunt 
Spectator. 

Restul...e tăcere. 


Mulţumesc Mirunei Runcan. 


I . ÎNCEPUTURI 


Piatra Neamt, anii '70 


Pe vremea când eram copil, mă lua mama la teatru. 
Cred că mergea des la Cum s-a făcut de-a rămas Catinca fată 
bătrână”. Juca Despina Marcu. Mama mergea mai ales 
pentru Despina Marcu. Nu mi-a spus-o niciodată, dar era atât 
de fericită când intra Catinca în scenă, că de la spectacol nu 
am decât amintirea mamei mele râzând, chicotind, vibrând de 
emoție... Natură melancolică, n-am reuşit s-o văd toată 
copilăria râzând, cum râdea la teatru. 


Iaşi, anii '90 


Eram adolescentă. De data asta venisem singură în 
sală. Vedeam 7 atăl”, cu Sergiu Tudose. Mi-l amintesc doar 
pe el, legat pe un scaun, strigând de durere. Nu văzusem 
niciodată ceva mai puternic, mai adevărat. Senzaţia 
adevărului trăit de actor, intrase în mine mai în adânc, 
dincolo de zestrea personală de experiență. La sfârşit, în 
timpul aplauzelor, am ridicat ochii către policandrul din tavan 
şi am auzit înăuntrul meu: Actorii sunt slujitorii oamenilor, 
călugării sunt slujitorii lui Dumnezeu. 


? Spectacol al Naţionalului ieşean, carea a avut premiera în 1979 şi s-a 
jucat mai bine de zece ani. 

* În acest spectacol a obţinut, în 1987, premiul pentru rolul Căpitanului de 
cavalerie. 


Aveam 16 ani, eram elevă la „Mihai Eminescu”, 
secția Filologie şi mă hrăneam din cărţile lui Cioran, Eliade, 
Noica, Tuţea, Steinhardt, Mircea Vulcănescu. Eram fericită 
că schimbasem uniforma pe blugi, că înlocuisem cărțile 
interzise şi citite în fotocopii aproape ilizibile, cu cărți 
adevărate, tipărite la Humanitas, pe-o hârtie care mă făcea să 
strâmb din nas, dar pe care o preferam oricum. 


Eram fericită să citesc. Citeam pentru teze în barul 
liceului. Primeam note bune pentru că mă exprimam 
personal interpretând imagini din albume de pictură la Istoria 
Artelor, plângeam de emoție ascultând lecţia de creştinism la 
Istoria Religiilor şi... mă lăsam cucerită de părul doamnei 
Şiclovan”. Tocmai am aflat că această profesoară a murit. 
Gabriela Şiclovan... Îi aduc un omagiu. Prin calmul, cultura 
şi eleganța ei, a distrus pentru prima dată şabloanele din viaţa 
mea. Pentru mine „Revoluţia” a însemnat Gabriela Şiclovan. 
„Cu moartea pre moarte călcând şi celor din morminte viaţă 
dăruindu-le.” Pe cât este de adevărat că a murit, pe atât e de 
adevărat că a înviat prin generaţiile pe care le-a crescut... 
Sunt martorul învierii ei. O profă surâzându-ne, întorcându-se 
cu faţa către tablă să scrie, scuturându-şi părul de culoarea 
apusului de soare... Dar, mai ales, o profă surâzându-ne. 


Intrasem la facultate” şi devenisem prietena a doi 
băieți care veneau opțional la toate cursurile, preferând să 
citească în restul timpului. Emil Munteanu şi Toni (Antonio) 


” Imediat după treapta a doua, din clasa a XI-a s-au introdus două 
dicipline care m-au transformat: Istoria Artelor şi Istoria Religiilor. 
“ Universitatea „Al. loan Cuza”, Filologie, Română-Latină. 

Patraş”. Emil ne invita uneori la el, într-o cămăruță dintr-o 
grădiniţă. ÎL găseam îngropat în cărți şi mâncând cafea, de-ai 
fi jurat că era Noica uitat la Păltiniş... 

Toni şi Emil erau prietenii mei pentru că ne unea 
afecțiunea Elvirei Sorohanf. Profa de Literatură veche se 
plimba maiestuos prin amfiteatru trecând năucitor de coerent 
de la civilizaţia veche la cea interbelică, incitându-ne cu 
libertatea gândului şi antrenându-ne să glisăm fără inhibiţie 
printre autori. Când intra Elvira Sorohan în amfiteatru, pentru 
mine cerul cobora pe pământ, inima îmi bătea mai tare, ochii 
deveneau mai atenți, mintea mi se deschidea în toate. 
Îndrăgostită de literatură, ne-a împătimit pe toţi. După 
terminarea primului an, când nu am mai studiat cu ea nicio 
disciplină, am plecat de acolo. Nu mai era nimeni ca ea şi n-o 
putea înlocui nimeni... 

Căutam fără să ştiu, Adevărul. Căutam, fără să ştiu, 
oameni pe care să îi urmez. ŞI atunci, am ajuns printr-o 
întâmplare la teatru descoperind că Adevărul poate ieşi din 
Mine! 

Scrisul şi cititul rămâneau cele mai mari bucurii ale 
vieții mele. 

Însă Adevărul urma să intre în mine prin teatru... 


7 Emil Munteanu, profesor la Liceul de Artă „Octav Băncilă”, şi Antonio 
Patraş, conferenţiar universitar doctor la catedra de Literatură Română a 
Universităţii „Al. I. Cuza”. 

8 Profesor universitar doctor, Catedra de Literatură a Universităţii „ Al. I. 
Cuza”. 


Faţă în faţă cu Adevărul” 


„Bună ziua, pot să intru şi eu la ora de teatru?” Clasa 
era plină de studenți (prima promoţie de păpuşari cu facultate 
care aveau să intre la Teatrul „Luceafărul”), iar la catedră 
şedea Natalia Dănăilă". Pe cât de firesc mi-a spus: „Intră şi 
aşează-te!”, pe atât de firesc m-am comportat la ore, până la 
sfârşitul acelui an universitar. Îmi dădea note fără să fiu 
trecută în catalog, îmi permitea să intru în examene cu 
studenţii, să lucrez împreună cu ei, mă dădea drept exemplu, 
mă iubea mai mult decât puteam înțelege, fără s-o spună, 
cerându-mi mereu să lucrez câte ceva. În timp, mi-a cerut să 
dau concurs la teatru, să dau admitere la facultate, să mă 
ocup de spectacolul de licenţă al promoţiei mele, să dau 
admitere la doctorat. 

Deşi făceam tot ce îmi cerea, n-am crezut însă 
niciodată în ea ca artistă şi de aceea nu am urmat-o. Şi ea ştia 
asta. O singură dată mi-a zis, spre sfârşitul vieții ei: 
„Întotdeauna ai minimalizat ceea ce ţi-am spus.” 

Mă invitase cândva la o îngheţată. l-am spus: „Cred 
că vocaţia dumneavoastră e să construiți instituţii, iar vocația 
mea e să mişc oamenii între ele.” Dacă aş fi înţeles atunci ce 
adevăr îmi ieşise pe gură...l-a căzut îngheţata din cupă. 

Sunt destui ani de când a plecat în lumea cealaltă şi 
mă întreb: „Aş putea iubi un student care să mă contrazică 
până la sfârşitul vieţii mele?” N-a pierdut nimic. O voi iubi 
întotdeauna. Doar că e singura persoană care nu mi-a spus şi 
căreia nu i-am spus lucrul ăsta. Am avut întotdeauna altceva 


? Având ca instrumente de cunoaştere în teatru gândul, simțirea, rostirea şi 
mişcarea, numesc Adevăr expresia cât mai fidelă a tot ceea ce cunosc în 
jurul meu. Aici Adevărul este o expresie instaurată de Stanislawski, 
specifică teatrului. 

10 profesor universitar doctor, Departamentul Teatru, Universitatea de 
Arte „George Enescu”, Iași. 

de făcut. A copilărit în Murgeni, lângă Fălciu, unde am 
copilărit şi eu. 

După ce a murit, spiritul ei a venit într-o noapte la 
mine şi m-a întrebat cu glas de copil: Am făcut vreo faptă 
bună pe Pământ? 

Ai făcut, am zis. Pentru mine, ai făcut numai fapte 
bune! 


Fragment din teza de licenţă 


„Mă aflam la un curs de păpuşi. Constantin 
Brehnescu, unul dintre maeştrii păpuşari din oraşul nostru 
trecea des pe la facultate în vremea aceea, încântând 
studenţii. Într-o zi, ne-a propus să ne jucăm de-a Capra cu 
trei iezi . Văzându-ne cum ne înghesuiam stingheriți după 
paravan, a mărit ochii şi a zis: „Dar de ce trebuie să 
improvizăm după paravan?! Măi copii, ia staţi jos! Nu, nu 
acolo, veniţi aici, în mijloc. Aşa, chiar jos, aşezaţi-vă în 
semicerc.” Am intrat printre studenţi. „Dacă ne jucăm chiar 
noi, fără bile, de-a capra cu trei iezi? Nu ştiu alții cum sunt, 
dar eu m-am trezit jucându-mă. Constantin Brehnescu a 
hotărât cine erau iezii, lupul, capra. „Ceilalţi, a spus el, sunt 
mobila din casă şi tot ce ar mai fi nevoie.” Încă nu aveam 
curajul să intru în joc, dar l-am auzit strigând: „Un scăunel, 
mai trebuie un scăunel!” Mare cinste pe capul meu, căci m- 
am dovedit a fi scăunelul iedului cel mic. Cum iedul mic trăia 
cel mai mult, aveam şi eu mai multă treabă. Ce bucurie când 
venea să se aşeze în braţele mele! Tăceam şi îmi iubeam 
iedul. Prinsesem curaj şi, la scena în care lupul vine să îşi 
ascută dinţii, mi-am oferit braţul drept freză dentară. În 
câteva secunde cineva a ridicat freza şi, fără vreo altă 
indicație, am început instantaneu să bâzâi. Dar lupul avea şi 
limbă de ascuţit: din câţi eram, Constantin Brehnescu a făcut 

foalele; şedeam pe jos, unul în spatele celuilalt, ne prindeam 
partenerii de mijloc; inspiram toți în acelaşi timp, lăsându-ne 
pe spate, pentru ca apoi să dăm drumul aerului, aplecându-ne 
în faţă. Un mecanism uriaş, care nu putea să nu convingă.” 

Adevărul, simţeam adevărul în corp. Era atât de bine 
să descopăr asta, eram atât de liberă, fericită şi a devenit din 
ce în ce mai greu să îl păstrez aşa... 


În anul I de facultate am făcut actoria cu Ion Sapdaru. 
Ne povestea ore întregi despre viață. Stăteam în frig, 
nemişcaţi, el scoțându-şi doar căciula din cap, rămânând într- 
o şubă. Noi, îngrămădiţi unul în celălalt, pe-o bancă lungă de 
trei metri. „Nu se poate face teatru în frig!”, ne spunea, dar 
noi oricum nu simțeam frigul. 

Când se  încălzea afară, deveneam creativi. 
Descopeream lumea prin teatru. Veneau să ne vadă la 
examenele de actorie studenţii din anul IV. Sapdaru nu ne 
dădea nimic; ne obliga să descoperim viaţa: observaţie, 
imitație, improvizație. Când să ajungem în sfârşit la texte, s-a 
ferit să ne dea vreun rol, să ne sugereze vreun text, orice. Ne- 
a spus doar: „Îşi alege fiecare textul, partenerul de joc, vă 
faceţi fiecare bucata şi mă invitaţi la teatru.” 

Atunci am învăţat prin întrebări... Sapdaru nu-mi 
destăinuia nimic. Totuşi, mă punea pe cale întrebându-mă „de 
ce?” Atunci am învăţat enorm despre adevărul din corp, care 
era altceva decât ce ştiam despre mine însămi, era o altă 
materie decât a lumii proprii emoţionale pe care o exploram 
zilnic, era lumea redescoperită fără filtrul ego-ului. De aceea, 
numesc adevărul din corp relația justă dintre actor şi 
personaj, detașată şi implicată concomitent. Astfel, adevărul 
din corp este un tip de energie creativă care îl îmbogățește pe 
actor şi creează în mod simultan personajul. 

În anul II am făcut actoria cu Tatiana Ionesi. Intuitivă, 
ne scana structurile personale fără greş. Prin natura 
programei, expirase timpul descoperirilor... trecuserăm la 
teatrul de repertoriu. Jucam mult, înţelegeam puţin: Ibsen, 
Shakespeare, Caragiale, Vasile Alecsandri, Jean Paul Sartre, 
Goldoni... am luat şi premii, DAR aveam o problemă gravă: 
lăsându-mă fascinată de Tatiana, nu întrebam nimic, o 
ascultam orbeşte... Abia la spectacolul de absolvire am 
descoperit că, neîntrebând nimic despre natura personajelor, 
nu ştiam să construiesc... 

Așa a început o lecție lungă în care am învăţat că 
întrebările sunt de nepreţuit, ele având valoare de muşchi ai 
gândirii. 


În următorii ani după absolvire am intrat într-un teatru 
bun, am avut colegi de excepție, am jucat continuu, dar m-a 
doborât Frica de A NU ŞTI. 

Am coborât de pe scenă, promițându-mi să nu mai urc 
niciodată acolo şi, după un timp, am pornit din nou în 
căutarea Adevărului. Partea nostimă e că oriunde l-aş fi 
căutat, o făceam prin teatru. A fost un singur an, absolut 
necesar, în care am lucrat altceva decât teatru și am 
conştientizat că vocaţia mea este de artistă. 

Înţeleg după atâţia ani că adevărul e imposibil de găsit 
când ţi-l dictează cineva. Îl descoperi doar prin relaţie 
personală. E foarte frumos de scris asta într-o propoziţie, doar 
că durează cât nesfârşitul iadului până îi permiţi să te 

conducă, iar Lupta începe doar când îi permiți Adevărului să 
se atingă de egoul tău.. 

Adevărul ar putea învinge şi tu ai putea fi fericit. Dar 
de cele mai multe ori nici nu ajungi să lupţi, pentru că asta 
cere să te cobori, să îl accepți, să îi urmezi legea. Adevărul 
devine o forță doar acționând prin el. 

Nu stărui mai mult în povestea cu Adevărul. E al 
naibii de greu drumul de la inocenţă la conştiinţă şi m-a 
costat douăzeci de ani... 

Adevărul în scenă trece din gândul regizorului prin 
duhul actorului, zămislind personajul şi abia apoi revârsându- 
se în inima de spectator... O disciplină ascetică. Este ceea ce 
pe cale intuitivă primisem ca definiţie în sala de spectacol: 
între actori şi călugări se pune semnul egal prin slujire. Ca să 
aflu acest adevăr, în mine au trebuit să moară pe rând visul de 
glorie, egoismul, orgoliul. 

Când recunosc adevărul în jocul unui actor? Când pe 
scenă se iveşte transfigurat cineva care depăşeşte cu mult 
datele fizice, psihice şi suflteşti ale actorului. 

Un asemenea fapt, o dată văzut, nu se poate uita, dar 
nici nu poate fi multiplicat ori depozitat în imaginea video, 
căci adevărul în teatru e o formă de viaţă la fel de subtilă ca 
muzica. 

II. ÎNTÂLNIRI 


Întâlnire după treisprezece ani 


Întoarcerea unei artiste care a format prima 
generație de actori la lași, după căderea comunismului, 
alături de Sergiu Tudose, actor la Naţionalul ieșean. Este 
vorba despre Getta  Angheluţă, profesor la UNATC 
Bucureşti. 

Dincolo de orice subiectivism, ceea ce mi-o 
recomandă drept o întâlnire peste așteptări este o pagină din 
cursul de actorie al domniei sale: „Arta Actorului...Arta 
Vieţii”, plină, nu mi-a venit să cred, cu întrebarea DE CE? , 
unde interogația nu era o figură de retorică, ci un mod de a 
înainta în arta teatrului. Am experimentat personal dinamica 
învăţării prin întrebare acceptând provocarea lansată de 
dumneaei, anume de a dezlega actoriceşte rolul Ninei 
Zarecinaia din Pescărușul, de A. P. Cehov. Şi, asemeni 
Ninei Zarecinaia, pentru prima dată în viața mea am scăpat 
de stinghereala mişcărilor exterioare şi am avut sentimentul 
că întrupez adevărul unui personaj, că adevărul acela este 
mai presus de mine, iar el se hrănește din geniul vieţii şi nici 
pe departe din egoul meu... Cursul ar trebui publicat, însă 
aici aş vrea să consemnez Atelierul Despre Emoţii în teatru 
pe care l-a susținut doamna profesor Getta Angheluţă la 
Universitatea de Arte din laşi. 

Atelier despre emoţii. Getta Angheluţă 


G.A.: Când luăm contact cu oamenii din jur facem 
legătura prin intermediul privirii, prin ochi — adică prin ceea 
ce numim „oglinda sufletului”. De aceea e bine să stăm cât 
mai apoape, ca să vă văd, să mă vedeţi, comunicarea dintre 
noi să se facă prin acest canal. Aş vrea să nu fiți înţepeniţi, să 
nu fiți emoţionaţi, pentru că emoția poate fi ceva distrugător. 
Vorbesc de acea emoție care îți usucă gâtul, care face să îţi 
amorțească mâinile, şi care te pune în imposibilitate de a fi 
liber. Este un fel de crispare nevăzută şi necontrolabilă. 


Studentă An II Regie: Sunt de acord cu 
dumneavoastră în ceea ce priveşte emoția. Între altele, lucrez 
cu studenţii de Anul II Actorie. Întrebându-i dacă au emoţii la 
un examen pe care l-am dat astă vară, ei mi-au spus că da. 
Le- am spus că nu trebuie să aibă emoții, ci să se simtă foarte 
bine când sunt văzuţi de public, să se simtă exact ca peştele 
în apă. Ei mi-au răspuns că emoția îi ajută foarte mult să facă 
rolurile cât mai bine. Studenţii aceștia sunt acum aici şi vă 
vor spune ce înţeleg prin asta. Pentru mine, emoția este într- 
adevăr distructivă şi inhibatoare. 

G.A: Ăsta este un subiect extrem de interesant şi de 
important. Aşa că vă invit să vă spuneți părerea, ca să vedem 
până la urmă ce reuşim să culegem din această întâlnire. 

Studentă: Poate că unii văd emoția ca pe un fel de 
adrenalină care îi ajută, un fel de motor care îi pune în 
mişcare. Şi astfel emoția e constructivă. Este o altfel de 
emoție decât cea care te paralizează. 

Student: Dacă nu ai emoţii, e ca şi cum nu bagi în 
seamă publicul. Sau nu, nu că nu bagi în seamă publicul, că 


16 


doar el este acolo, dar te prefaci că nu este acolo. Emoția pe 
care o ai când conştientizezi că publicul este prezent, te ajută 
să stabileşti o relaţie cu el. Apoi, vine funicătura aceea care te 
determină să faci rolul mai bine decât la repetiţii. Însă e o 
problemă emoția care îți usucă gâtul şi te face să amorţeşti . 

Studentă: Ăsta e tracul. Sunt emoții diferite. E un 
coşmar să ajungi pe scenă şi să încremeneşti, să ai nişte 
emoții prea puternice care te copleşesc. Atunci uiţi ce ai de 
făcut. 

G. A.: Ce anume uiţi? 

Studentă: Replicile. Eşti mai atent la public decât la 
ceea ce se întâmplă pe scenă. Te uiţi în sală să vezi dacă râde 
careva, dacă şoşoteşte careva, ai uitat tot. Nu mai eşti pe 
scenă. 

Studentă: Nu mai eşti actor în momentul acela. 

Aurelian Bălăiță (iniţiatorul Atelierului): Am şi eu 

o întrebare. Dar înainte de asta, doresc să reiau ceea ce ar fi 
trebuit să se întâmple la începutul întâlnirii acesteia. Şi 
anume să ne cunoaştem cu toții între noi. Să îşi spună fiecare 
numele şi anul de studii. 
(Cei prezenţi îşi spun, pe rand, numele — studenţi din ani 
diferiți de la actorie, păpuşi, regie, masteranzi, absolvenţi de 
teatru, două studente la jurnalism — Universitatea „Al. I. 
Cuza”) 

A.B.: Doamna Getta Angheluţă este unul dintre cei 
mai apreciaţi profesori de teatru din România, la laşi este 
iubită. Are în spate o carieră impresionantă. Face parte dintr- 
o generație „de aur”: Leopoldina Bălănuţă, Mircea 
Albulescu, Victor Rebengiuc, loana Bulcă, Dumitru Furdui, 
Florin Piersic, Ica Matache, Cosma Braşoveanu şi alţii. A 
absolvit Institutul de Artă Teatrală şi Cinematografică „I.L. 
Caragiale” Bucureşti la clasa maestrului Ion Finteşteanu. A 
jucat multe roluri la Teatrul Naţional din Timişoara. După 
opt ani s-a reîntors la o afirmaţie pe care a făcut-o în 
momentul în care a terminat Institutul, şi anume: „Am să mă 
întorc aici ca profesor!” Şi asta a şi făcut. Doamna Getta 

Angheluţă este un profesor de vocaţie, care a îndrumat multe 
promoţii de actori. În 1990, când s-a reînfiinţat şcoala de la 
teatru de la Iaşi, după multe insistenţe ale primilor profesori 
de aici, doamna Getta Angheluţă a venit la laşi şi, în afară de 
faptul că a îndrumat primele serii de la actorie şi de la păpuşi, 
i-a îndrumat şi pe primii profesori de arta actorului de atunci: 
Sergiu Tudose, Emil Coşeru, Ruxandra Bucescu, Monica 
Bordeianu. Am putea spune că e şi un îndrumător de 
profesori de actorie. 

G.A.: Am ceva de adăugat: nu i-am învăţat. Vă dați 
seama că nu am fost profesorul profesorilor. Ei nu aveau 
experiență de profesorat de artă. Şi atunci aveau nevoie să 
experimenteze. Eu nu am făcut decât să lucrez cu studenții şi 
ei observau în ce constă activitatea didactică într-o facultate 
de teatru. 

A.B.: Doamna Getta Angheluţă este autoarea unei 
metode de abordare a artei actorului, o metodă mai pieptişă, 
dar mai adâncă în acelaşi timp, cu nişte profunzimi 
remarcabile, şi care aduce, pe lângă beneficiul unui 
instrument care poate fi aplicat în abordarea oricărui rol de 
către un actor, o lămurire pentru fiecare dintre noi despre ce e 
în interiorul fiecăruia. Pentru că teatrul şi viaţa au un punct 
comun: omul. Că e vorba de noi înşine, de cel de alături sau 
de un personaj, tot despre fiinţă umană este vorba. 

Vasilica Oncioaia: Aş vrea să adaug ceva în 
prezentarea doamnei Getta Angheluţă. Fără să o fi cunoscut 
personal, acum 17 ani am văzut un spectacol de licență care 
mi-a rămas viu în memorie. Atunci nu înţelegeam de ce, dar 
iată astăzi, după atâta timp, a venit vremea când iau contact 
cu această metodă care face ca un spectacol să rămână 
nemuritor în memoria unui spectator. Cred că e singurul 
spectacol rămas în memoria mea într-o formă atât de vie pe o 
durată atât de îndelungată. Asta am spus-o în calitate de 
martor al unei promoţii pe care am văzut-o într-o seară la 
spectacolul de licență. Spectacolul era Opera de trei parale, 
de Brecht, regizat de doamna Getta Angheluţă. 

A.B.: Jucau în acel spectacol absolvenţii primei 
promoţii de actori de la Iaşi după reînfiinţare, cea din 1994. 
Revin acum la întrebarea pe care o aveam: CE SUNT 
EMOȚIILE? 

Absolvent: Cred că de aici ar trebui să pornim. De la 
definirea emoţiilor. Emoţia este un fel de sentiment şi atunci 
fără emoţii nu există artă. Colegii mei au nuanțat foarte bine: 
trebuie să ne ferim de trac. Adică de obsesia penibilului, a 
ridicolului, căci de aici se naşte tracul când eşti pe scenă. 
Dacă reuşeşti să obţii o oarecare lejeritate, mergând după 
metoda lui Stanislavski, al patrulea perete, atunci se creează 
forma de catharsis cu publicul, pentru că există un transfer de 
energie dintre actor, ca persoană care creează, şi public. 
Public care, la rândul său, trebuie să fie şi el un creator, 
pentru că e nevoie de feedback, care apare nu numai prin 
aplauze, ci şi prin atenție. Atenţia publicului poate fi testată 
cel mai bine în momentul pauzelor în teatru. Dacă pauza, 
indiferent cât de lungă, are încărcătură, publicul rămâne 
atent. Şi cred că asta e important, să încercăm să ținem 
publicul aproape şi atunci când nu există nici mişcare şi nici 
text. 

G:A.: Aţi adus în discuţie câţiva termeni care ar avea 
nevoie să fie dislocați, adică pulverizați prin înţelegere, 
pentru a putea ajunge la o sinteză a lucrului. Şi atunci am şi 
eu câteva întrebări. În primul rând am notat aici „emoție 
stimulatoare”. Apoi „emoție în relație”, „atenția la public”, 
„emoția este un sentiment” şi ați adus în discuţie un lucru 
foarte important, care este „simţul ridicolului”, şi un al 
doilea, la fel de important, „pauza”. Bun. Ținând seama de 
faptul că ființa umană este numitorul comun a absolut tot ce 
înseamnă artă, şi ne referim la actorie: scriitorul este ființă 
umană, personajul este ființă umană, regizorul este om, 
actorul este om, şi toate personajele care înconjoară un 
spectacol sunt fiinţe umane, am următoarea întrebare: tot 
ceea ce am notat eu aici şi tot ceea ce trăiţi înainte de a intra 
într-un spectacol, repetiție ori examen, cui îi aparține? (...) Ce 

„stare”, ca să zicem aşa, aveţi când intraţi într-un spectacol 
sau o repetiție? (...) Când stai să intri în scenă şi mai e un 
moment până să faci un pas ca să intri în scenă? (...) Ca 
reacţie fizică, ce percepeţi? 

Student: Tremurat. 

G.A.: Bun, mulțumesc, altceva? 

Student: Nesiguranţă, surescitare, bate inima foarte 
puternic. 

Student: Senzaţie de fluturi în stomac. 

Studentă: Simţi că ţi se înmoaie corpul. O stare de 
slăbiciune. 

Student: Lipsă de coordonare între gând, mişcarea pe 
care ai de gând să o faci şi ce face corpul. 

G.A.: Deci un hiatus. O ruptură. 

Studentă: Pentru mine, înainte de a intra în scenă, 
toate simţurile devin brusc mai puternice. Chiar dacă mi-e 
foame nu pot mânca, pentru că voi vomita. Mi s-ar face rău. 

G.A.: Deci în momentul când apare emoția am tot 
felul de reacţii fizice. Cine? Eu, propriu şi personal. Deci eu, 
acela care am ceva de făcut. Hai să vedem acuma, să fiți 
foarte atenţi la voi înşivă, şi duceți-vă cât mai adânc în 
pornirea lăuntrică. E foarte delicat ce vă întreb acuma: în 
momentul acela ce anume stârneşte în corpul vostru aceste 
reacţii? Dincolo de corpul fizic? 

Studentă: Gândurile. 

G.A.: Adică...? 

Studentă: Teama de a fi judecat. Sa nu gafezi. 

Student: Frica de apariție în larg, când te vede 
publicul. Când ai apărut te temi că ceea ce vei spune nu va 
fi ca la repetiţii, sau va fi judecat. 

Studentă: Vrei să te placă publicul. 

G.A.: Deci toate aceste reacţii fizice sunt datorate 
faptului că vrei să te placă publicul. Şi dacă vrei să te placă 
publicul... publicul te place dacă...? 

Student: Eşti bun, dai randament... 

Student: Eşti sincer. Eşti credibil. 

Student: Dacă îi îndeplineşti aşteptările. 

G.A.: Şi cum pot eu să îndeplinesc aşteptările 
publicului? 

Studentă:Unii apreciază când un actor se 
maimuțăreşte pe scenă, alții când actorii sunt fireşti pe scenă. 

G.A.: Ce anume vreau eu în momentul când ies pe 
scenă? 

Student: Un actor bărbat îşi doreşte ca toate femeile 
din public să îl dorească, iar o femeie invers, toți bărbaţii să 
o dorească. 

G.A.: Orice actor bărbat ori femeie vrea să fie... 

Student: Plăcut şi iubit. 

G.A.: Şi cum poţi să fii plăcut şi iubit? 

Studentă: Dacă eşti liber de frica respectivă. 

Studentă: Dacă eşti perfect. 

G.A.: Bun. Deci vreau să fiu perfect. Bine, 
carismatic. Toate aceste lucruri înseamnă că eu, actor, când 
am păşit pe scenă vreau să fiu bine. Putem să facem legătura 
dintre emoție şi nevoia de a fi bine. Prin urmare, cel care vrea 
să fie bine în spectacol este „eu”. Care va să zică, emoția 
este, la rădăcină, datorată nevoii de a fi bine. Mă tem să nu 
mă împiedic, să nu uit textul, să nu se întâmple „ruptura” de 
care vorbea dumnealui, să nu îmi cadă nădragii. Emoţia se 
datorează reacției mele, a persoanei, individului, de frică 
pentru propria mea situaţie. Vreau "să fiu bine" şi atunci toate 
belelele fizice, psihice, gânduri şi aşa mai departe mă 
asaltează. În momentul când reuşesc să-mi dau seama de 
lucrul acesta se întâmplă două fenomene: încerc să mă 
eliberez de propria mea grijă, de propria mea neputinţă şi să 
am conştiinţa că am ceva de transmis. Şi atunci nu mă mai 
ocup de mine însumi. În momentul acela nu mai sunt eu 
important. Important este publicul şi ceea ce am a-i spune 
prin cuvintele textului. În momentul acela emoția aceasta 
inconfortabilă se transformă în deplină libertate în toată 
fiinţa şi problema emoției distrugătoare dispare. Pentru că 

ştiu că nu eu sunt important, ci ceea ce se transmite 
publicului. 

Student: Există un moment în care se întâmplă 
eliberarea asta de trac. Dacă momentul acela este în scenă, 
adică după ce a trecut primul sfert de oră. Aşa mi se întâmplă 
mie, de exemplu. În primele minute şi înainte de a intra în 
scenă sunt foarte tracasat. Dar după zece minute reuşesc să 
mă eliberez. 

G.A.: Asta se datorează unui mecanism de adaptare. 
Important este ca eu, actor, să fiu atent nu numai înainte de 
spectacol, ci şi pe parcursul vieţii de fiecare zi. Dacă sunt 
atent la fiecare reacție şi la fiecare stare, sentiment 
(sentimentul şi trăirea sunt două lucruri complet diferite), de- 
a lungul vieţii de zi cu zi, dacă sunt atent la ce se întâmplă în 
interiorul meu în fiecare moment, reuşesc ca atunci când sunt 
în culise şi aştept să intru să fiu complet relaxat, golit de 
gând, de aşteptare, de teama inconștientă. În interior se face 
linişte şi personajul, care este o entitate creată de mine şi care 
are propria lui conformaţie, ia loc în mine iar eu devin 
transmițător de sensuri. Şi atunci sunt liber. Nu mai am, nici 
la intrarea în scenă, tot complexul de emoţiii despre care am 
vorbit. Ele dispar prin simpla cunoaştere şi golire de sine. Dar 
asta nu se face de azi pe mâine, asta se face în timp. E 
important să ştiu că e posibil. Vă spun precis că e posibil. Nu 
e un lucru doar pentru marii actori. Asta o poate face orice 
om. Adică să intru în scenă uşor, fără să fiu acaparat de 
această tensiune ca şi cum aş intra dintr-o cameră în alta. 

Student: Şi aşa reuşim să facem diferenţa dintre un 
moment şi altul din viaţă. 

G.A.: Da, căci viaţa e stereotipă. Viaţa nu are decât 
o formulă stereotipă, general valabilă pentru întreaga 
omenire: ne naştem, trăim copilăria, adolescenţa, „iubirea”, 
căsătorie, poate copii, nepoți, bucurii, necazuri, probleme, 
maturitatea cu toate ale ei, bătrânețea, apoi moartea. Toată 
lumea trece prin aceleaşi experienţe. Totul are la bază o grilă 
stereotipă. Marile deosebiri şi complicaţii au loc datorită 

particularităților structurale ale fiecăruia dintre noi. Viaţa are 
o grilă inexpugnabilă. 

Sunt atent la public. Cu cât sunt mai atent la public, 
pentru el şi nu pentru mine, cu atât libertatea mea şi calmul şi 
golul interior e mai creator şi mai eficace. Important atunci 
când încep să lucrez un rol este să nu ştiu nimic. Să nu vin cu 
niciun fel de gând şi cu nicio apercepție, pentru ca să pot lua 
contact cu rolul respectiv curat. Şi atunci descopăr tot felul de 
lucruri pe care „ştiind” nu fac decât să le acopăr. E vorba de o 
capacitate de a te întâlni cu personajul, cu rolul, făcând 
abstracţie de tot ce ştii. Personajul habar n-are de actor şi nici 
nu-i pasă. Când privesc ceva cu ochelari cu lentile de o 
anumită culoare, toate culorile reale se alterează. Pe când, 
dacă am capacitatea să privesc cu ochiul liber, aşa cum apar 
lucrurile, fără distorsionări, descopăr cu totul altceva decât în 
situația în care îmi pun în față ceea ce ştiu. Vi s-a întâmplat 
să intrați în camera de acasă pe întuneric? Se simt altfel 
lucrurile decât la lumina zilei? Vi s-a întâmplat să vă uitaţi în 
propria casă într-un colț şi ăla să vi se pară nou, de parcă nu 
l-aţi văzut niciodată? 

Această golire de sine vă va ajuta ca emoția să nu vă altereze. 

Şi acum, simţul ridicolului, una dintre cele mai 
cumplite piedici pentru actor. Şi simţul ridicolului vine tot 
din această frică de a nu fi bine. Vreau să fiu bine şi atunci 
mi-e teamă că sunt ridicol indiferent ce fac. Eu trebuie să fiu 
demn, prezentabil, să am un fel de autoritate asupra 
publicului ca să am conştiinţa că e bine. Când este prins de 
acest simț al ridicolului, actorul nu mai este actor. Simţul 
ridicolului = orgoliu. Orgoliul nu merită să fie luat în seamă, 
NICI în viaţă, nici în actorie. El înseamnă autoritate, frică de 
ridicol şi deci nevoia de a fi stăpân pe situaţie. În drumul spre 
eliberare spirituală, orgoliul moare ultimul. 

La început aşa se întâmplă. Ai avut un moment 
întâmplător de relaxare. Dacă îl cauţi nu mai vine. El vine 
când vrea şi când lăuntric e relaxare fără așteptare. Căutarea 
este voință. Şi voința este piedică. Dacă însă ai să-ți iei 

curajul şi răbdarea să observi ceea ce se întâmplă cu tine în 
fiecare secundă, ai să ştii ce se întâmplă cu personajul în 
fiecare secundă, căci el este ființă umană. În măsura în care 
intru în contact cu mine însumi, la toate nivelele, în măsura 
aceea intru în contact cu personajul la toate nivelele. Şi atunci 
lucrul se întâmplă, nu mai am nevoie să fiu crispat, să fiu 
încrâncenat, căci acel moment de contact dispare. 

Student: Păi când am fost conştient de ce mi s-a 
întâmplat, a dispărut. 

G.A.: Când mintea controlează distruge viul. Acela 
era un moment viu. Între VIAŢĂ şi VIU este mare diferenţă: 
VIAȚA este puiul VIULUI. Viul n-are început, n-are sfârşit. 

Adevăr şi vocaţie 


Adevărul e ceva ce experimentezi şi cunoşti (sau 
recunoşti) singur. Adevărul este o cale personală, 
existențială. Nu se vinde, nu se cumpără, nu se împrumută, 
nu se acumulează şi nu se diminuează. Adevărul, fiind etern, 
se experimentează. Din punctul acesta de vedere există o 
foarte mare legătură între Adevăr şi Vocaţie. Cred că vocaţia 


este unicul drum sau mijloc prin care ai putea experimenta 
Adevărul. 


Mai mult decât abilități sau talent, vocaţia este o 
stare, o identitate secretă, un cod unic şi personal de a fi al 
individului în univers. Vocaţia are şi o funcție socială, 
integratoare, pe care dacă n-o asumi, rămâi doar în planul 
excepţiei, ceea ce nu îţi asigură un circuit viu în cultura, în 
civilizaţia din care faci parte. Căci adevărul nu este în afara 
culturii din care faci parte, ci, dimpotrivă, în mijlocul, în 
miezul ei. 

Până să-l intâlnesc pe David Esrig, nu m-am gândit 
niciodată la vocaţie ca jug. Ar fi două motive: ori n-am pus 
preț pe sacrificiul făcut, ori n-am sacrificat suficient cât să-i 
dau vocației mele valoare transcendentă. Căci un lucru e 
clar: sacrificiul asigură autenticitatea oricărui demers. 

David Esrig, despre jugul vocației 


Ştiam despre el că, alături de Radu Penciulescu, 
fusese părintele școlii româneşti de regie în anii '60. Ştiam că 
în anii comunismului fusese interzis, că a plecat din ţară 
stabilindu-se în Germania. În ultimul deceniu a fost deseori 
chemat în România, arătându-ne de fiecare dată aspecte noi şi 
inedite ale artei sale regizorale. La un moment dat, asistasem 
la Bucureşti la o repetiție deschisă a spectacolului 
Aşteptându-l pe Godot. 

Iată, în 2012, îl întâlneam din nou — în calitate de 
audient — la un atelier de regie pe care îl susținea în cadrul 
Facultăţii de Teatru din laşi. Cu toate astea, n-aş fi avut 
niciun motiv să-i cer un interviu, dacă nu s-ar fi întâmplat 
ceva cu vreo lună înainte ca el să apară în urbea noastră: 

O seară pe la începutul iernii. Trebăluiam cu soțul 
meu prin casă, fiecare în legea lui. În timp ce mâinile 
lustruiau, meștereau ceva pe acolo, urechile ne erau agăţate 
de radioul din living. La ora aceea, pe Radio Cultural se 
difuzau nişte portrete. Esrig dăduse un interviu despre dorința 
lui de a monta Furtuna şi, ca răsplată, realizatorii emisiunii 
scoseseră din arhivă un fragment de teatru radiofonic realizat 
cândva de Esrig. Nu ştiu cât a durat fragmentul acela, nu-mi 
mai aduc aminte nici măcar despre ce piesă era vorba, dar pot 
spune sigur că nu auzisem niciodată ceva mai modern la 
radio. Sfârșitul fragmentului difuzat ne-a găsit înmărmuriți pe 
canapea, fericiți, negăsind niciun termen de comparaţie. 


Vasilica Oncioaia: Aș vrea ca această întâlnire să se 
desfășoare pe trei coordonate: vocație, tradiție şi 
modernitate. Spuneaţi în cadrul atelierului de regie susținut 
la Facultatea de Teatru din laşi în 2012 că vocația este mai 
mult decât o meserie, un jug. Întrebarea ar fi care este 
vocaţia ființei dumneavoastră? 


26 


David Esrig: Cred că ea s-a concretizat fără să o 
caut. Ştiţi, sunt lucruri pe care le cauţi: pe unele le găsești, 
pe altele nu, altele vor neîncetat să le cauţi. Viaţa își scrie 
propriile ei scenarii. Noi încercăm să le dirijăm, dar... 
(Zâmbeşte) Pentru mine a fost o întâmplare. Eram elev la un 
liceu cunoscut din Bucureşti, „Matei Basarab”. Am făcut un 
spectacol cu niște colegi. Fiind un liceu de băieți, am găsit o 
piesă numai cu băieți şi am jucat-o. O piesă a lui Gogol, 
Jucătorii de cărți. Ne-am jucat. Directorul de liceu, un om 
foarte ambițios, îndrăgostit de spectacol, ne-a înscris la 
Concursul Naţional de amatori. Acolo am câştigat premiul 
întâi pe țară. Şefa juriului era doamna Dina Cocea, o femeie 
splendidă, o actriță importantă şi un om de teatru dominant. 
M-a întrebat: „Măi băiatule, tu ce faci acum?” I-am spus că 
vreau să să fac un studiu de filosofie. „Păi nu, nu-l faci.” 
„Cum adică nu-l fac?” „Vii cu mine acum, te duc la Institutul 
de Teatru și te înscrii la examenul de regie.” M-a luat de 
mână, am intrat acolo fără să ştiu de fapt despre ce era vorba. 
Am descoperit după aceea că de fapt nimic altceva nu mă mai 
interesa, că ea a ştiut mai bine decât mine unde era locul meu. 
Asta a fost. În cazul meu nu am ştiut că asta mi-e vocaţia, am 
lunecat pur şi simplu în ea. Am alunecat într-un domeniu fără 
să ştiu de ce sunt acolo. Am început să mă dumiresc cam din 
anul III de studii. Căzusem la un examen, pentru că făceam 
după capul meu și nu după cel al domnului Loghin!!, care a 
clădit de altfel, aspectele cele mai interesante în şcoala 
românească de teatru. Din momentul acela însă am ştiut că nu 
mai ies, că acesta e coridorul vieţii mele pe care îl parcurg 
lovindu-mă când de zidul din dreapta, când de cel din stânga. 


V.O.: Aţi fost ales și aţi ales. 


1! George Dem Loghin, regizor, decan şi apoi rectorul Institutului de Artă 
Teatrală şi Cinematografică, București. 

D.E.: Nu. Am fost ales şi am acceptat. Nu numai atât. 
Am descoperit că asta era alegerea pe care trebuia să o fac şi 
nu ştiam că ar fi trebuit s-o fac! Spun asta pentru că mă 
interesează foarte multe lucruri în afară de teatru, dar mă 
interesează pentru că sunt un om de teatru. 


V.O.: M-aş lega de un verb pe care l-aţi folosit mult: 
a crede. Am observat că pentru dumneavoastră a crede este 
vital. Pare motorul care vă pune în funcțiune. 


D.E. : Da. 


V.O.: În același timp, spuneaţi că teatrul modern 
începe acolo unde devine instrument de cunoaștere pentru 
oamenii care nu mai cred. Ce relaţie ar fi putut exista între 
un creator care în mod implicit crede şi lumea care îi 
circondează creația fără a avea activă această capacitate? 


D.E.: lată! Remarc următorul lucru: unele spectacole 
ale mele au plăcut mai puțin, altele mai mult, dar un aspect 
pot să-l indic sigur: Au fost spectatori care au revenit de vreo 
câteva ori; la Nepotul lui Rameau, extrem. Au fost studenți 
care au venit de 26 de ori. Nu ştiu dacă au numărat ei chiar 
aşa de bine, dar în orice caz au fost de multe ori. Înseamnă că 
am atins nişte puncte sensibile de credinţă a unui om de care 
el poate nici nu era conştient. Am activat deodată o zonă care 
în anumite momente nelinişteşte. 


V.O.: Recapitulând, veniți dintr-o zonă, cum s-o 
denumim, a lui a crede şi aţi dezvoltat prin teatru un 
instrument care să poată accede realitatea celor care sunt 
mânaţi de altceva. Întrebarea ar fi cum s-a modificat, cum a 
devenit şi cum a rămas atât de modern procedeul acesta care 
are acces direct la celălalt de niște decenii? 

D.E.: Am rupt o pojghiţă undeva, ceea ce a permis 
intrări în interiorul unui om. Spectacolul meu de absolvență a 
fost Vicleniile lui Scapin, de Molière. Dar nu Molière a fost 
problema principală, ci descoperirea Commediei dell' Arte. 
Va să zică, într-un timp când tot teatrul era sub jugul 
realismului socialist, eu am reuşit să surprind lumea venind 
cu un teatru complet teatralizat estetic. 

Spre marea mea uimire, după ce am jucat spectacolul, 
am fost chemat la domnul Loghin care mi-a spus: „Iu n-ai 
vrea să faci un turneu cu asta?” „Ba, de ce nu?” Şi am pornit- 
o într-un turneu cu trupa prin România, oprindu-ne la Marea 
Neagră, unde stăteau zeci de copii pe marginea scenei, uite- 
aşa, şi râdeau şi-i turnau pe actori: „Vezi că s-a ascuns!” 
(Râde cu poftă.) Şi am trăit deodată senzaţia unui teatru 
acceptat! Dacă aş fi făcut un succes în sensul Teatrului 
Naţional sau al Teatrului Municipal devenit Bulandra mai 
târziu, aş fi spus „Da, a fost un succes al teatrului românesc” 
... Dar eu am făcut ceva ce nu s-a mai făcut deloc! 

Pe urmă am găsit Teatrul din Piatra Neamț.” 
Stagiunea s-a deschis cu acelaşi spectacol, după care m-a 
chemat Loghin să vin la Giuleşti ca regizor şi eu n-am vrut. 
Şi m-am dus la televiziune. 


12 În 1958 s-a înfiinţat secţia din Piatra Neamţ a Teatrului de Stat din 
Bacău, cu absolvenţi ai IATC, promoţiile 1957 şi 1958: Leopoldina 
Bălănuţă, Florin Piersic, Cosma Braşoveanu, Dumitru Chesa, Atena 
Zahariade, Ica Matache, Zoe Muscan. 

Primul spectacol a avut loc pe 3 octombrie 1958: Vicleniile lui 
Scapin, de Molière, regia David Esrig; în distribuţie: Leopoldina 
Bălănuţă, Florin Piersic, Radu Voicescu, Cosma Braşoveanu, Dumitru 
Chesa, Gheorghe Popovici Poenaru, George Motoi, Atena Zahariade, Zoe 
Muscan. 

În 1961, prin Decretul 1434/8 iunie, Consiliul de Miniștri dispune 
înființarea Teatrului de Stat din Piatra Neamţ, de sine stătător. 

În 1966, teatrul îşi schimbă titulatura, devenind Teatrul Tineretului 
din Piatra Neamţ. 

V.O.: Dar de ce nu aţi acceptat oferta de a lucra ca 
regizor într-un teatru? 


D.E.: Uite de ce. Eu voiam să mă confrunt cu multe 
chestii... Îmi venise o poftă nebună de scandal! (Îmi devine 
tot mai simpatic.) Şi atunci m-am dus la Televiziune și am 
făcut 400 de emisiuni în patru ani! De toate pentru toți: 
muzică, circ, teatru. 


V.O.: Dar ce vă oferea mai mult Televiziunea decât 
succesul pe care l-ați fi avut ca regizor la Giuleşti?! 


D.E.: Dezvoltarea tuturor aspectelor artei dramatice! 
Am transmis spectacole. Am făcut medalioane. I-am făcut 
medalion doamnei Bulandra, care era subiectul cel mai 
imposibil din intelectualitatea românească. Asta că m-ai 
întrebat de legătura dintre tradiţie şi modernitate. Era o mare 
doamnă și foarte arogantă, pe bună dreptate. O să-ți descriu 
prima întâlnire cu ea. M-am dus cu Tudor Cornescu, 
directorul Televiziunii pe atunci. Aveam 24 de ani. Ea era pe 
la 95. Diferenţa era într-adevăr neobişnuită.(Începe să râdă) 
Tudor Cornescu plecase. Ea s-a uitat la mine şi a început să 
arunce pe jos în direcția mea tot soiul de lucruri pe care le 
avea pe birou şi pe care eu urma să le ridic fiindcă aveam 
numai 24 de ani. Asta până la urmă, când mai rămăsese doar 
un foarte frumos serviciu de scris din cristal şi i-am zis: 
„Doamnnă Bulandra, să ştiţi că eu îl ridic şi pe ăsta dacă... 
dar mă tem că vor fi numai cioburi.” Zice: „M-ai prins! Eu 
ştiu că oamenii sunt obraznici şi trebuie să-i învăţ puţin cu 
ierarhiile.” După ce mi-a făcut această declarație de ... con- 
ştiinţă (râde în hohote), deodată s-a destins şi am lucrat foarte 
bine împreună. Cred că m-a iubit până la urmă pentru că am 
găsit data la care ea s-a întâlnit prima oară cu Toni Bulandra, 
marea iubire a vieţii ei. A rămas trăsnită, a început să 
tremure, a vrut să mă angajeze imediat la teatru, dar eu am 
rămas în continuare în Televiziune pentru că voiam încă să 

încerc multe lucruri, să mă confrunt cu mai multe aspecte, să 
continui drumul cu medalioanele pe care i le-am făcut ei şi 
apoi lui lon Manolescu, lui Costache Antoniu, Ilenei 
Predescu și multor actori minunaţi. Și ce făceam la 
medalioane? Lucram cu nişte actori minunaţi, le cercetam 
creaţia şi viaţa, le construiam apoi scene... În sfârşit, acolo 
am luat contact cu tradiția teatrului românesc. Prin aceste 
medalioane. 

Mă specializasem deja. Mai erau apoi niște lucruri 
care mă interesau foarte tare, de pildă dinamica imaginilor. 
Pe urmă am făcut cu Beligan un spectacol, o piesuță 
sovietică, o povestioară oarecare, dar care a avut mare succes. 
După care Beligan m-a întrebat: „Dar nu vrei să vii la mine, 
la teatru?” Și zic: „Păi aş vrea să văd ceva.” Şi m-a invitat să 
văd Celebrul 702, cu care a deschis Teatrul de Comedie, o 
piesă a lui Alexandru Mirodan.!” Mi-a plăcut atmosfera din 
teatru. În discuţii ulterioare i-am spus cam ce aş vrea să fac, 
ne-am înțeles, mi-am dat demisia de la Televiziune şi am 
venit la Teatrul de Comedie. 


V.O.: Pentru că şi acolo era o epocă a începutului. 
Trebuia „pescuit” numai cine ar fi putut să ofere cremă în 
materie de teatru. 


D.E.: Exact. Acolo am găsit un ansamblu nostim, dar 
incomplet. Eu am adus în Teatrul de Comedie pe Gheorghe 
Dinică, pe Marin Moraru, pe Mișu Pălădescu, pe Mircea 
Albulescu, pe Bibanu (Dem Rădulescu), care era socotit 
cârligar, dar care era un actor minunat şi un artist autentic. 
Am făcut întâi o piesă a lui Radu Cosaşu, foarte simpatică, în 
cadru socialist, dar puţin mai aerată, apoi am făcut un 
spectacol după o piesă de Mircea Ștefănescu, Procesul 


3 Celebrul 702, de Alexandru Mirodan, regia: Moni Ghelerter, 
scenografia: Alexandru Brătăşanu, în distribuţie: Radu Beligan, Florin 
Scărlătescu, Sanda Toma, Mircea Şeptilici, Ion Lucian, Nineta Gusti, 
Amza Pellea, Gheorghe Dinică. Data premierei: 5 ianuarie 1961. 


31 


domnului Caragiale, care a participat într-un Festival 
Internaţional, şi acolo l-am adus pe Dinică. Făcea figuraţie în 
Pigulete plus cinci fete, de Constanţa Bradu. L-am scos 
întâi pe el, pe urmă pe Marinuş. Cu Marinuş a fost greu. 
Dinică şi cu mine l-am vânat o vară-ntreagă. Pe urmă am 
început să fac nişte spectacole mai importante: Umbra”, 
Troilus şi Cresida, Capul de răţoi al lui Ciprian”, Nepotul 
lui Rameau’? l-am scos la Bulandra, dar l-am repetat vreo 8 
luni la Teatrul de Comedie. 

Apropo de jugul vocației de care m-ai întrebat, acesta 
a fost motivul care m-a făcut să ies din Teatrul de Comedie. 
Beligan nu credea că Nepotul lui Rameau va fi un succes. 
Spunea că nu erau atât de mulți intelectuali în Bucureşti și că, 
dacă va juca de 20 de ori, s-ar putea declara fericit. Eram de 
altă părere. Nu ştiu dacă nu cumva era un semn că ar fi vrut 
el să joace el Nepotul lui Rameau. Adusese un text de la Paris 
pe care l-am aruncat la coş, pentru că traducerea nu se 
compara cu cea a lui Gellu Naum. Şi am luat decorul într-o 
noapte şi l-am dus la Ciulei, ştiind că Ciulei devenise deja 
invidios pe Beligan. Răspândea prin București că în Teatrul 
de Comedie sunt de fapt două teatre: al lui Beligan și al lui 
Esrig. „Uite, am adus teatrul lui Esrig la tine!” „Formidabil!” 
A început să şi plângă de bucurie, el plângea ușor. În ciuda 
tuturor scandalurilor, spectacolul a ieşit la timp. Nu mi s-a 
putut face proces pentru că amândouă teatrele erau 
proprietatea poporului, ale aceluiaşi popor român. Deci ce- 
am luat de la unul şi am dus la altul nu a fost niciun furt! L- 
am readus la același proprietar. De ce îți povestesc? Actul 
acesta, de a lua decorul şi de a-l duce a fost de fapt un act 
extrem. Atunci şi acolo am simţit din nou că această vocaţie 


'* Teatrul Mic, 1961. 

'5 Umbra, de Evghenii Şvarţ, Teatrul de Comedie, 1963. 

' Troilus şi Cresida, de William Shakespeare, Teatrul de Comedie, 1965. 
17 Capul de Răţoi, de George Ciprian, teatrul de Comedie, 1966. 

a Nepotul lui Rameau, de Denis Diderot, premiera a fost la Teatrul 
Bulandra, în 1968. 

poate să fie jug și că dacă eşti cinstit cu tine însuţi faci ce 
crezi că trebuie să faci pentru că asta e vocaţia ta. 


V.O.: Deci, până la urmă, libertatea pe care o are un 
creator în orice timp istoric vine din a crede în ceea ce are 


de făcut. 


D.E.: Exact. Ai observat un lucru, draga mea, e o 
libertate şi în același timp, o obligaţie. Contradicţia între 
libertate şi obligaţie se şterge. Sunt unul și același lucru. Ai 
libertatea să-ți îndeplineşti obligațiile. Nu aveam încotro. 
Trebuia să ies. Mai era de lucru o lună şi spectacolul era copt. 
Altfel, riscam să devină răscopt. Lucram cu doi oameni 
minunațţi: Dinică şi Marin Moraru și nu-i puteam expune 
unui proces care să treacă dincolo de termenul just, de 
termenul în care trebuia să se împlinească întâlnirea cu 
publicul. 


V.O.: Un spectacol pe care l-aţi „păzit ” cu străşnicie. 
Înţeleg că sunteţi mereu în sală şi pentru a gusta din 
plăcerea spectatorului. Sunteţi genul de regizor, conform 
unei ierarhizări tipologice a lui George Banu, care îşi 
supraveghează creaţia. 


D.E.: Daa... Gust din plăcerea, din încordarea sau din 
dificultățile spectatorului. Nu sunt aici un serviciu social ca 
să uşurez problemele intelectuale ale unor oameni nepregătiți, 
eu sunt aici să provoc. Şi în al doilea rând, mă interesa 
spectacolul! Îl revedeam cu plăcere încă o dată. Pe de altă 
parte, un spectacol e labil. Existau oboseli, oamenii veneau 
de la alte repetiţii, de la filmări (Gigi şi cu Marin), şi atunci 
noi îl vegheam. Spectacolul a durat atât de mult pentru că am 
repetat. Mi-am urmărit mereu spectacolele şi când se 
degradau, sau când slăbeau dintr-o balama eu repetam din 
nou! 

V.O.: (Uimire, pauză lungă) 


D.E.: De asta îi iubesc atât de tare pe Gigi şi pe 
Marinuş. Au participat la acest maraton dificil cu plăcere. Îşi 
iubeau rolurile şi erau alături de mine să nu le degradeze, ci 
să le dezvolte. A fost frumos!... Ce să spun? 


V.O.: A repeta un spectacol după ce a avut o viaţă 
mai îndelungată... 


D.E.: La doi sau trei ani după premiera Troilus şi 
Cresida am primit o citaţie. O comisie de vreo 15 contabili 
mă suspecta că risipesc resursele teatrului: „„Tovarăşe, 
dumneata ai repetat şapte luni Troilus și Cresida, iar în cei 
trei ani de după premieră, mai mult de şapte luni. E 
consemnat. Asta costă, tovarăşe!” „Domnule, zic, sunt 
vinovat şi mă declar vinovat dacă înainte de a stabili 
dumneavoastră o pedeapsă mergeţi și în alte teatre pentru a 
verifica veniturile aduse de mine în cei trei ani cu spectacolul 
Troilus şi veniturile spectacolelor care nu s-au mai repetat 
niciodată după premieră.” După vreo şase luni m-au chemat 
din nou: „lovarăşe, e clar!” Era clar că veniturile de la 
Troilus erau mai înalte. Era mereu sala plină pentru că fiecare 
spectacol era ca o premieră: surprinzător şi proaspăt. Astea au 
fost aspecte ale fanatismului meu. Şi fanatismul meu e parte 
a faptului că înțeleg vocaţia ca pe un jug. Dacă într-adevăr 
crezi în vocație, asta te obligă la niște lucruri. 


V.O.: Mi s-a părut surprinzătoare atitudinea 
admirativă pe care o aveți faţă de confrații mai tineri. 


D.E.: Iubesc teatrul și dacă întâlnesc pe cineva care 
face ceva interesant sunt foarte bucuros. Citez din 
Maiakovski un vers care sună: „Gelos? Da, să fii gelos pe 
Copernic! Nu pe vecinul care-i face curte nevestei tale!” 

(râzând) Pe Copernic, într-adevăr, dar de confrații mai tineri 
mă bucur când fac lucruri cu noimă! 


V.O.: A, dumneavoastră sunteţi modern pentru că 
trăiţi într-un univers al modernităţii; recunoașteţi tot ce are 
modernitate în jurul dumneavoastră şi prin asta vă conectaţi 
fără să vă simțiți depăşit, fără să aveţi sentimentul 
pericolului. Vă regăsiţi într-o familie spirituală a creatorilor 
de teatru din România? 


D.E.: Nu numai a creatorilor. Uite, trecând cu 
privirea peste toate diferenţele, doamna Bulandra era o 
fanatică. Ileana Predescu, cu care eram prieten, era o fanatică; 
Dinică era un fanatic, Marinuş, asemenea. Suntem o familie... 
Am fost foarte bun prieten cu Gellu Naum... Era un poet 
fanatic.. M-a impresionat lon Manolescu, m-a impresionat 
Bălţăţeanu, da, l-am avut profesor. 


V.O.: Inteleg că familia dumneavoastră spirituală vă 
hrăneşte în continuu dincolo de durerea că unii dintre ei nu 
mai Sunt... 


D.E.: Dar mai sunt în mine! Ştii, că eu discut în 
continuare! Sigur că dacă pe lumea asta trăiesc ştiu de fiecare 
dată ce ar spune Gigi Dinică, sau ce ar spune Gellu Naum. 
Ştii, moartea nu poate opri întotdeauna dialogurile astea de 
frăție intelectuală! Nu e atât de puternică moartea... Dacă mă 
întrebi de toți oamenii ăştia apropo de tradiţie şi modernitate, 
sigur că această tradiţie a teatrului românesc am întâlnit-o, 
mi-a fost dat s-o întâlnesc şi am iubit-o. 


V.O.: Șitrăiți în sânul ei. 


D.E.: O mai am în mine. Toată viaţa o s-o port. Ce 
să-l faci? Geamantanul ăsta nu-l mai pot lăsa în gară. 

Modernitatea a fost întotdeauna în aceea că mi-am trăit 
timpul! 


V.O.: Dar eraţi în timpul socialist pe vremea când vă 
manifestați atât de personal! 


D.E.: Timpul socialist era numai pojghița de 
deasupra! Îţi aduci aminte ce ţi-am povestit despre dialogul 
cu Beligan care nu voia să scot Nepotul lui Rameau pentru că 
n-ar fi fost de succes? Credea el că nu sunt mai mult de 
douăzeci de intelectuali în tot Bucureştiul. S-a jucat de sute 
de ori! Sală plină, sală plină, sute și sute de oameni. Era 
vorba de nişte lucruri dure acolo. Cea mai bună recenzie a 
acestui text e Fenomenologia spiritului a lui Hegel, dar 
nimeni nu ştie. 


V.O.: Care credeți că e cea mai mare necesitate a 
timpului pe care îl trăiţi dvs ca artist, în România? 


D.E.: Să se reia fanatismul anilor '60. A fost foarte 
puternic. Au fost fanatici autentici şi fanatici de ocazie. Dar 
exista o emulaţie grozavă... se organizau discuţii la fiecare 
premieră. Unitatea asta a oamenilor de teatru a fost foarte 
puternică şi ne-a ajutat să trecem puţin de dictatură. Puteam 
discuta între noi... e păcat că nu se face asta şi astăzi. Nu cred 
că societatea capitalistă pe care o încearcă acum România ar 
fi mai liberă decât cealaltă. Sunt alte constrângeri. 


V.O.:  Demersurile dumneavoastră de a crea punți 
între ceea ce faceţi în Germania la facultate şi zona 
universitară din laşi se inscriu cumva într-o muncă de a 
resuscita fanatismul acela? 


D.E.: Da... ai spus-o... nu ştiu dacă singur ți-aş fi 
răspuns atât de precis. 

Entuziasmul 


Pentru mine Ionesco a însemnat cea mai frumoasă şi 
exigentă şcoală de teatru. Odată cu studiul operei lui am 
avut ocazia să conştientizez că entuziasmul este baza a orice. 
Și nu mă gândesc aici la o stare agitatorie, ci mai degrabă la 
un tip de energie creatoare. Deparate de a fi o emoție, 
această energie te poartă prin toate emoțiile posibile 
ajungându-se uneori și la combinaţii „exotice ” de entuziasm 
şi disperare... 

Îmi aduc aminte că aflându-mă într-un salon de 
frumuseţe cu vreo doi ani în urmă, vorbeam cu încredere 
despre faptul că reuşita în orice domeniu şi în orice timp 
istoric depinde de elanul lăuntric al persoanei respective. O 
doamnă bine de alături m-a privit cu scepticism şi mi-a Spus 
că visele nu ţin de foame, nu fac bani şi nici nu te ajută să 
creşti în carieră.... Date fiind kilogramele de aur de pe ea şi 
intervenţiile pe care, din câte spunea, le făcuse pentru ca fiul 
ei, altminteri inteligent şi cultivat, să ajungă într-un post bun, 
m-am gândit că da, poate că sunt visătoare şi nu fac bine 
învățându-i pe tineri, copii sau studenți că entuziasmul e bun 
şi întotdeauna suficient. 

Acum mă întorc şi zic: să ai toate mijloacele, dar să 
nu le fi creat din pasiune, e ca şi când ai avea maşina — te 
felicit! — dar îți lipseşte benzina. Dar lumea e 
supraaglomerată de maşini, la naiba! Uitaţi-vă la criza în 
care zace planeta civilizată şi care provine tocmai din 
multitudinea de mijloace pe care le cumpără, le vinde, le 
negociază, le consumă, le adună etc. Nu mijloacele lipsesc 
sau prisosesc, ci ceea ce le poate lega în edificii demne de 
umanitate! 

Ei bine, studiind Ionesco, am descoperit că fervoarea 
interioară a fost singurul mijloc de care am dispus, aceasta 
generând apoi ştiinţa şi alte oportunități. 


Sub semnul lui Ionesco 


Cred că, dacă n-ar fi fost inspiratorul studiului meu de 
doctorat, Eugene Ionesco ar fi rămas în conştiinţa mea drept 
o autoritate care a vorbit într-un fel neinteligibil despre om. 
Un autor „absurd”, după cum încă îl mai cataloghează unii. 

Timp de doi ani i-am citit şi recitit piesele, încercând 
să-l explic aşa cum s-ar fi cuvenit să o facă orice om în 
situația în care mă aflam eu. Uneori prindeam sensuri; curând 
însă după aceea, nu se mai lega nimic. Înainte să trec la 
opiniile critice despre opere, m-am gândit că scriitorul însuşi 
ar putea lămuri mai bine ceea ce mi-a scăpat mie la lectură. 

Îi citeam confesiunile sperând cu o naivitate deloc de 
invidiat să ajung la sensuri nedescoperite. Orgoliu... 

Am ajuns însă pe o platformă de înţelegere pe care nu 
o observasem până atunci. Pe Ionesco îl obseda felul în care 
se exprimă. ÎI interesa să se arate INTRU TOTUL, AŞA 
CUM ESTE, îndepărtând dintre el şi cititor orice raport 
„dogmatic”, transformând comunicarea în act intim şi 
revelator, cu nuanţe unice şi irepetabile. 

Adulmecam în aer drumul către Ionesco, dar la ceasul 
în care terminasem de citit Nu, Eu, Note şi contra-note, 
Jurnal în fărâme, Căutarea intemitentă, încă mă suspectam 
de incapacitatea de a-l înţelege. De aceea am pornit pe 
drumul cărților despre Eugene Ionesco. Să fie alții mai 
deştepţi ca mine?!... Mda...mulți, prea mulţi arizi... Aveam o 
nevoie nebună de mine însămi, pentru că doar în mine 
puteam găsi elanul pentru subiectul pe care îl alesesem. 

Au existat la un moment dat vreo trei sute cincizeci de 
file care, una după alta, au deschis poarta unei înțelegeri pe 
care o intuiam a fi superioară. Căpătam încredere, 
presimţeam un autor nepărtinitor în ce priveşte identitatea 
ba română, ba franceză a dramaturgului. Autorul care mă 
entuziasma avea un atu : era, la rândul său, vorbitor de limbă 
franceză, fapt ce îi asigura inevitabil accesul la ambele 
versiuni ale textelor; văzuse suficiente montări pe 
mapamond, cât să-l descrie pe Ionesco în vreun fel. E vorba 
despre Matei Călinescu... 

Anumite texte ionesciene creează o barieră lingvistică 
greu de depăşit, şi atunci m-am lăsat ghidată de ideea de a 
vedea spectacole, de a înţelege prin spectacol. Iniţiativa 
aceasta a coincis cu prezența trupei de la Teatrul Huchette în 
Bucureşti, în cadrul Festivalului Francofon, 2006. 

lată, părea că venise momentul, conform viziunii lui 
Umberto Ecco din Cum se face o licenţă, în care să mă 
desprind de orice reţetă scrisă şi să las loc surprizei, situaţiei 
neaşteptate, „pompierului care aprinde focul”. Nu departe de 
evenimentul din vară a urmat Festivalul Naţional de Teatru, 
unde în mod programat am vizionat spectacolul lui Gelu 
Colceag, de la Teatrul de Comedie, Ce formidabilă 
harababură şi, interesată fiind , în urma lecturii unor cronici, 
de teatrul lui Tompa Gabor, am mers să văd Discipolii de 
Andre Visky. Seara aceea a continuat cu un alt spectacol al 
lui Tompa Gabor, Așteptându-l pe Godot de Samuel 
Beckett. Am fost inițiată printr-un minunat discurs teatral 
despre aşteptare şi speranţă. „Şi oraşul a luat foc şi cartierul a 
luat foc...totul a luat foc.” Astfel a apărut gândul de a merge 
la pas, prin teatrele din România, pe urmele lui Eugene 
Ionesco; un drum mai costisitor şi mai dificil decât statul în 
bibliotecă. Mă motivaseră şi vizionările din în Arhiva TVR, 
pe subiectul mai sus menționat. 

Când îngerul te duce la teatru 


Pe site-ul Teatrului Huchette scrie că e un mister clipa 
în care au început să se perinde preşedinţi, miniştri şi spuma 
intelectualității franceze pe această străduță, spre a vedea 
spectacolele lui Ionesco. Şi pentru mine, înainte să ajung aici, 
întâlnirea cu micul şi legendarul teatru a fost, de asemenea, 
un mister. 

Mă aflam în sala de calculatoare a Universităţii 
„George Enescu” din laşi. Cred că în ziua aceea aveam 
nevoie de nişte hârtii de la secretariat; îmi aduc aminte că nu 
le obținusem. Avusesem, de asemenea, o discuţie ciudată cu 
responsabila Centrului de Cercetare, care, deşi se mândrise 
într-o vreme că au televizor şi video în dotare, acum îmi 
explica faptul că nu puteam viziona casete de la Centrul 
Cultural Francez, deoarece exista riscul ca televizorul să se 
strice... Dacă aş fi avut neapărat nevoie de această vizionare, 
ar fi trebuit să-l țin pe profesorul îndrumător lângă mine ca, 
în cazul în care se produce vreun dezastru, să-şi poată asuma 
responsabilitatea. 

Ce să fac?... În primul rând, cu calm, stânga-împrejur. 
O muncă de căutare pe internet era tot ce-mi mai rămăsese 
de făcut la ora aceea, în jurul prânzului. 

La 12.45 am rămas înmărmurită în fața computerului: 
Teatrul Huchette era prezent la Bucureşti, cu ocazia Zilelor 
Francofoniei. 12.45. Cântăreaţa cheală începea la ora 19.00, 
la Teatrul Odeon. Nu aveam niciun ban în buzunar şi nici 
acasă. Era ziua de dinaintea bursei... Chiar presupunând că 
aş fi avut bani, nu-mi dădeam seama cum aş fi putut ajunge 
la timp. Am închis calculatorul şi am ieşit pe hol năucită de 
întrebarea asta. Eram sigură că la Paris nu voi ajunge 
niciodată, n-aveam mijloace să ajung nici până la Bucureşti! 

Ok, n-am bani, n-am timp. Atunci, ce am? Am două 
chestii: dorinţa şi urgenţa de a vedea spectacolul. Mi-a ieşit în 
cale profesorul îndrumător. Să fi fost el salvarea? „Prea 
târziu, mi-a zis. Dacă ai fi ştiut măcar de ieri, ar fi fost ceva, 
dar aşa... prea târziu.” Aş fi vrut să-i cer bani cu împrumut, 
pentru cazul în care aş fi avut curajul să plec «prea târziu». 
lonesciană cum sunt — vreau să spun contradictorie —, nu i-am 
cerut. 

Am ieşit în stradă mergând nici eu nu ştiam unde. 
Mergeam repede. Mi-am dat seama la un moment dat că mă 
îndreptam către autogară. Atunci mi-a venit în minte 
imposibilul! Am strigat la îngerul meu: „Nu mă interesează! 
Mă porţi dintr-un oraş în altul! ACUM!” 

Am intrat în autogară. Singurul om la rând la ghişeu 
era un fost coleg de televiziune, aşa că a trebuit să-l salut şi 
să aştept până a obţinut informaţia de care avea nevoie. Când 
a venit rândul meu, am primit răspunsul scurt, ca o boare de 
vânt: „Aveţi maşină la 14.30” „Adică în cinci minute?”, 
întreb eu şi deja m-am trezit explicându-i colegului meu cât 
de important era să văd un spectacol la construcția căruia 
asistase însuşi autorul. 

Spre totala mea surprindere, fostul coleg de serviciu 
m-a ascultat cu atenţie, mi-a zâmbit liniştit şi, în timp ce-şi 
scotea portofelul, îmi explica: „Ai noroc, azi am luat salariul! 
Cât îți trebuie?” Cu banii în mână, am întins scurt braţul spre 
ghişeu şi am prins ultimul loc. Ce buni sunt îngerii !!! 

Am ajuns la Odeon la 19.03. Toate uşile deschise, 
nicăieri nicio plasatoare. Spectacolul începuse de mai puţin 
de trei minute. Când am intrat, încă nu se terminase prima 
scenă. Sala era full. M-am sprijinit emoţionată de o lojă. 
Aveam în mână un şerveţel şi un pix, căci profesorul 
îndrumător mi-a zis: „Dacă totuşi ajungi, să scrii tot ceea ce 
vezi. la notițe!” 

Azi e 6 septembrie 2007 şi, deşi n-am visat vreodată, intru 
pe strada Huchette. Plouă mărunt şi sunt fericită. Mângâi cu 
ochii micuța porţiune de zid, incapabilă să-mi fixez privirea 
într-un punct anume. Îmi iau bilet cu voluptatea unui copil 
care îşi cumpără înghețată. Revăd Cântăreaţa şi pentru prima 
dată voi vedea Lecția. Stai, în vitrină există o carte a lui 
Nicolas Bataille. O cumpăr. Am bani să o cumpăr! Aştept 
vreo cinci minute cu biletul în mână, în faţa uşii închise. 
Toate clădirile de pe străduță se înghesuie în jurul meu. Nu 
pot gândi; aştept să se deschidă uşa. Se deschide întâmplător. 
Văd fotografia lui Ionesco deasupra intrării, ca o icoană. Mă 
uit la ceas, e devreme, am timp de o mică plimbare. În 
capătul străzii, peste Sena, mă aşteaptă Notre-Dame de Paris. 
Intru, e liturghie. De asta era nevoie înainte de a intra la 
spectacol: să ne rugăm pentru sufletul lui, la o liturghie. La 
sfârşit, ies, traversez strada în viteză şi mă aşez într-unul din 
cele 50 de fotolii. 


Pelerinajul Ionesco începuse cu trei săptămâni în 
urmă, când mă hotărâsem să plec în Franţa , culmea, sub un 
alt pretext, acela al „unei băi de limbă”. Era modul meu de a 
viețui mai aproape de Ionesco. Am nevoie să fiu pasivă 
înainte de a acționa. Nu cred în planuri. Cred în misiuni. 

Când, în drum spre Taizé, trenul s-a oprit la Vichy, 
toată ființa mea a tresărit la gândul unei întâlniri personale cu 

Jonesco. Fizic ar fi fost posibil doar dacă aş fi păşit pe 
urmele lui. ”? 

Pe 6 septembrie, eu, cea mai săracă pelerină, aveam 
200 de euro pentru o plimbare cu Ionesco. Am luat micul 
dejun la auberge, mi-am salutat prietenii emigranți de pe 
străduța unde locuiam şi, îmbrăcată în roz, cu fustă de 
mătase, am plecat spre Montparnasse. La ieşirea din subteran 
se afla un desen cu semnificațiile pe care le-a avut de-a 
lungul timpului cartierul artei şi al artiştilor. Parizienii îşi 
încetineau şi ei pasul pentru a privi alături de mine peretele 
cu pricina. ÎL cercetau cu atenţie câteva clipe, după care se 
îndepărtau: nimic nou... 

les la suprafață şi văd o librărie care mă atrage cu 
nenumărate cărți la preţ redus şi cu vederi alb-negru pentru 
prieteni. Aleg vreo câteva, pierd vreo jumătate de oră căutând 
volumul cu picturile lui Ionesco, o ediţie care ştiu că a fost 
făcută în tiraj redus în Austria, dar încerc şi eu marea cu 
degetul, că doar mă aflu în cartierul prietenului meu, Ionesco. 
După care, întreb unde e cimitirul. Librăreasa, înțelegând că 
mă aflu pe acolo în călătorie de suflet, îmi răspunde cu ochii 
umezi de emoție că domnul Ionesco a locuit chiar în față, 
peste bulevard. Mă uit la blocul cu pricina, mă uit la 
librăreasă, ne privim şi înţelegem că domnul lonesco e încă 
prezent în cartier. Emoţie, lacrimi, două surâsuri. les. 

Multe cafenele, care de care mai ademenitoare. Un 
francez se urcă pe o motocicletă; îl văd, mă vede şi 


"> După cum am povestit în primul capitol, întâlnirea cu teatrul (fie că-l 
joc, fie că-l văd, fie că-l caut) mi-a adus în plus, față de ceea ce mi-a oferit 
dintotdeauna lectura, bucuria revelării adevărului prin corp: probabil 
percep A învăța ca Adevăr, iar stilul meu de învăţare e fizic-kinestezic- 
tactil: învăţ acționând, informaţiile le aflu prin observaţie şi le rețin prin 
joc, prin acţiuni corporale; doar acţiunile corporale îmi aduc bucuria, 
entuziasmul şi tonusul. Acum îmi dau seama de ce ca profesor sunt 
incapabilă de a separa teoria teatrului de acțiunea de a juca sau de a privi 
jocul în desfăşurare. 

încremeneşte; îi trec pe dinainte strălucitoare! Îi cade ţigara 
din gură. 

Foarte aproape e o biserică. Intru. Un mort. Nu e asta 
ceea ce caut. Eu caut un viu! Traversez, merg pe o străduţă cu 
magazine mici de brânzeturi şi vinuri; mă întreb dacă Ionesco 
nu şi-o fi făcut cumpărăturile de acolo; ajung în capătul 
străzii, văd un indicator şi inima începe să-mi bată mai tare: 
pe săgeata indicatoare scrie „Montparnasse 96”. 

Întreb o doamnă unde e cimitirul. Îmi arată un drum 
străjuit de copaci. Verdeaţă. E pe gustul meu. Pe măsură ce 
înaintez îmi sporeşte perplexitatea: de o parte şi de alta, 
numai magazine funerare — cruci, plăci, flori, coşuleţe, toate 
spre mai marele confort al familiei mortului. Mă obsedează o 
întrebare: cum naiba să nu se fi gândit atât la moarte?! Ar fi 
fost suficient să fi luat cafeaua zilnic în colțul străzii! 

Intru în cimitir. E soare şi am venit la întâlnire cu 
Jonesco.  lonesco e pe parcela numărul unsprezece. 
Unsprezece e numărul meu favorit; de unde ştie?! Mă face să 
zâmbesc. Merg, merg, şi nu-l descopăr. Ştiu că mă orientez 
prost, aşa că nu-mi pierd răbdarea. Mă aşteaptă; n-am deloc 
sentimentul că aş merge printre cruci, ci că mă aflu într-un 
cartier ca oricare altul. Ori sun la uşă ori îi dau direct bună 
ziua, e cam acelaşi lucru. 

Portarul îmi dă o hartă, mă orientez mai bine. Nişte 
americani mă întreabă: „Scuzaţi, vă rog, unde e mormântul 
lui Beckett?” Descoperim pe hartă că sunt vecini. Râd în 
hohote: absurdul e că absurzii glumesc absurd şi după 
moarte. 

Ajung la mormânt. Alb, simplu. Undeva, într-un colţ, 
scrie să ne rugăm pentru el. Ar trebui să am un aparat de 
fotografiat?! Nu am. Ce să fac? Mă uit, tac, aştept, nu mă mai 
gândesc la nimic. Suntem aici, împreună. Mda!... poate că 
singurul lucru bun e să fac ce spune. Văd o bancă, mă aşez, 
scot rozariul şi mă rog. Rozariul Divinei Îndurări. 

Un om trece pe lângă mormânt cărând o valiză pe 
rotile. Poate că în alte condiții m-aş fi întrebat ce caută un om 
cu valiza prin cimitir?! 

Acum însă nu mă întreb. Întrerup rozariul şi realizez 
că valizele din teatrul lui Ionesco sunt un obiect la fel de 
banal ca şi celelalte: ceştile, masa, scaunul, uşa, fereastra, 
patul. Valizele din teatrul lui Ionesco sunt cele pe care le-a 
cărat autorul mutându-se dintr-o casă în alta, dintr-un oraş în 
altul, locul de depozit al amintirilor sale. Înainte de a fi un 
simbol, sunt o realitate. 

Continui rozariul. Stau un timp şi surâd trecătorilor. 
Sunt fericită. Ce să fac? Mă duc la cafeneaua din colţ, beau o 
cafea în amintirea lui Ionesco şi le scriu felicitări prietenilor 
mei, călugării iezuiți. 

Ziua asta nu se poate termina aşa. Sunt prea fericită ca 
să mă opresc. Mă duc la Huchette. Începe să plouă. Sunt 
mulți turişti şi asta face ca ploaia şi înserarea să fie mai 
frumoase. Am bani să-mi cumpăr o plăcintă cu brânză şi cu 
stafide. Astăzi pot să mă plimb cu orice mijloc de transport, 
am bilet pentru toate. Trece prin faţa mea un autobuz. Văd că 
scrie Saint Michel. Urc. 

Eugène Ionesco - Antinaţionalistul patriot 


Noiembrie 2009. Ne aflăm încă în raza unei dispute 
între Marie-France  lonesco şi comunitatea teatrală 
românească. A fost sau n-a fost Eugène Ionesco român? 
Fiica dramaturgului vine cu argumente selectând din jurnalul 
ionescian câteva fragmente în care se reflectă clar că pentru 
Ionesco Franţa „a fost singura patrie”, că s-a simţit în exil în 
România și nu în Franţa. 


„Un naționalism românesc îmi face oroare. E 
nejustificat, e obraznic, e rău, e grosolan, e pretențios. Aş fi 
însă naționalist francez. Naționalismul francez e o poziție 
spirituală, mare, o atitudine de viață; luptă pentru 
preponderența unui fel de inteligență împotriva unui alt fel de 
inteligență...“ (Jurnal, 31 august 1937) 


Să fie chiar aşa? Să nu fi iubit Ionesco România? ... 
Caut şi alte răspunsuri ale autorului cu speranţa de a nu se 
confunda tensiunea inerentă disputelor cu faimoasele 
contradicții şi tensiuni ale personalităţii ionesciene. Asta 
pentru că dinspre mine se vede altfel: Ionesco a iubit 
România, şi încă într-un mod înalt, generos şi critic 
deopotrivă. Să fii generos şi critic deopotrivă mi se pare cea 
mai înaltă formă de iubire. 

Într-un articol — Azi ne vorbeşte D. Eugen Ionescu — 
publicat de „Facla” (1935, nr. 1280), la întrebarea „Ce crezi 
despre tânăra generaţie?”, Eugene Ionesco răspundea: 


„E încă tânără. Se vorbeşte atât de mult despre 
această tânără generaţie, încât, când vom avea o sută de ani, 
vom fi încă porecliți «tânăra generaţie». Mai ales dacă amicul 
nostru, d. Comarnescu, ne va ţintui pe toţi într-o carte eternă 

şi etern promisă. Tânăra generație, întocmai ca toate tinerele 
generaţii care ne-au precedat, este îngâmfată şi narcisică. «Cu 
mine începe cultura românească! Eu sunt cultura românească. 
Trebuie să mă definesc.» Şi se defineşte, se defineşte, deşi nu 
există încă. De altfel, aşa a făcut şi a murit înainte de a se 
naşte şi generația Sburătorului, Sămănătorului, a Junimii, a 
paşoptiştilor etc. La fiecare cincisprezece ani cultura 
românească reîncepe” Sa 


În ciuda amărăciunii acestui gând, Ionesco are 
conştiinţa că face parte dintr-o generaţie a cărei singură şansă 
de supravieţuire este să se desprindă cu orice preţ de 
nostalgiile trecutului: 


„ (...) o asociaţie de băieți veseli şi simpatici, filfizoni, 
cheflii, beau bere la „Corso” cu un aer de colegieni fugiți de 
la şcoală. (...) Marea noastră tristețe. Nu avem niciun geniu. 
A fost unul (e vorba despre Eminescu), dar izvorul a secat. 
Ne trebuie, sub pericol de moarte, o nouă sursă, o nouă hrană. 
Şi nu se presimte ”7!. 


Despre confrații de breaslă viitorul dramaturg declară 
că sunt o „societate prea ambițioasă pentru puterile ei”. În 
afară de „câţiva oamenii vii, spirituali, dezghețaţi: dar atât”, 
publicistul crede că şi această tânără generaţie are păcatul 
servilismului, întocmai ca şi generaţiile precedente. Şi dă 
exemplul cu „un scriitor francez mediocru, invitat la 
Criterion cu multe onoruri şi căruia scriitorii tineri de acolo 1- 
au fost prezentaţi în următorul fel: «D-nul X — un Valery al 
nostru. D-nul Z — un Gide al nostru. D-nul W — un Cocteau al 
nostru.» Am aflat de la cineva care l-a văzut pe francez după 
această întâmplare, la Paris, că acesta ne dispreţuia, în primul 


20 Eugen lonescu, în Facla, anul XV, nr.1 280, 8 mai 1935, p. 2, 
republicat în Război cu toată lumea, II, Humanitas, București, 1992, p. 
60. 

” Idem, p. 65. 

rând pentru acest servilism. «Ce zice Europa, să fim ca 
Europa», iată încă şi azi, şi întotdeauna, jalnicul şi comicul 
nostru strigăt ””. 

Era lucid . În Scrisorile de la Paris (publicate în 
Război cu toată lumea), concepute după începerea războiului, 
Jonesco meditează asupra naționalismului românesc. 
Obişnuită să depindă mereu de ceva, între aşteptarea unui 
geniu şi imitarea vreunei culturi considerate „mari”, România 
are perioade de „trezire națională” ce poartă numele de 
naționalism: 


„E absolut necesar ca în România să se desființeze, 
din rădăcini, ideea naționalistă. (...) Naționalismul a otrăvit 
toată cultura şi tot sufletul românesc. E cel mai teribil cancer 
moral(...). Din pricina naţionalismului — care e, de fapt, un fel 
de refulare şi de impotenţă intelectuală — cultura românească 
nu a putut pătrunde în lumea valorilor universale şi a rămas o 
bolnavă cultură locală. Problema «specificului etnic», pentru 
care s-a vărsat atâta cerneală timp de atâtea zeci de ani, a fost, 
pentru România, o nenorocire tot aşa de mare ca un cutremur 
de pământ permanent, ca alianţa militară cu Germania: a 
paralizat orice avânt, a împiedicat orice deschidere, orice 
detaşare, orice libertate, orice viață a spiritului. Tineretul 
românesc, învăţat de profesori hidoşi, de adevărați satrapi, a 
fost ros până la măduvă de boala necruțătoare a 
naționalismului românesc, care ajunsese, pe plan cultural, să 
fie o organizare a refuzului şi dispreţului față de cele mai 


PE i tao), 
nobile înnoiri ””. 


De aceea, Ionesco propune ca ideea de naționalism să 
se desființeze şi să fie înlocuită cu cea de patrie, idee „mai 
umană, mai caldă, mai rodnică”. 


” Idem, p. 72. 
233 Idem, Război cu toată lumea, II, Editura Humanitas, Bucureşti, 1992, 
p. 268. 

„Românii trebuie să redevină din naționaliști, patrioți. 
Patria însăşi ar trebui să nu mai fie ţara tatălui, ci țara mamei. 
În felul acesta poate trece, de pe planul politic, pe un plan 
liric.Numai aşa putem ajunge la dispariţia planului politic "2. 


Citindu-i mărturisirea aceasta, cred că singurul lucru 
de care avea nevoie lonesco pentru a se dezvolta, în afară de 
o generaţie „pusă pe înnoire” şi de conştiinţa noului în 
literatură, era un mediu cultural matur, „liric”, „aparținând 
mamei”, cum îi place să spună, nereferindu-ne desigur la 
autobiografia sa, ci la ideea mai înaltă şi mai generoasă, 
aceea de patrie. Cred că „accidentul” biografic al lui Eugene 
Ionesco, acela de a fi avut mama în Franţa, a fost „arma” cea 
mai spectaculoasă a unui cetăţean universal născut în 
România şi că prin Eugene Ionesco, literatura română are 
ocazia să mediteze la universalitate, iar generaţiile tinere, la 
patriotism, chiar dacă statul român nu a înțeles gestul la 


-x2 
vremea respectivă 2 


%4 Idem, p. 270. 

?5 În anul 2000, Marta Petreu scoate la lumină un document pe care îl 
regăsim în 2008 în volumul lui Stelian Tănase, Avangarda românească în 
arhivele Siguranței, şi anume, un ordin de arestare în urma articolului din 
care am dat fragmente în text. Textul Martei Petreu apare în „Apostrof”, 
nr. 11-12, 2000: „Un oarecare Eugen Ionescu, poet ratat şi dezechilibrat, 
este condamnat în contumacie de Curtea Marţială la 11 ani închisoare 
corecțională şi 5 ani interdicţie corecțională pentru ofensa armatei şi 
ofensa națiunii”. 

Articolul a generat apariţia unui alt volum, în replică, scris de 
Marie-France Ionesco, publicat la Editura Humanitas: Portretul 
scriitorului în secol. Disputa a continuat în presa românească „Observator 
cultural”. 

Pentru a deplasa accentul pe maturitatea autorului, consemnăm 
un fragment dintr-o notă informativă scrisă cu trei ani înaintea scrisorii 
„împotriva naţionalismului” din 1946: „(...) A făcut câteva eseuri şi 
despre literatura franceză. Este însă o fire irascibilă. D-na Rodica Eug. 
Ionescu a fost avocată la Casa Corpului Didactic. Amândoi nu au făcut 
niciun fel de politică şi nu figurează în cazierele noastre.” (Avangarda 

Citatul mă trimite către un aspect important al 
formaţiei culturale a lui Ionesco, reprezentat de personalism. 
Despre personalism s-a scris mai mult în Franţa, după cum ne 
arată jurnalele scriitorului”. Încă din perioada românească 
Ionesco avea configurată o înţelegere matură a sensului artei. 
În viziunea sa „violent avangardistă”, unea ideea de patrie cu 
politicul şi cu persoana. Se poate urmări aspectul într-un 
articol intitulat D. Mounier” şi problema politică”, scris cu 
scopul de a anunţa vizita apropiată a acestuia, pentru a ţine 
câteva conferinţe: 


„(...) Domnul Emmanuel Mounier este aproape cu 
totul necunoscut la noi; cine mai are timp să se preocupe de 
probleme şi idei care, poate, vor schimba lumea abia peste 
treizeci de ani? [...] O îndrumare creştină nu trebuie să 
pregătească spiritele pentru împărăția cerurilor mai degrabă 
decât pentru realizările terestre? Cum ar putea o societate 
personalistă să realizeze orientarea spre Cer? Trebuie să 


românească în arhivele Siguranţei, Stelian Tănase, Editura Polirom, 
2008, p. 165). 

% Note şi contranote, Bucureşti, Editura Humanitas, 2002, Căutarea 
intermitentă, Bucureşti, Editura Humanitas, 1993, Trecut prezent, prezent 
trecut, Claude Bonnefoy, Între viaţă şi vis, Bucureşti, Editura Humanitas, 
1999. 

7 Emmanuel Mounier (1905-1950), a fost un filozof francez. A fost 
conducătorul mişcării personaliste în Franţa, fondatorul şi directorul 
revistei Esprit, publicaţie organ al mişcării. www.wikipedia. 

% Scriitorul se va păstra adeptul teoriei personaliste al lui Mounier şi va fi 
un colaborator al revistei „Esprit”, chiar şi, sau mai ales în momente de 
confuzie identitară, după cum le numeşte Matei Călinescu în volumul său, 
Ionesco-:teme identitare şi existenţiale: „În anii de dinaintea debutului său 
parizian îl găsim pe lonesco într-o stare de derută identitară şi ideologică, 
care se exprimă într-o scrisoare adresată lui Emmanuel Mounier, prin trei 
respingeri, în numele «unei civilizaţii creştine şi franceze» (reprezentată 
de personalismul utopic al lui Mounier şi, practic, inexistentă în realitatea 
vremii): a fascismului, a comunismului sovietic, dar şi a capitalismului 
american. Cele trei mari pericole — politice, spirituale şi biologice se 
numesc Germania. U.R.S.S. şi America”, p. 114. 

învăţăm să trăim sau să murim? Desigur că sfârşitul omului 
este în împărăţia cerurilor. Dar, după cuvintele Evangheliei, 
«Împărăţia cerurilor este printre voi», adică şi aici. E însăşi 
ideea creştină a încarnării. În secolul al XIX-lea s-a făcut (ca 
o consecință a influenţei janseniste) o «despărţire a Cerului 
de Pământ». Dar noi încercăm să facem o integrare spirituală; 
trebuie să realizăm Încarnarea. Cerul nu e despărţit de 
pământ. Noi încercăm să salvăm în fiecare clipă 
transcendenţa în om. N-am face-o dacă în acțiunea noastră 
politicul ar constitui elementul principal. Dar el nu e decât un 
element ajutător, deşi necesar. Noi credem că salvăm 
transcendenţa, salvând persoana care este revelația 
creştinismului”. 


De urmărit dimensiunea spirituală dezvoltată de 
personalismul lui Mounier, aşa cum a fost ea practicată de 
autor. 


„Prin gândirea sa, filosoful a fost unul dintre aceia 
care au permis trecerea creştinismului — şi a catolicismului, în 
special — către modernitate. Mounier a fost un mare spiritual: 
din punctul acesta de vedere, măreţia lui îi poate impresiona 
chiar şi pe cei mai pretenţioşi oameni ai timpurilor noastre. 
Însă în acelaşi timp, el a fost un mare pedagog al angajării în 
acțiune. El poate fi considerat aşadar o punte importantă între 
domeniul spiritual şi acţiunea concretă în timp şi spaţiu. El a 
fost în stare să îndrume o mulțime de creştini către o angajare 
socială, altfel spus către acceptarea societății democratice şi 
laice. lar în timpul nostru, când forța de a crede şi de a se 
angaja s-au desprins de dimensiunea politică, opera lui 
Mounier aduce câteva interpelări salutare”. 


? Eugen Ionescu, Război cu toată lumea, II, ed. cit., p. 253-254. 
iau „France Catholique”, nr.2979, 3 juin 2005, www.emmanuel- 
mounier.net/Articles. 

Prin prisma considerațiilor de mai sus, l-aş putea 
numi pe dramaturg antinaționalistul patriot, un angajament 
atât de ingrat la noi, însă terminat cu succes, în ciuda 
previziunilor presei din epocă: 


„Un copil dublat de un vicios în permanent 
neastâmpăr. Poate că Eugen lonescu a crezut odată în 
literatură. Curând însă, privirile lui, pătrunzând prin urzeala 
de fire a literelor, s-au înspăimântat de goliciune. Şi atunci 
criticul a strigat din răsputeri: Nu. Din limpezirea acestui 
moment începe adevărata carieră. Sunt întrebuințate, pe rând, 
toate floretele spiritului — cât mai ascuțite. Când inteligenţa i 
s-a plictisit de a tot străpunge, îşi adună umorul spre a otrăvi. 
În urma lui sunt numai cadavre; înainte, nimic. Atunci Eugen 
Ionescu lansează printre cei tineri formule şi face şcoală. 
Pentru ca, potrivit obiceiului său, să mai aibă cu ce să-şi 


treacă vremea. Destin sigur de sinucigaş”. 


Un „kamikaze” care a câştigat pariul cu viața într-o 
altă lume: Franţa. Sau, dacă vrem, un luptător pe care nu 
miza nimeni, într-un meci de box cu literatura română, mereu 
în pericol de a fi K.O., un luptător care în ciuda chiar şi a 
propriilor sale aşteptări, a câştigat centura de diamante. 

Din corespondenţa cu Tudor Vianu rezultă că, până la 
sfârşitul lui 1947 în Franţa, lonesco a scris substanțial în 
româneşte eseuri, pagini de jurnal şi poeme, ale căror 
manuscrise dactilografiate le-a trimis în România spre 
publicare. Deţinătorul unor astfel de manuscrise, poetul Ion 
Caraion, n-a reuşit însă să-i găsească un editor. Eugene 
Ionesco ,„ a fost dispus chiar să publice sub pseudonim (lon 
Miran), dar nici aşa nu s-a putut, în acei ani de tranziţie 
rapidă spre un comunism de tip stalinist dur, care poate fi 
considerat deplin instalat odată cu abdicarea forțată a regelui 
Mihai la 30 decembrie 1947. Toate aceste texte în limba 


a Eugen Ionescu, Război cu toată lumea, II, ed.cit., p. 71. 


52 


română ale lui Ionesco par a se fi pierdut fără urmă în 
România” *?. Dacă acest volum în proiect ar fi fost publicat, el 
s-ar fi intitulat Jurnalul unui necombatant”. E desigur un 
titlu-capcană, căci oricât s-a dovedit a fi încolţit de istorie, 
spiritul lui Ionesco a luptat întotdeauna pentru libertatea 
expresiei persoanei umane. 

Obsedatul de moarte s-a dovedit a fi în esență, un 
mare iubitor al vieţii: „În fiecare dimineaţă, autobuzul pe care 
îl iau trece prin faţa Louvre-ului şi taie grădina Tuilleriilor, în 
dreptul Arcului de Triumf, al Carroussel-ului. 


„În fiecare dimineaţă, trăiesc câteva momente cu 
sentimentul că nu mai sunt într-o lume pământească. (...) 
Ceea ce este fermecător aici este că totul e făcut după măsura 
şi după chipul omului. Tărâmul de basm al Parisului este 
însuşi tărâmul omului. Aici totul grăieşte: pietrele sunt guri, 
sunt semne. Casele, pietrele, oamenii sunt făcuţi din aceleaşi 
elemente ca şi cerul şi apa Senei.Sufletul umanității întregi 
pluteşte pe Sena; el e însuşi cerul care îmbrățișează oraşul”*". 


În 2010 am văzut la Piatra-Neamţ Cântăreața cheală, 
în regia lui Alexandru Dabija: un proiect al Teatrului German 
de Stat din Timişoara, realizat pentru 35 de reprezentații. 
Textul era tradus din franceză în germană, deci l-am vizionat 
în germană cu titraj în română... 

Spun despre traducere pentru că îmi amintesc din 
timpul repetițiilor la 5 piese scurte indicaţii la scenă ale 
regizorului pentru nuanțele textelor din limba franceză... 


* Matei Călinescu, Eugene Ionesco:teme identitare şi existenţiale, Iaşi, 
Junimea, 2006, p. 112. 

3 Ibidem. 

a Eugen Ionescu, „Douce France”, în Război cu toată lumea II, ed.cit., p. 
258. 


53 


Nu înțeleg de ce n-a luat un premiu... Şi aşa i se 
întâmplă rar lui Dabija... Dar, cum luase deja unul pentru 5 
piese scurte...mda...ar fi fost prea mult. 

Ceea ce rămâne memorabil în acest spectacol franco- 
german despre lumea englezească sunt accentele neaoşe 
româneşti introduse inteligent de regizor şi care nu ţineau 
neapărat de cuvânt. Legat de originalitatea şi spiritul critic al 
dramaturgului, e tot ce ar fi avut nevoie Ionesco pentru a-şi 
scoate pălăria! 


Poveste cu accente ionesciene 


Week-end prelungit. Încă nu eram sigură dacă 
rămăsesem însărcinată. Urma să plec de la părinţi spre Iaşi, 
făcând o abatere de drum prin Botoşani. Ar fi urmat să mă 
plimb prin oraş vreme de două ceasuri, în timp ce bărbatul 
meu examina nişte directori. 

Înainte de a pleca, am avut un vis în care vizitam un 
muzeu al viitorului unde nu avea nimeni acces până nu găsea 
uşa. Tot căutând-o de-a lungul unor pereți, am depistat-o: îi 
lipsea clanţa şi nu părea să se deschidă. Uşa era mai degrabă 
suprafață compactă a peretelui. A dat-o de gol...vizorul. Era 
un vizor Mic, desenat, trădat, la rândul lui de o gaură reală 
acolo unde ar fi trebuit să existe clanţa. Prin faptul că am 
observat-o, am reuşit să intru... Eram un grup de vizitatori. 
Am intrat într-o cameră mare, goală, care avea în centru o 
apă. La capătul celălalt al sălii, peste apă, ne aştepta bucuros, 
simplu şi pasionat ghidul. De fiecare dată când începea să ne 
vorbească, pe apă aluneca plutind un băieţel care cânta fără 
grijă: „La, la, la! La, la, la la!” Muzeograful tăcea de fiecare 
dată, enervat de întrerupere. Situația s-a repetat de vreo trei 

ori, după care, ca să-l facă să tacă, atunci când băieţelul i-a 
întrerupt discursul neînceput, muzeograful a stins lumina! Şi 
m-am trezit deziluzionată că am ratat muzeul viitorului. 

Peste zi, visul s-a dovedit a fi o pregustare a lui 
Ionesco. Am intrat într-o librărie perfectă (zic eu) unde mai 
multe încăperi aveau zidurile acoperite în întregime de cărți. 
Mă plimbam fără grabă şi exrem de atentă, întocmai ca în vis, 
printre toate editurile din România. Am văzut repede poarta 
de intrare în muzeul viitorului, căci era chiar la uşă! Deschid 
cartea lui Vişniec, Procesul comunismului prin teatru şi 
citesc una din posibilele scene finale în piesa dedicată de 
dramaturg lui Ionesco: un dialog între o doctorandă şi o 
comisie de profesori, în care doctoranda demonstrează de-a 
lungul a şapte sute de pagini că lonesco este încarnarea 
complexului literaturii române, obstacol pentru orice scriitor 
român care aspiră la gloria universală. Doctoranda este ucisă 
de către întreaga comisie de profesori după modelul Elevei 
din Lecția. 

Convinsă că voi cumpăra volumul la plecare, mă 
îndrept relaxată către standul de literatură pentru copii. Între 
toate minunile editoriale de acolo îmi aterizează ochii pe ceva 
complet din altă lume: Poveşti 1 2 3 4, de Eugène Ionesco, 
ilustrate de Etienne Delessert. Tot teatrul lui Ionesco 
comprimat în 4 poveşti pentru Marie-France! 

Mă întorsesem de unde am plecat cu nouă ani în 
urmă. Toate studiile mele doctorale, literatură aridă... 
Jonesco este cel care este: o sumă de poveşti pentru fiică, 
pentru prieteni, un munte de dragoste, umor şi spirit critic. În 
muzeul viitorului Ionesco înseamnă POVESTE. 

Act de sinceritate 


A fost o perioadă de un an- doi, când Dan Puric era 
în vogă: spectacole noi în străinătate, conferinţe, cărți, 
apariții televizate...Era atât de vizibil! 

În perioada cu pricina, mă aflam la Bucureşti şi am 
încercat să scriu o carte despre el. Mă cucerise într-adevăr. 
Problema era alta. Îmi găsisem o motivaţie greşită. Voiam să 
scriu o carte despre Dan Puric, ca să devin celebră. Eşecul 
este ÎNTOTDEAUNA cel puţin la fel de important ca şi 
succesul. Cum calitatea motivației mele lăsa de dorit, nu am 
ajuns prea departe cu proiectul. În cartea de față însă, Dan 
Puric şi toți ucenicii lui ne oferă un alt spectacol: efortul de 
a munci nu ca să „dai tunuri”, ci ca să devii. 

Poate părea uşor deplasat să scriu aici despre nişte 
tineri debutanţi cărora nimic nu le garantează succesul. Unii 
dintre ei nici măcar nu au absolvit şcoli de actorie. Valoarea 
acestor tineri nu este numele pe care vor să şi-l facă, nici 
numele maestrului care îi asistă, ci munca personală zilnică 
la scenă. Munca zilnică a unui actor cu el insuşi la scenă 
este o comoară care are nevoie mereu să fie reinventată. 

Aş vrea să adaug aici ceva: strâmbătura din nas a 
criticilor de teatru pe care i-am întâlnit la auzirea numelui 
lui Dan Puric. Niciunul dintre ei nu credea că actorul ar mai 
fi demn de vreo cronică, pentru motivul că n-a mai adus 
nimic nou în „limbajul ăla al lui “ 

Prin lumea lui Dan Puric 


Între două repetiţii 


Înainte să ne întâlnim v-am citit cărțile, v-am urmărit 
intervenţiile televizate, am văzut spectacole ale companiei 
Passe-Partout. Drumul de cunoaștere a început la lași, cu 
ocazia conferinţei pe care ați susținut-o la Universitatea „Al. 
I. Cuza”, în 2008. Venisem mai mult luată de valul unui 
entuziam general în ceea ce vă privește, şi partea bună a 
lucrurilor e că m-aţi convins cu acel prilej că ascult un om 
în sfârşit normal, că privesc un artist care gândeşte aşa cum 
ar trebui să gândească orice artist în fara aceasta. Un 
sentiment tonic. O stare de bucurie garnisită cu hohote de 
râs, de încredere că am întâlnit un om sănătos. 

Partea proastă a început când am ajuns în Bucureşti. 
M-au izbit în acest oraş tot felul de comentarii în mass- 
media; un curent de opinie strident, cu mult mai puternic, 
aproape violent împotriva dumneavoastră. De aici, păreți 
paranoic. (Dan Puric se relaxează şi râde). Mă speriau 
mesaje gen „Dan Puric preşedinte!” Ultima conferință 
„Despre Omul frumos”, m-a întors din nou în lumină şi mi-a 
adus spre înțelegere un element nou: sunteți prin definiţie un 
one man show, unul excepțional, capabil să asimileze acestui 
gen orice formă de discurs. 

Mi-ar plăcea să intraţi în zona mai umbroasă din 
timpul activității dumneavoastră ca one man show. Am avut 
impresia, privindu-vă spectacolele, că foarte multe lucruri le- 
ați învăţat de unul singur, față în faţă cu un public care avea, 

sunt convinsă, o altă atitudine decât publicul care vă 
urmăreşte acum. 


Dan Puric: Există o poveste: un om trecea pe lângă 
un cocon din care fluturele se zbătea să iasă. Omul a zis: „Hai 
să-l ajut!” şi cu un cuţit a tăiat coconul. Fluturele a ieşit, însă 
nu zburat niciodată, pentru că omul îi luase zbaterea. Numai 
zbaterea secretă substanţa zborului. Este nevoie de acea 
zbatere. La mine, coconul acela l-a desfăcut Dumnezeu. Asta 
e ceea ce ai spus: Dumnezeu m-a învăţat. Foarte multe lucruri 
am învăţat singur, pentru altele am avut şi maeștri, dar am 
învăţat de la maeştri iubindu-i. 

Apoi, ai sesizat două lucruri: elementul de sănătate, al 
umorului, şi mai ales cel de normalitate. Lucruri pe care cei 
de aici, într-o Muntenie destul de ordinărită — mă refer la 
intelectualitate şi nu la public, publicul este extraordinar în 
Bucureşti — „sunt tentaţi să-l eticheteze. La Iaşi tu m-ai văzut 
în cinstea mea sufletească. Şi aici tot cinstit sunt, dar ambalat 
de etichete: legionar, neofascist...Nu e voie să-ţi iubeşti țara, 
nu-ți dau voie noile cadre culturnice. Ei vor să ne ostoim cu 
întrebări, nu cu certitudini, iar eu am certitudini. Certitudinea 
mea este Dumnezeu, țara mea, mama mea. Eu nu pot să fac 
patinaj artistic. Într-adevăr, există o anumită exaltare a mea. 
Dar exaltarea este foarte necesară. 

One man show este un REZULTAT. Eu, înainte de 
toate, sunt cinstit sufleteşte. Sigur că meseria mea, profesia 
mea, spiritul proteic denunţă această cinste, dacă vrei, într-un 
spectacol. Dar oamenii, nu pleacă de la întâlnirile cu mine 
numai cu zâmbetul pe buze, ci şi cu idei şi cu altă stare, ceea 
ce este foarte important. De la un one man show pleci relaxat. 
De la mine nu pleci nici crispat, nici relaxat, ci sper că 
lămurit. În ultimă instanţă cu ce se întâlnește publicul la 
spectacolul meu? Cu un om care pune niște întrebări, dar şi 
mărturiseşte anumite certitudini. 

M-a surprins asemănarea destinului dumneavoastră 
cu cel al lui Jacques Copeau. Și el şi-a început conferințele la 
50 de ani. Nu în Lipscani, în centrul istoric al oraşului său, 
dar a făcut şcoală la marginea Parisului... 


Dan Puric: A făcut mutații în gândirea teatrală. Era 
un spirit fantastic de liber căruia îi suntem datori şi astăzi. A 
venit prea devreme într-o Franță în care încă bolborosea un 
teatru burghez. A fost un mare deschizător de drumuri. Ei, 
asemenea spirite sunt necesare şi România a avut din plin, 
dar sigur, ele trebuie să fie sacrificate, insultate. 


Personal, simt lipsa unei urechi a criticii în ce 
priveşte activitatea dumneavoastră teatrală. Este foarte 
sensibilă urechea Bisericii, de exemplu, dar pare să nu se 
vadă și o ureche a criticii de teatru. 


Dan Puric: Da, iată, ai surprins foarte bine. Eu 
trăiesc datorită publicului din România, nu datorită criticii. 
Critica nu a intuit niciodată linia de forță a limbajului. Cum 
să le bagi avion cu turboreactor când ei umblă cu căruța? 
Sunt defazaţi. Revoluția în transporturi nu s-a făcut 
construind trei sute de căruțe formidabile, ci automobilul. Nu 
au cum să perceapă. Ei sunt mimetici, majoritatea, 
complexaţi de ceea ce au văzut în străinătate şi incapabili să 
vadă în grădina lor. L-a întrebat cineva pe poetul Fernandez: 
„Nu v-a influenţat Garciă Lorca?” „Nu, mai tare mirosea 
lămâiul din grădina mea!” Așa şi la mine. Lămâiul din 
grădina mea miroase tare. Publicul simte. Mii, zeci de mii, 
sute de mii de spectatori vin de douăzeci de ani la acest 
spectacol şi l-au botezat. Critica nu are cum. Le lipsesc 
organe, breasla în sine este distrusă. Au mestecat alte valori 
de tip occidental, de tip snob; premiile care se dau sunt 
jalnice în teatrul românesc, la piese patologice, schizofrenice. 
Ăsta e trendul, e modă. Am văzut piese la colegii mei, 
normale, frumoase, cu mari performanțe. Nici nu-i 

interesează. Am văzut piese de tineret foarte bune. Nu, alea 
patologice! Pesemne că ăsta este curentul. Ei sunt tot timpul, 
săracii, într-un curent. ŞI atunci, putem vorbi de o subspecie. 
Sunt câţiva critici în România care au semnat pentru mine, 
dar...câțiva. În rest, după cum am spus până acum, nici nu 
vin. Nu mai este nevoie. Fenomenul e mult prea mare. 


Există un artist în România pe care să îl luaţi oricând 
la o cafea să povestiți, să vă odihniți împreună povestind 
despre ceea ce faceți? 


Dan Puric: Am avut un mare prieten, tehnicianul 
meu, Gabi Petrescu, căruia i-am dedicat albumul, deoarece el 
nu mai este. Terminase liceul de cinematografie, era un mare 
tehnician, dar era şi cel mai mare artist; singurul căruia îi 
spuneam proiectele şi care îmi răspundea Da. Cultura lui 
cinematografică şi mai ales sensibilitatea lui sunt 
incomparabile. În rest, nu... Nu am avut cu cine să discut, nu 
m-am regăsit. 


E greu de trăit așa, nu? 


Dan Puric: Când am fost la Festivalul Internaţional 
de Teatru, impostura aia de la Sibiu, m-a văzut un englez cu 
Toujours l'amour, m-a felicitat şi mi-a zis: „Cred că ţi-e tare 
greu să trăieşti aici.” Avea dreptate. 


Vă felicit pentru succesul primei dumneavoastră cărți 
şi pentru seria de conferințe pe care a declanşat-o. Dar 
spectatorul din mine visează să vă mai vadă pe scenă lucrând 
spectacole noi, sau întorcându-vă la trupa Passe-Partout pe 
nivelul pe care îl întrezăresc excepțional chiar şi după atâția 
ani de spectacol în Made in Romania. Se vede că ați educat 
această trupă într-un fel anume, cu o anumită consecvență, 
investind într-un anume ritm. Se poate lesne observa că trupa 

nouă merge pe alt principiu de educaţie, mai mult sau mai 
puțin programat. Ei trebuie să gândească mai mult singuri, 
ceea ce presupune un efort mai mare. S-ar putea ca în timp 
să aibă rezultate fantastice... 


Dan Puric: Deja au. Ai văzut Toţi cinci? 


Da. Și Doi dintre noi. Însă, când i-am văzut pe cei de 
la Made in Romania, chiar dacă spectacolul nu mai are 
intensitatea celui de acum câțiva ani, totuși m-am afundat în 
fotoliu şi am strigat cu putere în mine, căci păreau douăzeci 
de Dan Puric laolaltă! 


Dan Puric: Don Quijote ai văzut? E o mare diferență 
între cele două: trupa cealaltă este cea făcută de mine, 
condusă. Este impresionant. Pentru că sunt foarte bine 
antrenați fizic. E drept, ei au această calitate şi încă multe 
altele, printre care şi aceea că sunt mai vechi, dar soluția e la 
cei noi, pentru că lor le-am dat undiţa să pescuiască, în vreme 
ce primii s-au oprit acolo unde unde i-am lăsat. Acum, la 
sfârşit, i-am avertizat. Pe ei i-am condus, însă trupei noi i-am 
dat undiţa. Primii nu ştiu să pescuiască. În România este 
important, şi nu numai în România, ci peste tot în lume, să 
înveți să gândeşti singur. Cei din spate sunt însă foarte 
puternici. În vulnerabilitatea lor, în sensibilitatea lor, învaţă 
să păşească fără centură de siguranță. Ce aţi văzut sunt niște 
spectacole făcute de mine, cu nişte copii foarte buni, talentați, 
dar mai departe, unde se duc? Și atunci am schimbat 
macazul. Iar acum îi rog să facă dimpreună. O etapă. Trebuie 
să înveţi singur. Don Quijote este etapa cea mai înaltă de 
lucru și acolo se poate vedea potențialitatea imensă a trupei 
noi. 


Intuiția mea spune că aţi personalizat o zonă de 
expresie care va deveni nemuritoare, dar mai durează până 

să fie recunposcută la justa ei valoare. Mi-a plăcut foarte 
mult în interviul pe care l-aţi dat la România Cultural când 
ați povestit despre renunțarea la posibilitatea de a urma o 
școală de pantomimă în Franţa. Profesorul dumneavoastră 
de la Școala populară de artă vă avertizase să nu plecați, ca 
să nu deveniți un mim în serie. Cum gândiţi la rândul 
dumneavoastră, şcoala pe care aţi inițiat-o? Se pare că aveți, 
nativ, capacitatea de a educa: carismatic şi pedagog. 


Dan Puric: Da, am fost îndemnat la un moment dat 
de profesorul Traian Ieremia, de profesorul Ceaușu să stau să 
fac şcoală. Pe urmă am descoperit că am vocația de a da mai 
departe şi nu de a dresa. De a crea minţi, de a dezinhiba. De 
asta am vorbit mai devreme de trupa cea nouă, de 
spectacolele lor. Acum sunt în Ardeal și îmi spun ce impact 
au în ţară. Fenomenal, contaminant. Mintea lor dezinhibată, 
sensibilitatea lor creează valuri de emoție de cu totul şi cu 
totul altă factură. După spectacolul Toți cinci nu poţi să pleci 
ca după un simplu spectacol de teatru pentru că starea lor, 
felul lor de manifestare atrage subliminal, subconștient alt 
tineret căruia i se spune parcă Îndrăzniţi. Cu orice risc. Nu? E 
teatru experimental. Și atunci iată, mi-am găsit această 
calitate, să-i spunem pedagogică. Cum fac lucrul ăsta? Prin 
dispreț instituțional, prin marginalizare. Nu am avut niciodată 
fonduri. Nu am avut niciodată înţelegere la nivel teoretic cu 
asemenea trupe. Cum ar fi arătat televiziunea publică dacă aş 
fi fost prin Moldova, prin ţară, să iau tineri? Nu au cum să 
înțeleagă securiştii bătrâni de acolo, ei sunt subspecii, sunt 
asemeni celor care voiau să smulgă din pământ cu 
escavatorul Coloana Infinitului, coloana jertfei fără de sfârșit 
a lui Brâncuşi. Ei sunt de talie Gheorghiu Dej. Cu ăștia am 
rămas eu în ţară. Cât ar fi însemnat dacă m-aș fi ocupat 
numai de divertismentul Televiziunii Române! la să vedem 
ce mitocani, ce nenorociți au ieșit de douăzeci de ani ca să 
furajeze poporul român. Şi atunci eu sunt marginalizat. Da, 
am creat un fenomen mare, puternic, care nu mai poate fi 

depăşit. Dar dacă nu aş fi trecut în asta!... Când te gândeşti că 
eu am luat nota doi la concursul imbecililor ăstora care sunt 
acum la CNA! Le-am scris că e spectacol film de pantomimă, 
de comedie mută, că introduc un nou canal de comunicare în 
film. Nu au înţeles nimic, mi-au dat nota 2. E normal ca ei să 
spună apoi că Dan Puric e paranoic. Ei citesc din ce spun eu 
acum insulta, nu uimirea. Ei sunt oligofreni şi iresponsabili. 
Eu sunt un om care am o operă în spate. Ei nu au făcut nimic. 
Era unul în comisie acolo, care are şi două caziere. Deci ăia 
îmi analizează mie munca, se uită pe scenariul meu...(râde). 
Şi de asta avem filmele pe care le avem, cinematografia asta 
oribilă despre care ei zic că e noul val. Nu e nimic! Sunt niște 
tineri săraci, cum să spun..stupizi, care povestesc oribil 
despre România și sunt premiaţi de alți oribili dincolo, că așa 
trebuie să fie România, o latrină! Ei nu au prins... de asta 
Eminescu trebuie băgat la muzeu, după cum spune un tovarăș 
critic hiperinternațional de la noi, pentru că tânărul, săracul, 
nu are acces la opera lui Eminescu. De asta e diferenţa între 
Grigore Vieru şi maimuțele astea. Mi-a zis, pe vremea când îl 
jucam pe Eminescu: „Bădie Mihai, frații noştri de dincolo de 
Prut ne spun că noi am rămas la Eminescu. Noi le răspundem 
că la Eminescu abia se ajunge.” 

Au ei capacitatea să vadă ce făcea Eminescu la 19 ani 
când era sufleur la Pascaly? Când traducea din germană 
comentariile lui de estetică, cronicile lui de teatru, analizele 
politice, nici nu mai pomenesc de poezie? Vezi, trebuie să fii 
cogenial, vorba lui Călinescu: cine pe cine judecă în ţara 
asta? ÎI pui pe Brâncuși acum în România?! Păi îl făceau 
varză! Ziceau că-i paranoic, ăla care stătea în atelierul lui și 
abia seara își dădea seama că e plin de sânge. Eu aşa stau de 
douăzeci de ani, zi de zi, în atelierul acesta. Cu lucruri mai 
reuşite, altele mai nereușite, asta este. Puştii ăștia s-au văzut. 
Iar dincolo...o hazna cu milioane de dolari. Ăştia nu au bani 
să se antreneze. E o trupă care a fost cu Don Quijote în toate 
capitalele europene. Cel mai mare succes pe care l-a avut 

România vreodată. Am fost în China, 3800 de locuri în Opera 
Naţională. Nu s-a scris! Nu s-a scris. 


Ajunşi în punctul acesta, aş vrea să vă întreb dacă 
acceptați să scriu într-o carte despre dumneavoastră, în 
dreptul urechii lipsă a teatrului. 


Dan Puric: Vino să vezi laboratorul! 


Audiţia 
Ştefan Ruxanda, actor — aparține ultimei generații 
pe care o crește Dan Puric 


Întâlnirea cu Dan Puric s-a întâmplat în urma unei 
audiții.  Trecusem printr-o perioadă în care dădusem mai 
multe audiții. Eram în anul III de facultate şi destul de 
dezamăgit pentru că de fiecare dată mă vedeam nevoit să le 
arăt ceea ce ei ar fi trebuit să vadă. Mi se părea că nu mă 
investigau cu adevărat, că nu intrau în zona mea creatoare. 
Nu mă consideram artist la vremea aceea, eram abia în anul 
III de facultate, dar ştiam și simțeam nişte zone înăuntrul 
meu şi înţelegeam că ce mi se întâmpla în orice instituţie, în 
şcoală ori în teatrul de stat, nu avea legătură cu mine. 

O febră de 40 de grade. Eram programat la audiție 
pentru ora nouă dimineaţă, audiția urmând să înceapă la ora 
10.00. Se făceau liste în continuu. Din cauza bolii am ajuns 
abia la ora opt seara. Am avut noroc de un coleg de acolo 
căruia i-am zis: „Mă duc pe-acasă, că nu pot să rezist. Dacă e 
ceva şi mai apuc să intru, sună-mă, că vin.” Deci nu credeam 
că o să mai intru la Dan Puric. Îmi era prea rău. Avusesem cu 

o zi înainte spectacol, nu apucasem să-mi dau jos spuma de 
pe cap, mă aflam într-o stare absolut infectă. Colegul meu 
mi-a spus: „Vino, s-ar putea să ajungi pe la opt seara”. Deci, 
domnul Puric stătuse de la ora zece dimineaţa, am înţeles, 
până la 10-11 noaptea ca să vadă pe toată lumea. 

Un lucru frumos care s-a întâmplat e că de obicei, la 
audiții sau la admitere la facultate, intri într-o sală cu două 
reflectoare foarte puternice în spatele cărora vezi o masă cu 
nişte siluete care se mișcă, șoptindu-şi una alteia la ureche 
cuvinte care oricum te inhibă. Aici chiar dacă erau acele 
sunete, iradia dinspre ei o relaxare şi o căldură extraordinară. 
În comisie era domnul Puric, era Malu, coregrafa cu care a 
lucrat foarte mult, Florin Roşu care e din trupa veche şi care 
stătea la muzică, iar la un moment dat a mai intrat Ileana 
Olteanu care din când în când mai filma candidaţii. 

Domnul Puric s-a ridicat de pe scaun, a venit, a 
vorbit, a dat mâna cu mine, în timp ce eu gândeam în sinea 
mea „Doamne, nu se poate, nu am mai văzut aşa ceva!” Deja 
simțeam cum toată emoția pe care o are oricine la audiție, 
începea să se stingă. Chiar părea că nu eu dau audiţia, ci el, 
pentru că era mult mai implicat decât mine în întâmplarea pe 
care o jucam. 

Așa l-am simţit încă înainte de a începe. Mă întreba 
ce-am pregătit, la cine am terminat, pe unde mai sunt... aşa o 
discuţie foarte rar... Desigur, sunt întrebări pe care le mai 
întâlneşti, dar el aştepta răspuns. Asta era extraordinar faţă de 
alte ocazii în care se mima o conversaţie înainte de a fi văzut. 

Şi i-am arătat ce pregătisem. Apoi, Dan Puric a 
propus să ne jucăm pe altceva, a pus o muzică şi am început 
să împrovizăm; apoi încă o muzică și încă ceva, mai multe 
piese foarte diferite una de cealaltă. După aceea, le-am 
regăsit pe multe în spectacol, apoi, nu ştiu, aici mi s-a cam 
rupt filmul. 

Ştiu doar că am ieşit şi că am plecat acasă. Am dormit 
vreo douăsprezece ore, îmi era chiar foarte rău. Am primit 
un telefon a doua sau a treia zi de la Florin şi mi-a spus: 

„Vezi că ai întâlnire cu domnul Puric.” Întâlnirea aceea a 
avut loc pe 29 octombrie. Ştiu că pe 3 noiembrie a fost prima 
repetiţie cu el. 

Însă întâlnirea de dinaintea repetiţiei a fost chiar 
specială, în sensul că atunci am luat legătura direct, pentru 
prima dată, cu felul lui de a trăi, cu felul lui de a vedea 
lucrurile, cu discursul lui din prima zi a întâlnirii noastre. A 
fost, cred, foarte puternic în sensul unei ierarhii a valorilor 
artistice. Ne-a spus încă din prima zi că el acolo nu are o 
fabrică de artişti-vedetă, nu are o bandă rulantă de artişti 
bogaţi care în câteva săptămâni, luni sau ani să apară, nu ştiu, 
în topul celor mai bogaţi oameni din România, adică ne-a 
spus foarte clar din prima zi: suntem subversivi; nimeni nu ne 
finanţează, nimeni nu ne dă spațiu, lucrăm pe la toalete, 
lucrăm pe culoar, lucrăm cine ştie pe unde apucăm. Eu mi-am 
spus că aşa ceva nu se poate, că o fi vreo aberaţie. Cum, Dan 
Puric să trăiască aşa ceva? Nu mi-a venit să cred. Când 
fugeam cu hainele, cu combina, cu muzica după noi prin 
teatru să putem lucra... am înţeles că era adevărat ce ne 
spusese la început. Nu suntem ilegaliști în teatru, pentru că 
noi avem statut de colaboratori. Dar în altă parte lucrul ăsta 
ori s-ar instituționaliza, ori ne-ar da afară. 

În Toţi 5 a fost procesul exact invers. Dacă Don 
Quijote a fost forma în care eu trebuia să fac un conţinut, aici 
din conţinut s-a născut forma. Dar, apropo de ce ai spus, eo 
căutare foarte acerbă în tot acest proces. Cum ţi-am spus, nu 
poţi să iei persoana lui Dan Puric drept model, ci iei felul lui 
de a fi, pentru că el este el doar, are propria luptă, propriul 
drum. Felul în care se implică în tot ce are de făcut e ceea ce 
îti dă modelul. 

Ştii ce e foarte bine? Că el nu stă lângă noi pas cu 
pas, ar fi chiar penibil, ar fi chiar rău pentru trupa lui. După 
aceea începi să gândeşti şi să faci cu armele lui, ceea ce nu se 
aplică de fapt la povestea şi la viaţa ta. E ca marele absent al 
lui Blaga, ştii? Adică din când în când îl vezi sau nu-l vezi, 
dar ştii că e în conștiința ta şi zici, domnule, cam aşa ar fi. 

Important e că atunci când cazi şi zici nu mai pot, de-aici 
nu mai merge îţi aduci aminte că e unul căruia i-a reuşit. E 
unul care era într-o situație mai grea şi la care a mers! Şi 
atunci nu poți depune armele. Sau le depui, dar apoi te uiţi 
la ele şi îţi spui: Nu se poate să le las să ruginească! 

Cred că Dan Puric are luciditate şi s-a 
autoresponsabilizat. Pare să fi găsit o jucărie şi ne spune: 
Chiar dacă am găsit-o eu, v-o dau și vouă, fiţi atenţi cât de 
faină e! Te simţi nemaipomenit, pentru că nu e ca unul care 
găsește un inel de aur, îl bagă în buzunar zicând vai, vai, să 
nu mă prindă careva că l-am găsit și e al meu! Nu, el știe că a 
găsit ceva şi ne cheamă să facem împreună! Şi cred că de aici 
vine... plus că e un termen, un cuvânt...dărnicia. E prea puţin 
spus că Dan Puric e darnic! Chiar, o dată vorbeam cu el şi 
glumea foarte tare pe seama crizei financiare şi zice: „Uită-te 
la mine, n-am nimic!” şi eu i-am răspuns: „Păi, dacă ați dat 
totul!... ” „Păi ce să fac, zice: Trebuie să dai.” 

De fapt sunt, cuvinte care îl explică întrucâtva. 


x 
Şcoala à la Puric 


Adriana Butoi, actriță — martoră a taberelor de creație 
organizate de artist pentru spectacolul Made in Romania 


Adriana Butoi: Ne-a luat în 1998 și ne-a instruit vreo 
opt luni la Costumele. 


Vasilica Oncioaia : Ce-a însemnat experienţa aceasta 
de opt luni ? La câte spectacole din 10 ai participat ? 


A.B.: La patru. Şi din astea zece nu s-au făcut toate 
cu toată trupa. Passe-Partout a început oficial din '98, nu ştiu 


dacă şi juridic, când s-a dat audiție. In primăvară. Eu am 

ajuns acolo abia în vară, când am scăpat de frica de profesorii 
din ATF că nu te lasă să colaborezi, că nu ai voie să 
perverteşti limbajul teatral al lui Stanislavski. 


V.O.: Și cum ai scăpat de frica aceasta? 


A.B.: Îmi plăcea foarte tare ce vedeam, văzusem 
Pantomimia, cu o trupă a lui mai veche de la Botoşani. A 
avut câţiva copii în jurul lui care au devenit actori, între care 
Carmen Ungureanu sau Daniel Badale, apoi a făcut 
Pantomimia cu cei din trupa nouă şi secvenţe cu cei din trupa 
de la Botoșani. În Pantomimia era Vlad Ungureanu, care era 
foarte bun, Carmen Ungureanu, Adrian Gorobeţ. 

Dan Puric m-a văzut o fătucă ce vrea să înveţe, mi-a 
predat câțiva pași şi mi-a spus, măi fată, din vară să vii şi tu 
la trupă. În vară am petrecut câteva zile la mare cu ei, unde 
am făcut tot felul de improvizații — pentru mine era destul de 
uşor să fac asta și având un maestru mă gândeam unde aș fi 
putut ajunge — pentru că în şcoală nu am avut maestru, am 
avut doar profesori. 


V.O.: Erai totuși abia în anul I, nu aveai de unde să 
știi ce vine. 


A.B.: Cam simţeam. Deja, după primul an am 
depăşit valul de prejudecăţi care erau în jurul trupei. 


V.O.: Și cam care erau prejudecățile? 

A.B.: Păi, eram întrebată de exemplu: „Ce faceţi, 
măi, la trupa lui Dan Puric? Staţi şi-l ascultați pe Guru toată 
ziua şi dați din picioruşe şi din mânuţe? Altceva mai știți să 


faceţi?” Sau : „Ce mai zice Dan, mai zice ceva nou?” 


V.O.: In ce sens? 

A.B.: În sensul că lumea era neobișnuită cu ideea de 
companie, de trupă, de ceva independent. Nu era obișnuită cu 
ideea că poţi lucra ca să laşi ceva după tine, ceva care să aibă 
semnificaţie şi pentru ceilalți. 


V.O.: Intuiai așadar în trupă un loc în care ai fi 
putut să te dezvolți. 


A.B.: Era vorba şi de altceva. Aveam nevoie de un 
ghid spiritual. La început mă ţinea pe bară. Îmi cerea din 
când în când să mai fac câte ceva, dar a văzut că vin cu 
regularitate și asta i-a plăcut. Apoi a văzut că prind foarte 
repede paşii de step, a venit un american să ne predea step şi 
deja m-a băgat într-o schemă coregrafică pentru Costumele. 


V.O.: Cât ați lucrat cu coregraful american? 

A.B.: Câteva săptămâni. 

V.O.: Care era programul de repetiţie? 

A.B.: Zilnic, opt luni. 

V.O.: Cum eşti tu? 

A.B.: Eu sunt o leneşă talentată. Cum spune Dan 
Puric, ăştia care au talent sunt într-o mare eroare. Lor le iese 
şi au tendinţa de a deveni leneși. 

V.O.: Experienţă acumulată în şcoala trupei ? 

A.B.: Foarte mulţi dintre cei din trupă mai predau 
mișcare în şcoli, lucru pe care l-am făcut şi eu, la Paris. Am 
propus pantomimă, improvizație pe mişcare. Un an de zile în 


patru şcoli. La trupă am mai avut o profesoară de step din 
Viena. Ne-a mai adus niște coregrafi din Mongolia care ne-au 

învăţat dansuri mongole pe care nu le-am integrat neapărat 
într-un spectacol. Am avut profesori de arte marțiale, nu mai 
spun Dan Puric, care ne preda cât putea de mult. Timp de trei 
ani am avut tabere de creație vara. A fost minunat. Mă 
emoționează numai cât îmi aduc aminte. Ce vremuri au fost 
ŞI s-au dus...(îi dau lacrimile) 


V.O.: Unde se desfăşurau taberele? 


A.B.: Făceam taberele la Nehoiu, în munții 
Buzăului, iar ultima, la Voineasa. Dan Puric a stat la Nehoiu 
cu familia lui. Tatăl lui a fost medic acolo. A găsit maestrul o 
cabană a pădurarilor undeva la vreo 35 de km de Nehoiu, în 
munți. Un râu, pădure, tot ce vrei. 


V.O.: Cât petreceaţi acolo? 
A.B.: Două săptămâni, zece zile, cam aşa. 


V.O.: leşeau spectacole sau idei din taberele 
acestea? 


A.B.: Prima a fost pentru Made in Romania, iar 
celelalte două pentru sufletul nostru. Ne-a învățat să lucrăm 
cu noi înșine. Ca actor trebuie să muncești foarte, foarte mult. 

Taberele acestea au fost făcute special pentru Made in 
Romania. Conta şi ce lucram în București, dar vara eram mai 
prolifici. 


V.O.: Programul de lucru? 
A.B.: La şase dimineaţa trezirea cu toaca. Ne trezea 
Lucian Maxim, care e percuţionistul nostru. Apoi, pantomimă 


în rouă cu Dan, care ne preda în continuare alte elemente și 
exersam. Era ca un fel de meditaţie în natură făcând lucruri 

concrete. Micul dejun, totul pregătit în echipă. Era ca o 
vacanţă, dar una creativă. 

Apoi lucram la diverse numere, fiecare venea cu idei. 
În afară de asta, ne amuzam teribil. Lucram dimineaţa şi 
seara, aveam momente când mergeam la râu... totul era ludic, 
dar foarte inteligent. Fiecare îşi organiza timpul lui 
individual, dar și împreună cu ceilalți. Apoi era Dan, care era 
maestru, prieten, coleg, era de toate pentru noi. 


Mircea Cristescu şi teatrul 
„veteranul” ce l-a însoțit pe Omul frumos din primul moment 
al venirii acestuia la Bucureşti. 


În spectacolele lui Dan Puric intervin uneori nişte 
personaje care prin atipicul lor provoacă hohote de râs şi 
aduc prospețime. Unul dintre acestea pare că urcă pe scenă 
ca să confirme teoria râsului a lui Bergson. 


Cine sunteți, cum v-aţi cunoscut cu Dan Puric și cum 
ați intrat dumneavoastră în Don Quijote? 


Sunt Mircea Cristescu, am 60 de ani şi am făcut o 
meserie care nu avea nicio tangenţă cu teatrul. Am lucrat la o 
prăvălie de pompe funebre, la Belu. La noi venea omul când 
se întâmpla nenorocirea şi avea nevoie de sicriu, de cruce, de 
dantelă. Noi mergeam cu maşina, aranjam, puneam toate 
dantelăriile respective, plus protocolul de stat care se ocupa 
de partizani, de comuniști. Eram vreo patru-cinci care ne 
ocupam de foştii ilegaliști. Consiliul de partid suna şi ne 
spunea „Alo, vezi c-a murit cutare CAP-ist”. Și te duceai, 
drapai cu roşu, cu secera și ciocanul, că aşa era pe vremea 

aia. O meserie foarte bănoasă. Ca să ţii patru copii şi o 
nevastă acasă... 

Şi am întâlnit într-o zi un actor care se numea Şerban 
Cantacuzino, din familia veche Cantacuzino. l-am povestit 
oful ăsta al meu: „Dom'le, eu nu pot să suport treaba asta, zic, 
banul e ban, dar...mă întristează tot ceea ce fac aici.” Şi mi-a 
spus un singur lucru. „Lucrează dimineaţa la prăvălie, iar 
după masă du-te şi tu la un club, şi fă ceva ce-ţi place.” Aşa 
am făcut. 

Făceam parte din Ansamblul Tineretului din 
Bucureşti, vis-ă-vis de Gutenberg, unde acuma este Bulandra, 
pe Izvor. Şi mergeam verile la Costineşti. Pe Dan Puric l-am 
văzut prima dată acolo, în 1986. Era cu totul altceva decât ce 
văzuserăm noi, părea că vine din altă lume. 

Tocmai atunci venise în Bucureşti, de la Botoşani. 
Fostul regizor se supărase fiindcă i s-a interzis o piesă, Opera 
de trei parale a lui Bertolt Brecht şi atunci a venit Dan care 
ne-a adunat pe toți. Mai avea nişte copilaşi cu care venise de 
la Botoşani şi...a fost o nebunie. Era prima oară când vedeam 
o trupă de copii de liceu care făceau ceva...de nu se putea. 
Copii care după un an au venit și au dat la facultate. Înainte 
de revoluţie ne-am adunat patruzeci şi cinci de inşi care 
făceam pantomimă. Pe scena aia dădea drumu' la magnetofon 
şi noi făceam fel de fel de improvizații pe tema muzicii 
respective. A venit revoluţia și s-a stricat tot. 

În 2 aprilie 1990, înainte să pună Andrei Şerban 
Trilogia Antică, Dan a făcut aici un spectacol minunat. Îi 
spunea România salută Europa. Ştiţi câţi au fost pe scenă? 
Două sute de inși. Era şi pantomimă şi cântăreți din 
străinătate şi corul de la seminar. S-a jucat o singură dată şi e 
şi înregistrat la televiziune. 

Au urmat trei ani de zile în care nu ne-am mai întâlnit 
şi, după ce a plecat Andrei Şerban şi a venit Fănuş Neagu, 
Dan a obținut să facă un spectacol aici, la Sala Atelier, care s- 
a numit Pantomimia, din patru băieţi şi patru fete. Şi patru 
stagiuni a jucat cu sala arhiplină. 

Cu plecări în străinătate... am văzut Franţa, Italia, am 
văzut Macedonia, Egiptul. 

În '97 s-a terminat. Eu am plecat la mănăstire, Vlad 
Ivanov a terminat facultatea, deci s-au risipit. Şi eu după cinci 
ani... Am stat la mănăstire până în 2002, dar n-am putut să 
rezist. Tot ce scria Dan Puric şi tot ce era pus pe ziar mi le 
notam şi le puneam deoparte. Imi amintesc că aveam un radio 
şi ştiam tot ce se petrece în cultural. 

Eu l-am cunoscut în tinerețe pe Dem Rădulescu, care 
i-a fost profesor lui Dan. Şi era acolo, la mănăstire, o gașcă 
de băieți (muncitori) mai citiți, mai de la Bucureşti, mai nu 
ştiu ce...care îmi mai spuneau şi ce se mai întâmpla, care 
mergeau pe la fel de fel de spectacole. Într-o toamnă, 
ducându-mă sus pe deal, unde eram cu sapa şi găleata ca să 
scoatem barabule, când am ajuns sus, a venit cineva, m-a 
bătut pe umeri şi mi-a spus, zice: „Ştii că a murit Bibanu?”. 
Pur și simplu parcă mi-a dat cu un pietroi în cap. Acolo pe 
deal cresc foarte multe brânduşe superbe, sunt albastre. În 
ziua în care m-am gândit că îl înmormântează, m-am dus 
acolo, pe cel mai înalt vârf de lângă mănăstire, şi am plâns. 
Era o cruce sus. l-am pus acolo nişte floricele și mă 
gândeam... 


Vorbiţi-mi despre ziua în care v-aţi hotărât să vă 
întoarceţi de la mănăstire şi să lucraţi din nou cu Dan Puric. 


Nu a fost numai o zi. Mă gândeam tot timpul. Ştiam 
că e ceva mai special, era clar că face ceva deosebit. Se vede 
şi-acum. Nu mulţi fac aşa ceva, asemenea spectacole şi 
asemenea audiență. El e foarte modest, oricând poți să 
vorbeşti cu el, nu are mofturi, fumuri... Eu ştiu de la 
mănăstire un singur lucru: că dacă începi să ridici puţin nasul 
în sus, Dumnezeu îţi ia harul!... Te uiţi, te tot uiţi aşa, cu 
nasul pe sus, şi după aia Dumnezeu te învaţă să-l mai cobori. 
Am colegi care acum sunt actori. Lor le-a dat Dumnezeu să 


73 


facă facultate şi fac un fel de rolişor acolo, ceva ca să fie 
acolo şi asta. 
Nu au viața acolo. 


Da. Nu palpită pe scenă să facă teatru. 
Cum vă simţiţi între actorii cu şcoală? 


Pe când lucram la Naţionalul vechi am observat şi am 
învăţat totul. Cum veneau, cum se îmbrăcau, ce spuneau, cum 
stăteau la arlechin și priveau, de la actorimea veche, bătrână. 
Plus platourile de filmare, figurația, am tras tot timpul cu 
ochiul să văd ce fac ei. Deci m-am acomodat. 

După ce am venit de la mănăstire, vă daţi seama, cinci 
ani de zile de a opri teatrul şi de a nu urca pe scenă şi de a 
intra pe scena Teatrului Naţional cu 1400 de ingi în sală și a fi 
singur şi a spune vorbe... 


Jucând în mai multe spectacole ale lui Dan Puric, s- 
ar putea vorbi de un soi de fidelitate care există între voi 
doi. 

O pasiune, da. De multe ori îl întrebam: „Măi Dane, 
arată-mi şi tu măcar ce trebuie să fac!” „Las că ştii tu.” 
Niciodată nu mi-a spus „măi, fă aşa cum îţi spun eu”, nu. Mă 
lăsa să fac... şi asta e nemapomenit. 

Laboratorul din Ţara lui Passe-Partout 
Pescarii lui Dan Puric 


Toţi cinci, un spectacol al Companiei de Teatru 
Passe-Partout, care a avut premiera pe 15 ianuarie 2009, la 
Sala Rapsodia din strada Lipscani: suplu, Simplu, fără 
decoruri; are inocența unui nou-născut şi uimeşte prin 
îndrăzneala de a fi apărut pur şi simplu din actul de iubire a 
cinci tineri cu teatrul aşa cum îl înţelege şi îl face Dan Puric. 
Sunet, ritm şi agilități surprinzătoare se întrepătrund cu 
adorabile stângăcii, deschizându-ţi cu nonşalanţă uşa către 
propria ta zonă de puritate. 

Distribuţia, regia, scenografia semnate de toți cinci, 
adică: Ana Pepine, Dana Paraschiv, Ștefan Ruxanda, Paul 
Cimpoieru şi Silviu Man. Costume: Wilhelmina Arz, 
ilustrația muzicală: Ilinca Pepine, light design: Sorin Vintilă. 

Spectacolul are două debuturi — Dana Paraschiv şi 
Silviu Man.Cum începuturile conțin întotdeauna doze de 
spectaculos demne să devină subiecte de film, prezentăm 
istoria celor două debuturi anunțate. Asta doar aşa, 
neoficial, ca să se mire lumea încă o dată din ce străfunduri 
vine îndrăzneala, dar şi pentru că intrând la o repetiție a lui 
Dan Puric ai sentimentul că păşeşti într-un spațiu mai 
familiar decât Picnicul lui Monet şi mai suprarealist decât 
Magicianul lui Magrite: în vreun capăt al sălii cu oglinzi 
este posibil să distingi un landou, vreo actriță care-şi plimbă 
pruncul după gimnastica de încălzire, în timp ce alt copilaş 
păşeşte cătinel, surescitat de bătăile de step ale „cailor”din 
Don Quijote; mai vezi vreun bătrân etalându-şi cunoştinţele 
cinematografice, pe Dan Puric dând cu spada în stânga şi-n 
dreapta ca un erou, nişte liceeni care privesc spectacolul 
vieţii la repetiție şi vreo călugăriță care filmează... Poate fi 

un mediu mai propice decât acesta pentru debut?! Lumea 
spectaculară a lui Radu Afrim ar fi geloasă pe diversitatea şi 
naturalețea lumii de toate zilele a lui Dan Puric! 


Ştefan Ruxanda despre Toți cinci 


A avut premiera pe 15 ianuarie şi s-a născut dintr-o 
dorință a noastră de a ne exprima, de a exprima nişte poveşti 
făcute, construite în laboratorul Dan Puric, acela despre care 
am mai vorbit, unde veneam în fiecare săptămână cu câte o 
temă. Aşa s-a născut întâlnirea noastră cu el şi întâlnirea 
noastră noi între noi. Noi, adică Paul, Ana, Silviu, Dana şi cu 
mine, Ştefan. 

Spectacolul l-am pornit pentru şcoala americană, am 
avut acolo un eveniment, pe 19 martie şi apoi la diferite alte 
evenimente, festivaluri underground unde am mers să testăm 
aceste momente, numerele din cuprins. Ce este cel mai 
important, poate nu numai întâlnirea noastră cu noi, întâlnirea 
noastră cu publicul, cât foarte mult a contat întâlnirea cu Dan 
Puric de după ce s-a născut spectacolul. L-am chemat în 
cadrul unui eveniment de la Costineşti să-l vadă. S-a bucurat 
foarte mult. Eu personal am fost foarte surprins de reacția lui 
atât de pozitivă şi asta vreau să punctez şi să subliniez în 
acelaşi timp: ceeea ce a făcut el pentru noi din acel moment şi 
până acum nu cred că am mai văzut-o vreodată făcându-se în 
istoria teatrului românesc sau în istoria culturii româneşti. 
Cred că doar unul ca Ștefan cel Mare sau ca Brâncoveanu, un 
om cu o asemenea verticalitate ar mai face aşa ceva, să iasă 
peste tot, la televiziuni, la radio, în presă, cu pieptul înainte, 
să deschidă o cale, să dea la o parte buruienile de pe un drum, 
să zică „Ei sunt cinci, merg pe aici. Sunt cei care au făcut 
singuri acest spectacol.” E adevărat că am făcut cumva 
singuri, dar tot timpul sub umbrela lui, cu marele absent de 


76 


care spune Lucian Blaga veghindu-ne. E atât de puternic şi 
atât de mare gestul lui, încât mi-e teamă să nu-l banalizez 
prin cuvintele mele. 

Tu înţelegi ce înseamnă să ieşi dintr-o mlaştină, într- 
un necunoscut total şi să vină unul şi să îţi spună POȚI! Este 
imens ce a făcut pentru noi ca grup şi mai ales ca spectacol. 
Nu spun acum neapărat de aparițiile la televiziune şi la radio, 
unde a spus veniți la spectacol şi ne-a făcut reclamă, că nu e 
vorba de reclamă aici, e vorba de încredere, e vorba de faptul 
că deşi noi abia ştim să zburăm, ne-a dat drumul din cuib, şi, 
mai mult decât atât, a şi strigat la lume „Uitaţi-vă cum 
zboară!” 


Dana Paraschiv — debut 


Am terminat Liceul de arte plastice aici, în Bucureşti 
şi acum sunt studentă la Litere, o secţie de studii culturale. E 
interesant, dar provizoriu. Am de gând să dau oricum la 
UNATC. 


Care este istoria debutului tău? 


O întâmplare fericită. L-am văzut pe domnul Puric la 
televizor. Până atunci nu ştiam nici cine e, şi nici ce face. 
Mama îmi spusese despre el cândva, căci văzuse Toujors 
l'amour ... tot la televizor . 

Mă aflam aşadar din nou în faţa televizorului, îl 
văzusem vorbind, după care m-am hotărât să mă duc la o 
piesă unde să-l văd cum joacă. M-am dus la Idolul şi Ion 
anapoda, hotărâtă să vorbesc ceva cu el după, deşi nu ştiam 
ce anume. Aş fi vrut să-i spun pur şi simplu ceva, să-mi 
exprim dragul față de el. 

Am cumpărat un trandafir alb. Afară era iarnă şi în 
timpul piesei trandafirul începuse să se ofilească, ceea ce era 
îngrozitor de stresant pentru mine. Domnul Puric juca acolo, 
eu prindeam doar frânturi şi eram foarte fericită, dar simultan 
trandafirul murea, că degerase bietul de el. Mă uitam când la 
trandafir, când la domnul Puric, când la trandafir, când la 
domnul Puric!... 

S-a terminat piesa şi m-am dus la dumnealui 
întrebându-l dacă putem să vorbim puțin. Dumnealui, drăguţ, 
mi-a zis, da. L-am aşteptat undeva, în culise. Şi stăteam, şi 
stăteam şi la un moment dat a venit cabiniera şi mi-a întrerupt 
entuziasmul întrebându-mă ce fac acolo. „Păi, îl aştept pe 
domnul Puric!” Ea a început să râdă: „Mergeţi sus la cabină, 
poate îl mai prindeţi!” Mi-a spus să urc nu ştiu ce scări în 
spirală până la nu ştiu ce etaj. Cât am stat acolo, a venit altă 
cabinieră care a întrebat dacă ştie cineva ceva de o 
domnişoară care îşi uitase haina la scenă. Era iarnă, după cum 
v-am spus, iar domnişoara cu pricina eram eu. Atunci el mi-a 
spus: „Ştii, eu am o trupă de teatru, lucrăm şi la alt spectacol, 
Don Quijote, dar vino pe 17 ianuarie”, n-o să uit data asta. 

M-am dus la Teatrul Naţional, am văzut Visul, eram 
plânsă toată. Am ajuns din nou la cabină şi acolo s-a 
întâmplat ceva excepțional. Am văzut foarte mulți oameni. 
După ce m-am strecurat printre ei am ajuns la o uşă, cea de la 
cabină, apoi am mai mers un pic, am ajuns la cealaltă uşă de 
la cabină; undeva, departe, l-am văzut pe domnul Puric. Toţi 
oamenii aceia forfoteau, fiecare avea câte ceva de spus, de 
întrebat. Am băgat şi eu capul pe uşă şi am spus: „Ştiţi, aş 
vrea să vă vorbesc, să vă spun ceva”...şi el a zis „Da, dar 
trebuie să aştepţi.” M-am sprijinit foarte frumos de un zid; în 
faţa mea era un ceas rotund şi timp de două ore m-am uitat la 
limba cea mare a ceasului care făcea aşa: făc, făc, fåâc!... şi 
mai ieşea câte un om şi mai intra câte unul... fâc, făâc, fåâc!... 
Singurul om din trupă care se afla acolo era Ştefan, care mai 
scotea capul din când în când; lumea râdea înăuntru, era 

veselie mare, în timp ce eu aveam un ghem în stomac de 
emoție, fiindcă nu ştiam ce urma să-i spun. 

După vreo două ore au plecat toți, iar domnul Puric a 
ieşit îmbrăcat să plece şi el. Zice: „A, ai rămas aici?!” Zic: 
„Da, puteți să mai rămâneţi, să mai vorbim puțin?” Zice: 
„Da, da, da.” Am intrat la dumnealui în cabină, m-a primit cu 
mult drag şi mi-a dat nişte detalii legat de următoarele 
repetiții care aveau loc, pentru Don Quijote. 


Ce înseamnă spectacolul Toţi cinci pentru tine? 


Este o investiție comună. Tot ce ţine de pantomimă de 
exemplu, am învăţat de la Ana. Ea a stat zile întregi cu mine, 
ore în şir explicându-mi lucrurile şi nu la un nivel tehnic gen 
faci aşa şi aşa. E şi o chestie de corp să înveţi cum îţi duci 
mâinile şi picioarele, dar m-a făcut să înţeleg că ceea ce este 
important la mine e tocmai ce se află înăuntrul meu, în sensul 
că de acolo se nasc lucrurile. Corpul te ajută să desenezi ceea 
ce vrei să transmiti. Prima etapă e cumva să-ţi educi corpul să 
spună ce vrei tu, când vrei tu. 


Silviu Man - debut 


Povestea debutului tău? Cum ai ajuns tu pe scenă de 
la Facultatea de Drept? 


M-a apucat, culmea, înainte de Facultatea de Drept. 
Sunt din Piteşti. L-am văzut şi eu la un moment dat pe 
domnul Puric la televizor şi am avut un şoc. Nu înţelegeam şi 
cred că nici acum nu înţeleg complet de ce. Te magnetizează 
şi îți dă o altă stare. A început să mă bântuie ideea de a-l 
vedea pe viu, de a-l cunoaşte. Dragostea pentru teatru vine 
dinainte de acest episod, la care adăugăm şi faptul că aveam 
un fel de complex, de frustrare culturală pentru că Piteştiul 

era şi este în continuare un oraş în care nu prea se întâmplă 
mare lucru. Atunci mi-am spus: „Trebuie să vin la 
Bucureşti.” Oricum aveam dorinţa de a pleca de acolo cu 
ocazia facultăţii. 

Apoi, am dat la Drept, Dumnezeu ştie de ce, probabil 
ca să mă păzesc de mediul artistic care, ca orice mediu, are şi 
el hibele şi dezavantajele lui. O mică laşitate pe care mi-o 
mărturiseam... Sunt foarte multe lucruri pe care le recunoşti 
cu greutate față de tine. Aşadar, am venit la facultate, am 
intrat la Drept, toată lumea m-a văzut ca pe un viitor avocat 
emininte Şi chiar aşa am şi rămas pentru apropiați, când vor 
să mă necăjească: domnul avocat. 

Într-o zi de octombrie, îndată ce am venit la 
Bucureşti, mi-am luat inima în dinţi şi m-am postat în spatele 
Teatrului Naţional aşteptându-l pe... 


Godot! În piesa lui Vişniec, există o întâlnire, însă 
doar cu autorul şi în afara teatrului, la colțul străzii! 


Paradoxul este că Puric-Godot a şi venit, m-a întrebat 
ce e cu mine, foarte repezit, urma să intre în repetiție şi mi-a 
zis „Vino, vino! Bucureşti... Piteşti... foarte bună zonă...” 


Tu ce i-ai spus? 


Am bâlbâit ceva! Domnul Puric are un extraordinar 
simţ al omului şi îşi dă seama cam ce vrea un om să bâlbâie 
de fapt... Nu ştiu ce-o fi văzut la mine, poate lucruri pe care 
eu nu mi le mărturisisem încă. Pentru o perioadă am venit la 
repetițiile pe care le ținea şi mă simţeam cam aşa: te bucuri şi 
apoi te întorci la treaba pe care o ai. 

Şi, la un moment dat, întâlnirile acestea la care 
veneam iniţial ca să mă uit şi să mă bucur s-au transformat în 
nevoia de a participa activ. 


Acum mai eşti la Drept? 

Acum sunt la Drept din punct de vedere administrativ. 
Vei da la Teatru? 

Nu. 

Nu?! Cum îți vezi viitorul, atunci? 


Nu am nimic împotriva teatrului vorbit, dar simt că 
aici e un limbaj atât de ofertant şi ceva foarte mare de făcut şi 
parcă nu-ţi mai vine să te instituţionalizezi. Încerc să mă 
păstrez şi să culeg pe cont propriu ce e bun din arta asta, fără 
să mă amestec foarte mult. Încerc să păstrez o distanță bună. 


x 
Audientii 


E vorba aici despre doi tineri care au au fost primii 
sub linie la audiția organizată în toamna lui 2004 de Dan 
Puric la Teatrul Național I.L. Caragiale, pentru spectacolul 
Don Quijote: Ana Pepine şi Paul Cimpoieru. Primii picați 
sub linie au fost totuşi admişi în calitate de audienți. 

Ce motiv am avea să scriem un articol despre despre 
primii picaţi la o audiție?! Avem trei temeiuri şi nu le 
enumerăm într-o ordine care să exprime neapărat 
importanța lor, pentru că toate trei sunt fațete ale aceleiaşi 
companii Passe-Partout: 1. Deşi audienți, Ana Pepine şi 
Paul Cimpoieru, sunt primii care au făcut un spectacol. 2. 
Felul în care au fost aleşi, recunoscuți, vorba lui Paul, ne 
vorbeşte implicit despre pedagogia şi iubirea de valoare a 
artistului Dan Puric. 3. Punctul trei vă aparține exclusiv, 

sensul scrierii acestui articol fiind acela de a vă aminti de 
dumneavoastră înșivă în calitate de ...audient sau pedagog, 
fiecare după cum se regăseşte. 


A 


Ţinând cont că sunt inginer... 
Paul Cimpoieru 


Ei da, ținând cont că sunt inginer...că n-am făcut 
şcoala de teatru şi ...nici de dans, ci doar că Puric m-a luat... 
m-a văzut ŞI a zis hai, încearcă... 


Cum te-ai cunoscut cu Dan Puric? 


Cum m-a recunoscut dumnealui, cred că ar fi mai 
frumos și bine spus. A fost o audiție cu circuit închis pentru 
actori. Eu mă aflam singurul neactor. 


Păi, cum ai ajuns acolo? 


Pentru că am găsit anunţul în ziar. De obicei, în ziare 
nu se dau anunţuri pentru audiții în teatre, ştii? Eu am fost 
singurul care a sunat fiindcă tocmai îmi căutam un loc de 
muncă în altă parte. 


De unde veneai? 


Participasem la un program inițiat de Guvern Zece 
pentru România în care fuseseră aleşi cei mai buni zece tineri 
din diverse domenii: inginerie, economic, drept, marketing şi 
orice trebuie să reprezinte ţara noastră. Scopul programului 
era....să nu mai plece afară tinerii, să rămână în ţară, să facem 

o țară puternică. Zece dintre miile de tineri din România. Eu 
am fost unul dintre ăştia zece. Am ajuns mare inginer într-o 
companie multinațională. Ăsta era programul guvernamental, 
unul în care eu... ştii cum e când simţi că îţi clocoteşte 
sângele, când ştii că inima ta nu e acolo... nici nu are rost să 
te duci prea mult şi... am renunțat. Irațional pentru ceilalți şi 
cumva cu mult curaj din partea mea. 


Cât dura programul acesta guvernamental? 


Doi ani. În doi ani trebuie să creşti mare. Eram acolo, 
pe val, dar nu cu sufletul. 


Și cât ai stat? 

18 luni. 

După care ai început să-ți cauţi de lucru? 
Am fost singurul care a renunţat de bunăvoie. 


Ce te neliniștea cel mai mult în istoria asta, de ai 
renunțat? 


Am înaintat până am fost sigur că pot să fac ce-mi 
propuneau ei. Nu mi-era frică. Ştiam că pot să fac orice. Dar 
nu de asta renunțasem, ci pentru că mi se părea o secătuire a 
sufletului să rămân cu motoarele neturate: să știu că pot zbura 
şi cu toate acestea să rămân pe scaun într-o companie cu 
geamuri fumurii. E un lucru pe care dacă îl accept, se va 
întâmpla întocmai. Apoi, fiecare om are câte un vis, câte 
ceva. 


Și spune cum îți căutai tu de lucru. 

Întâi i-am anunţat că renunţ şi mi-au zis că sunt 
nebun, căci între cei zece devenisem un fel de purtător al lor 
de cuvânt; poate că eram un pic mai... nici nu ştiu care e 
cuvântul, un pic mai carismatic, cred. Când am plecat, colegii 
mei tocmai coborâseră scările, toți la cravată, şi spuneau: 
Mulţumim Guvernului că ne-ați ales ... În timpul ăsta, umil, 
cu părul aiurea, ciudat, mă gândeam: M-aţi ales pentru că 
sunt bun! 

Mă rog, pe urmă am citit „România Liberă”. Şi 
ultimul anunţ de acolo era foarte frumos, îl am şi acum. Mi-a 
întors viața la 180 de grade, de trei ori peste cap, ca în 
basmele româneşti. Când am văzut anunţul, nu-mi venea să 
cred. Nu ştiam la vremea aceea ce înseamnă o sală, un 
reflector, nu ştiam nimic. M-am dus la o audiție cu o sută și 
ceva de oameni, cu multă lume pe culoare. Aveau toți ceva... 
o dezinhibiţie anume, care e un lucru bun, dar care mă rog, pe 
mine mă inhiba. 

Am intrat la audiție şi domnul Puric m-a recunoscut. 
Acesta e un mod de-a spune: adică mi-a dat şansă. Probabil 
m-a văzut că eu cred sau că vreau să cred şi mi-a dat această 
speranță de a merge mai departe. Și în rest... de fapt cred că 
de asta are nevoie fiecare om. Să ai voie să greșeşti și să ai 
voie să încerci. Dar să te ţii pe linia ta. Şi să mergi acolo 
unde e sufletul tău întreg. Fiindcă atunci când mergi cu 
motoarele neturate, cum zic eu așa, când păstrezi sufletul la 
50% - 70 %, nu ţine. Viaţa trebuie menţinută sus. Şi probabil 
că el m-o fi văzut....Ce ochi ai... Atât mi-a zis. 

Şi pe urmă a continuat: „Hai, arată-ne ce ştii!” Ce să 
ştiu? Că cei din comisie începuseră: „Tu ce cauţi aici? La 
cine ai terminat?” „Păi n-am făcut actorie.” „Da ce cauţi 
aici? Da’ ce-ai terminat?” „Păi, Politehnică.” „Și ai venit 
aici?!...” Mă aflam pentru prima oară în fața unui reflector, a 
unei camere de filmat şi a unei comisii, toate îndreptate spre 
mine. Îl vedeam clar şi pe domnul Puric care era... ca un 
copil, care poate mă însoțea cu sufletul și le zicea: „$şşș!... 
Lăsaţi-l!” Apoi, către mine: „Hai, Paul!” Ei nu mă lăsau. 

„Lăsaaaţi-l!...Arată ce poți să faci!” Arată ce poţi să faci... 
Era așa, impropriu spus, că ce puteam să fac?! Aveam o 
poveste, şi asta era frumos, că povestea pe care venisem s-o 
spun era cumva și a vieţii mele. Încercasem s-o pun într-o 
pantomimă, dar ce ştiam eu despre pantomimă?!... 


Ce poveste ţi-ai ales? 


Ştiam povestea, dar... limbajul teatral, îți dai seama, 
era al unui om luat de pe stradă.... 


Ce făceai, jucai mim? 


Nu, eu credeam! Știi, când eşti copil crezi. Asta e cel 
mai frumos în copilărie: să crezi. Când eşti polițist, gata, te-ai 
transformat și crezi. Care mimă, care pistol? Poate aşa eram 
şi eu. Povestea era frumoasă, era cu niște incași şerpaşi în 
Anzi, care ştiau drumul spre comoara Imperiului incaş. Pe 
urmă, vin nişte englezi și le zic ,„ hai, duceţi-ne acolo, că voi 
ştiţi drumul; avem zece zile, ăsta e graficul, trebuie să ne 
încadrăm în el şi să ajungem la comoară.” Și au plecat la 
drum. Englezii cu graba, Time is money, we have tu rush , no, 
no, we have no time! Incaşii, tăcuţi, mergeau. La un moment 
dat, s-au oprit. Englezii s-au panicat. „Hai să mergem, că 
pierdem banii, sunt mulți bani în joc, ieşim din grafic!” 
Incașii nu s-au ridicat, n-au vrut să mai meargă. După vreo 
trei zile şi-au luat bagajele și au pornit încet mai departe. În 
fine, au ajuns la comoară, nici nu mai contează. Important e 
că la sfârșitul expediției englezii întreabă: „De ce v-aţi oprit 
din drum chiar cu riscul de a ieşi din grafic? De fapt, chiar 
ajunseserăm în felul ăsta în afara graficului!” Iar incașii au 
răspuns: „Pentru că am mers prea repede și ne-a rămas 
sufletul în urmă. A trebuit să-l aşteptăm.” Ei, eu tocmai asta 
simţeam în viața mea, că trăiesc nebuneşte. Uiţi de anumite 
lucruri din cauza vitezei. Povestea era aşadar și a mea. Intri 

într-un mecanism, în niște roți zimţate în care uiţi ce ai visat 
sau ceea ce ţi-ai dorit vreodată. 


Unde ai urmat facultatea? 


În Bucureşti. De loc sunt din Balş, o localitate din 
Oltenia, micuță, aşa. Am început facultatea în '97. Eu ştiu că 
sunt băiat deștept şi că puteam să fac mai mult decât o 
Politehnică, dar ştii cum e când vii din provincie şi vrei să 
faci o facultate, să ajungi bine, că deh...părinţii... singurul 
copil... e o chestie ciudată. În provincie nu se prea ştie de: 
băiatul ăsta e bun la pictură, la dans sau la teatru. Părinţii vor 
ceva concret: vezi ce faci mamă, să ai carte de muncă, să 
ajungi bine, şi atunci, dacă respecţi asta, lucrurile merg. Dar 
tu îți ştii cumva puterile. Și cunoscându-mi puterile, din 
timpul facultăţii deja sufletul meu trăgea altfel. Citeam mai 
mult, vedeam mai mult, mă duceam la operă pentru că îmi 
plăcea, chiar dacă nu înţelegeam. Facultatea era planul doi, 
trebuia doar s-o termin. Oricum am terminat-o printre primii, 
de asta zic, puteam s-o duc, dar sufletul era în altă parte, 
culegeam informaţii altfel. Şi uite, a fost frumos că toate s-au 
încununat în povestea asta pe care am prezentat-o, şi din care 
la final, nu ştiu ce s-a înțeles, dar era o inimă, mă căuta și eu 
spuneam: domnule, am pierdut ceva. Eh, cam aşa am inventat 
eu şi cu domnul Puric, cam așa a fost povestea. Dar ştii ce e 
frumos? Şi încă mai frumos decât asta? Steinhardt zice că 
viața omului e un şir de miracole, ei, viaţa mea a fost la fel. 
După ce am dat audiția, a venit momentul de improvizație. 
Continui? 


Da, zi-mi! 
Mi-a zis, fă ceva, uite, asta-i muzica. Am încercat eu 
să fac ceva, dar emoţiile erau atât de mari, că inima mi-a luat- 


o razna, şi am alunecat, am căzut. Nu credeam că o să fiu 
acceptat. Am plecat. Asta se întâmplase pe 25 octombrie, iar 

pe 27 se dădeau rezultatele. Seara de înainte de afișarea 
rezultatelor am visat că mă trezesc, că dau fuga la teatru şi 
văd că fusesem acceptat printre primii. lau listele şi fug cu 
ele, mă duc la domnul Puric, îi arăt că am luat! Am luat! Îi 
spuneam ca şi când ar fi fost tatăl meu. Pe urmă, am ajuns cu 
listele pe la toată familia și la un moment dat mă întreabă 
cineva: De unde ştii? Păi am dovezile. Arată-ne! Şi eu, care 
smulsesem listele, când le-am întins spre vedere s-au 
transformat așa, într-o cruce aurie, întocmai cum sunt cele de 
pe patrafirul popilor. Zic: Nu mai e lista, dar eu ştiu că am 
luat. Şi ăsta a fost visul meu. Ei, închipuieşte-ţi cum m-am 
dus eu după visul ăsta, să văd rezultatele. Ştiam că nu sunt 
bun pe teatru, că am alunecat, dar, în egală măsură, şi că după 
un asemena vis se pot muta munții. Când am ajuns acolo, eu 
şi Ana eram de fapt primii doi de sub linie... 

Noi nu luaserăm audiția, dar am fost primiţi ca 
audienți. Asta e frumos, ştii? Cum viaţa te duce şi te întoarce. 
Noi am fost şi primii care am făcut spectacolul, am şi rămas 
aşa, împreună... Ei, şi atunci când am văzut scris audient, mă 
gândeam înnebunit ... 


Ce e aia?Tu căutai un job şi căpătaseși jobul de 
audient. 


Şi opream orice maşinist care trecea prin teatru: „Fiţi 
amabil, ce înseamnă audient?” Zicea fiecare: „Hai mă, lasă- 
mă, nu ştiu.” Îţi dai seama, era un maşinist, nu ştia! Eu 
credeam că oricine trece prin Naţional e o persoană 
importantă. Am plecat acasă şi m-am gândit aşa: Domnule, 
dacă sunt pe lista aia, înseamnă că e ceva. Nu mă mai întreb 
ce-o fi! 

Studentă la Păpuși-Marionete 
Ana Pepine 


Sunt studentă la Păpuşi-Marionete, anul III, dau 
licenţa anul acesta. 


De ce ai dat la Păpuşi? 


Pentru că... inițial nici nu ştiam unde vreau să dau. 
Am început teatrul prin liceu, cu un actor din trupă de la Dan 
Puric. Adică pe undeva, până la urmă, ceea ce m-a atras a 
fost tot sufletul lui Puric care se simţea până la mine, actorul 
acela fiind ucenic de-al lui. A fost ceva ciudat, chiar și după 
ce am intrat în trupa liceului, unde am dat audiție, nu mă 
gândeam să devin actriță, ci pur şi simplu era o formă 
artistică ce mă chema, să zicem. De atunci a crescut totul, a 
crescut dragostea la infinit. Mai mult m-a dus viața decât am 
decis eu. Normal că în momentul în care lucrurile se coc, 
simţi bine ce vrei şi atunci m-am gândit evident c-o să dau la 
teatru. 

Am simţit că e domeniul în care trebuie să lucrez, 
unde vreau să duc lucrurile mai departe, am dat la actorie şi 
nu am intrat. Apoi am mai dat o dată și nu am intrat. Nu mă 
gândeam că mai există şi alte secţii. Între timp, am intrat în 
trupă la Dan Puric, am dat audiție, am început să lucrăm. 
Şcoala a început de fapt acolo. De fapt, aceea era şcoala 
adevărată şi viața! Trecând eu prin examenele astea şi văzând 
cum e în facultate, mi-am dat seama că nu vreau acolo. Secţia 
de actorie, aşa cum e ea structurată şi cum se prezintă 
lucrurile în facultate nu se potrivea cu sufletul meu. Aveam 
senzația că nu e nimic artistic acolo, ci că e pur şi simplu o 
bătălie, o piaţă de desfacere, era altceva, ceva de care 

simţeam că nu aparțin. Mă rog, aflasem de secția de păpuşi, 
aflasem de secția de regie. Prima dată m-a tentat regia, însă 
după aceea, când am descoperit secția de păpuşi, am fost şi la 
nişte examene, şi mie personal de când eram mică îmi 
plăceau lucrurile astea. Părinţii mei sunt pictori, iar noi în 
familie suntem suntem cinci copii: boemie. Toată copilăria 
am construit păpuşi, am făcut jucării din carton, parcuri de 
distracții, am făcut şi spectacole, am pictat, pentru mine asta 
e o mare bucurie, chiar îmi place şi mă şi pricep mai ales la 
pictură, la toate astea, că sunt moștenite de la părinți. 

Şi am simţit că din toată facultatea secția asta îmi și 
place, se reîntâlnește cu lucruri la care țin eu într-adevăr și se 
potriveşte şi cu ce-am început, cu pantomimă. Adică mi se 
pare că în teatrul de păpuşi găseşti totul. Eşti şi actor, şi 
scenograf, şi regizor şi pictor şi ... sunt toate lucrurile laolaltă. 
Acesta era singurul domeniu artistic pe care îl simţeam. În 
timpul cât tot dădeam și nu intram la actorie, am făcut un an 
jumate de Filologie. 

Îmi zicea Dan Puric tot timpul: „Nu da, domnule, la 
Teatru, că te învăţ eu tot. E o porcărie facultatea aia.” Dar eu 
ziceam: „Domnule, şi el a făcut facultatea şi până la urmă, c- 
o fi proastă, că n-o fi proastă, vreau şi eu s-o experimentez, e 
singura Facultate de Teatru, alta n-am, e un lucru pe care 
vreau să-l încerc.” ȘI, la cât de încăpățânată sunt, o să-mi aleg 
ce-o să-mi placă mie, pentru că aşa am făcut cu toate regulile 
în şcoli. 

Tot timpul când mă întreba ce-am făcut la examen, iar 
eu îi răspundeam că n-am intrat, Dan Puric se bucura: „Hii! 
Bravo, foarte bine, înseamnă că te iubește Dumnezeu!” Și a 
avut dreptate, pentru că în tot timpul ăsta eu mi-am tot dat 
seama unde trebuie să fiu. În cele din urmă am ajuns acolo 
unde era mai bine. E adevărat că facultatea nu e cine ştie ce. 
Dar ceva bun tot am găsit acolo și faptul că am lucrat în 
domeniul ăsta şi am făcut construcții de marionete și mai fac 
ŞI acum, şi mişcare şi canto și vorbire, așa, câte puţin din 
fiecare, mă ajută acum să duc şi singură mai departe. Pentru 

că-s nemulțumită de nivelul facultății. Tot ce te învaţă e 
puţin, nu se ţine un ritm consecvent, nu e profesionism, adică 
până la finalul facultăţii te simți un diletant absolut. Şi eu 
deja nu mai suport diletantismul ăsta. Singura zonă în care 
încep cât de cât să nu mă mai simt aşa ca o diletantă e 
pantomima şi ce-am început mai de demult cu Dan Puric, 
unde el ne-a învăţat niște lucruri clare la început şi pe care eu 
chiar am căutat să le duc mai departe. În step, în pantomimă, 
mi-am inventat chiar eu niște sisteme încât aş putea chiar să 
predau în felul meu cumva. Atunci când vin oameni noi şi-i 
învăţ e o experienţă extraodinară, că stau și mă gândesc cum 
să explic să înţeleagă, când mă gândesc ce greu mi-a fost mie 
să descopăr singură unele lucruri. Și îmi place acum cu poftă 
mare să-i explic celui ce vine. Normal că omul acela, 
nefăcând niciodată, nu înţelege imediat, dar e frumos. Caut 
metode. 


Cum a venit pe lume spectacolul Doi dintre Noi? 


Paul: Fără frică de nimic. Nici de patetic, nici de a 
cădea în ridicol. 

Ana: Păi, a început destul de greu. Nu aveam timp. 
Când am auzit că în trei zile trebuia să lucrăm nişte momente 
pe care să le prezentăm într-un loc unde fusese chemat Dan 
Puric, şi unde el ne trimitea să îl înlocuim, eu am avut așa o 
stare... m-am speriat să nu iasă ceva fușerit. Şi totuşi ne-am 
întâlnit, am început să unim niște momente, să le punem cap 
la cap. A fost o singură zi când s-au legat toate atât de bine. 
Fiecare îşi făcuse câte un şnur acasă. Eu am făcut o 
înlănţuire, Paul a făcut și el una, şi multe lucruri s-au potrivit 
foarte tare, pe altele le-am scos și nu le-am mai folosit. După 

asta ne-au venit în cap și legăturile, a fost totul atât de firesc, 
încât eu zic întotdeauna că spectacolul ni l-a dat Dumnezeu, 
nu e al nostru. E adevărat că cele trei zile conţineau în spate o 
muncă de doi ani, în care ne-am obişnuit să gândim într-un 
fel, dar totuşi, să pui cap la cap ceva și să-l păstrezi din prima 
... Noi l-am legat și am simţit că nu mai încape nimic. 


Și cum te-ai simţit când Dan Puric v-a anunţat că îl 
veţi juca la scenă, la Rapsodia? 


Ana: Păi nu, povestea e mai lungă. Noi ne-am dus şi 
am jucat la Vâlcea. Era pentru prima dată când ieşeam cu 
ceva singuri, fără Dan Puric, fără să se ştie ai cui suntem, la 
public. Şi am primit o reacție atât de puternică, încât ne-am 
îngrozit. O doamnă plângea, îmi zicea mereu 
EXTRAORDINAR, povestindu-mi că relația mea cu pânza în 
momentul picturii părea relația fetei cu iubitul ei şi îmi 
povestea o mulţime de sensuri la care eu nu mă gândisem. 
Apoi, toți oamenii de acolo „un câmp de lume” care înainte 
să înceapă spectacolul mâncau şi erau beți, spre final 
ajunseseră la o linişte desăvârşită... 


Şi? 


Ana: Apoi, un domn de-acolo ne-a invitat la o altă 
tabără, de sculptură, la Târgu-Jiu. Am fost şi a trebuit să ne 
montăm singuri spectacolul într-o grădină. Deşi vorbiserăm 
din timp să ne dea ce avem nevoie, nu ne-au dat nimic. 
Jumate iarbă, jumate beton, în patru ore, incredibil, am 
montat tot, ne-am făcut scenă, nu ne venea să credem nici 
nouă, căci la început fuseserăm demoralizați întrebându-ne ce 
să facem, cum am putea să jucăm? Ei, am Jucat aici şi ne-am 
zis hai să facem un lucru! Ştii, mai vorbeam între timp cu 
Dan Puric la telefon şi îi ziceam că am avut succes, că a fost 
frumos, iar el ne răspundea: „Da, copii, foarte bine.” Părea 
mai degrabă surprins că am avut succes aşa mare sau cine 

ştie ce am făcut, pentru că el ştia că am plecat de acasă cu 
nişte momente. Noi îi spuseserăm că ieșise un spectacol, dar 
nu ştiu dacă ne luase în serios într-adevăr sau nu. Ei, cum 
eram la Târgu -Jiu, am zis, Doamne, ce-ar fi să mergem la el, 
la Nehoiu, unde se afla în vacanță. Dacă tot am montat 
spectacolul ăsta din praf şi pulbere, nu îl montăm și în 
pădurea aia din Valea Neagră? 

Cu tot cu decor, ne-am urcat în maxi-taxi, ne-am 
cumpărat cuie, ciocane, tot ce aveam nevoie. Și până să 
ajungem la Valea Neagră, am dat de Casa de Cultură din 
Nehoiu. Și am zis: „Ce-ar fi să intrăm aici să vedem, poate au 
scenă!” După ce-am intrat, mă gândeam: „Paul, dacă le zicem 
ăstora că vrem să jucăm spectacolul? Sala asta e goală, nu ne 
vor lăsa?” Am văzut sala şi Paul a zis: „Ana, nu e lumea așa, 
chiar cum credem noi!... Că venim şi ei ne lasă şi nu ştiu 
ce...” Eu atunci m-am dezumflat puțin și în timp ce ieşeam 
din clădire, ne-au întâmpinat nişte oameni la poartă. Ne-au 
întrebat ce căutăm, le-am zis, şi apoi i-am întrebat: „Noi 
tocmai avem decorul în stradă. Putem să venim să jucăm?” Şi 
ei au vrut, că îl cunoşteau pe Puric din Nehoiu. Mai mult, ne- 
au dat boxe, ne-au dat lumini, ne-au dat tot. Am montat toate, 
l-am chemat pe Puric. Am uneltit prin nevasta lui. l-am zis 
să-i spună că îl cheamă în Nehoiu să i se dea un premiu din 
partea comunităţii pentru că e născut acolo şi că a făcut 
carieră, am inventat şi noi nişte prostii. Săracul Puric a venit, 
nu prea avea chef, zicea: „Aoleu, m-au chemat ăştia... tot 
felul de stupizenii.” Noi îi transmisesem prin Ileana că în 
deschidere, înainte să îl premiem, o trupă de tineri îi vor 
prezenta nişte momente. Și îl auzeam din culise ce zicea şi 
muream de râs: „Aoleu, trupele astea cu tineri actori din 
Casele de Cultură sunt penibile.” 

Am început spectacolul şi ne povesteşte Ileana, 
nevasta lui, că în primul moment, când s-a aprins lumina iar 
eu eram în scenă şi-a schimbat fața total, şi zice ea: „S-a 
întors la mine şi a zis: Ăştia sunt nebuni!” Şi i-a plăcut foarte, 
foarte mult spectacolul. A zis din start: „Copii, îl jucăm, gata! 

Scoatem premiera, faceţi caiet program, costume, ce e 
nevoie.” După aia ne-a zis să mai adăugăm câteva momente. 
Am făcut încă o vizionare la Bucureşti. Înainte de premieră a 
chemat şi un producător să-l vadă, s-a semnat contractul, să 
zicem aşa, în vreo trei săptămâni am construit decorul, 
panourile şi tot ce a mai fost nevoie, pe 20 decembrie 
premiera și de atunci... am pornit. Bine, porniserăm dinainte, 
dar trei spectacole au fost: la Vâlcea, la Târgu-Jiu şi la 
Nehoiu. A zis şi Dan Puric. La Nehoiu am botezat 
spectacolul. A fost o aventură. 


Ei şlefuiesc şi modifică încontinuu, după modelul 
maestrului 


Când, după spectacol, am urcat pe scenă să o anunț 
pe Ana Pepine că aş vrea să vorbim pe marginea debutului 
lor, am găsit-o într-un colț, mânuind cu emoție în lumina 
unui reflector un fluture pe wayang. Mi-a făcut semn cu 
cealaltă mână să mă apropii încet și să mă uit cum fluturele, 
atras de lumină, se învârte în delir în jurul ei. 


Ana, spune-mi cum cum a venit în spectacolul vostru 
fluturele de astăzi, pentru că în reprezentaţia trecută nu l-am 
văzut. 


Ana: M-am gândit săptămâna trecută. Primele 
spectacole au fost la Vâlcea, în aer liber, la nouă seara, când 
apunea soarele. Era o experiență nemaipomenită: cântau 
păsările, foşneau frunzele. Am jucat în grădină. Am montat 
împreună cu o scenografă o scenă improvizată, am agăţat de 
copaci pânze negre, am fost foarte frumos, ca în Commedia 
dell' arte, aşa am construit noi totul și, la momentul cu 
cearşaful alb, când ne trezim noi dimineaţă, am văzut pe film 
că era chiar un fluture, probabil un fluture de noapte, dar în 

lumina reflectorului părea alb. A zburat, mi s-a aşezat în păr 
şi după aceea a plecat. Mi-a plăcut chestia asta când am 
revăzut filmul şi zilele astea, tot gândindu-mă la fluture, mi-a 
venit ideea să-l fac. Mai ales că la păpuşi ne Jucaserăm cu o 
marionetă şi era frumos cum marioneta urmăreşte fluturele. 
Era aşa de emoționant! La marionete detaliile sunt foarte 
emoționante, îți ating inima. Astăzi de dimineață, deşi 
vorbisem dinainte cu Paul despre asta, uitasem de fluturaş. 
Paul, mă întreabă: „Ai făcut fluturele?” Uitasem! Am zis că îl 
fac în cinci minute, că trebuia să plec. L-am tăiat, l-am făcut 
din mai multe materiale. Am încercat din pungă uşoară, că 
am zis să fluture mai tare şi nu mi-a plăcut, era cam moale; 
după aceea am luat hârtie obişnuită, era prea băţoasă. Am 
găsit în cele din urmă o hârtiuță de pacheţel de gogoşi care 
era o hârtie mai subțirică, așa, şi l-am făcut, l-am cusut, i-a 
ieşit şi căpuşor. A fost foarte drăguţ. L-am luat cu mine şi am 
mers împreună pe stradă, aşa...ieşea din geantă. Aşa s-a 
născut fluturașul şi azi a jucat pentru prima dată. 

HI. PRIVIRI 


Profilul spectatorului 


Îmi place să mers la teatru şi să mă las surprinsă, 
aidoma unui pictor în faţa pânzei albe, aidoma scriitorului în 
faţa filei nescrise. Am toată încrederea că echipa de creație a 
dat ce a avut mai bun. Pot observa limite şi erori, dar 
spectacolul e întotdeauna mai mult decât o sumă de hibe şi 
erori. Ce este atunci spectacolul pe care îl văd? Este tot ceea 
ce poate activa el în mine. 

În vremea liceului, deşi citeam literatură de 
specialitate, interpretam textele pornind strict de la ceea ce 
ele activau în mine; luam note medii. 

În facultate, pe când eram la Filologie, am fost 
încurajată să glisez printe autori şi texte dezvoltând idei şi 
conexiuni personale. 

Ador să fac acelaşi exercițiu de interpretare liberă şi 
atunci când merg la teatru. 

Există într-adevăr spectacole de neprivit. Acelea sunt 
spectacolele născute moarte, din şabloanele artiştilor. 

Îmi place să mă las pradă iluziei. Iluzia este savoarea 
spectacolului. Pot opera cu luciditate numai după ce am 
gustat iluzia... 

Cum m-am întâlnit cu teatrul lui Tompa Gâbor 


În vara lui 2006, Marius Taloş SJ., directorul 
Centrului de Cultură al lezuiţilor, m-a rugat să mă ocup de 
adaptarea unei cărți cu titlul Sfaturile unui diavol bătrân 
către unul mai tânăr. Textul dramatizat urma să fie montat şi 
jucat în tabăra de munte de la Ghimeş şi apoi la Întâlnirea 
Naţională a Tinerilor Catolici, de la Șumuleu. 

În timpul vacanței am fost nevoiţi să înlocuim o 
studentă ce trebuia să se întoarcă urgent acasă şi Jani, un 
tânăr iezuit, a sugerat s-o abordăm pentru rolul mamei pe 
sora Felicitas. Aşa am făcut. 


Cine este Sora Felicitas? Pe vremea când am 
cunoscut-o, era încă studentă la Asistenţă Socială. Vorbeşte 
tare, gesticulează, râde ca Anna Magnani în Apocalipsa lui 
Passolini, trăieşte în sânul speranţei, căci vocația ei este de 
mamă spirituală. Deşi e călugăriță, dacă poate să nu poarte 
uniformă, n-o poartă, aşa încât afli abia la sfârşitul vacanțelor 
ce profesie are... Sora Felicitas iubeşte teatrul. Dacă ar fi 
fost permis să-l practice în cadrul Congregaţiei din care face 
parte, cred că s-ar fi înscris la UNATC. Odată, aflându-ne pe 
holul Teatrului Naţional din Bucureşti, am avut ocazia să o 
observ cum urmărea cu nesaț probele de admitere la 
Facultatea de Teatru. Era atât de serioasă, că mă temeam ca 
nu Cumva a doua zi să meargă să se înscrie! ... 


După ce s-a terminat Cântăreața cheală, i-am 
telefonat lui Felicitas. Tocmai ieşea de la o conferință. A 
ajuns cu două minute înaintea mea la mănăstire şi m-a 
aşteptat în stație, căci era pentru prima dată când veneam la 
Popeşti. Când am coborât din maxi, m-a privit uimită, a văzut 
că am doar o poşetă pe umăr şi m-a întrebat: „Unde îţi sunt 

bagajele?!” „Azi dimineaţă n-am ştiut că voi ajunge în 
capitală. Ai vreo periuță de dinți nefolosită?”, am întrebat, 
dar deja nu mă mai auzeam în hohotele de râs ale Sorei 
Felicitas. 

Aşa a început periplul nostru teatral, în toamna anului 
2006. Am vizionat împreună multe spectacole din timpul 
Festivalului Naţional de Teatru „I.L. Caragiale”. 


Mănăstirea „Congregatio Jezu” e la Popeşti, şi sora 
Felicitas a fost îngerul-gazdă de câte ori am avut nevoie să 
văd spectacole ori să iau interviuri în capitală. Când nu putea 
merge cu mine la teatru, îmi ținea mâncare caldă deoparte şi 
mă întâmpina înfăşurată într-un halat alb, cu un turban uriaş 
pe cap, făcut din prosopul de baie. Mâncam pe cinste în 
puterea nopţii, sub privirea lui Mary Ward; eu îi povesteam 
tot ce făcusem sau nu în ziua respectivă, iar când lucrurile 
neîmplinite erau mai multe decât cele împlinite, îngerul- 
gazdă găsea o explicație şi un motiv de speranță pentru a 
doua zi. Mda!... Dacă aş fi avut bani să stau într-un hotel 
scump şi la o masă inutil de bogată aş fi pierdut această 
fericire care îmi era destinată din înaltul cerului. Nu fac 
apologia sărăciei, dar dacă am şti câte lucruri pierdem din 
cauză că avem prea mulți bani în buzunar, i-am dărui cu 
bucurie celorlalți... 

Discipolii lui Tompa Gâbor 


E întuneric. Mă aflu pe Bulevardul Victoriei, în urma 
sorei Felicitas şi a sorei Laura, explicându-le că spectacolul 
n-are legătură cu lonesco, dar că eu sunt moartă de 
curiozitate să văd cum a reuşit un regizor să-l arate pe Iisus 
fără să-L facă văzut. Îmi închipui că le interesează şi pe ele. 
Felicitas mă ascultă, dar nu mă crede. E decisă să-şi scoată 
voalul. Laura se scandalizează. Sora Felicitas fusese cândva 
internată într-un spital unde a avut vecină de salon o actriță. 

Când vecina ei a ieşit din spital, i-a lăsat o invitație în 
primul rând la premiera pe care a reuşit să n-o rateze. Nu 
mică a fost groaza sorei Felicitas când a descoperit că, în 
ciuda scenelor erotice de pe scenă, un sfert de sală se uita la 
ea, să vadă cum reacţionează. De atunci a promis că, de câte 
ori va intra la teatru, îşi va pune voalul în geantă. Ajungem 
toate trei „civile” pe treptele Odeonului. Nu mai sunt bilete. 

La uşă e o aglomerație sufocantă. Nu intră decât cine 
are invitație. Presa nu mai încape pe culoar tot arătându-şi 
ecusoanele. Eu nu sunt pregătită pentru răspunsul „Nu mai 
sunt bilete”, de aceea rămân pironită locului, cu ochii holbați 
la cineva, oricine dinăuntru, şi pregătită să intru cu orice preţ. 
Surorile înţeleg asta. Laura se retrage după o perdea, Felicitas 
ține aproape, încurajându-mă. Deodată, de partea cealaltă a 
uşii de sticlă apare Tompa Gábor. Ştiu că e important în 
economia tezei mele la capitolul spectacologie Ionesco, dar 
deocamdată nu i-am văzut niciun spectacol, aşa că mă uit la 
el, văd cât de fotogenic este, realizez că n-o să-l mai văd 
niciodată atât de aproape, aş vrea să înaintez să-i spun ceva, 
dar cum e ca o carte necitită, n-am ce să-l întreb şi bunul meu 
simţ mă ţine locului. 

Cred că atunci ochii mei deveniseră ca ai lui Lazăr la 
uşa bogatului. Da, da...întocmai după cum bogatul nu ştia ce 
carte joacă trecând indiferent pe lângă Lazăr, nici Tompa 
Gâbor nu ştia că înainte ca actorii lui să joace Discipolii, el 

însuşi juca scena lui Lazăr; avea în mână invitaţiile pentru 
prieteni şi cunoscuţi; îl țintuiam cu privirea prin uşa de sticlă. 
Mi se strânsese gura. M-a privit? Da. A schiţat un gest? Da! 
Mâna s-a ridicat în aer cu o invitație pentru a o oferi! Apoi şi- 
a continuat mişcarea pentru a arăta persoana privilegiată. 
Normal că nu eram eu! Era un gras cu ecuson de jurnalist... 
ŞI totuşi... 

Tompa Gâbor ar putea să se odihnească la sfârşitul 
vieții sale în sânul lui Avraam, căci a părăsit intrarea teatrului 
la timp. Mai erau trei minute. Cedasem nervos. Şi, după cum 
eu nu mă clintisem cu privirea de pe chipul lui Tompa 
Gábor, plasatoarea nu-şi luase ochii de pe mine, toată 
jumătatea asta de oră, aşa încât, cu timiditate, mi-a strecurat 
un cartonaş care avea scrise pe trei rânduri locul, rândul şi nu 
mai ştiu ce. 

Mulțimea mă împingea înainte, căci aveam în mână 
lozul câştigător. Derutată, am întors capul către surori şi 
atunci a răsunat vocea de foc a lui Felicitas: „Intrăm şi noi, 
căci avem trei locuri!” Nimeni nu înțelegea cum, dar vocea ei 
a fost mai puternică decât nedumerirea lor. Abia la intrarea în 
sală a văzut că „trei locuri” era unul singur scris pe trei 
rânduri...Felicitas râdea din nou ca Anna Magnani în 
Apocalipsa lui Passolini. Ne-am aşezat cumva. Se dovedise 
în cele din urmă că lisus al lui Tompa Gábor ne-a acceptat ca 
discipoli... La sfârşitul spectacolului am fugit într-un suflet la 
alt teatru, să vedem Beckett, în montarea aceluiaşi regizor. 
RĂZBUNAREA. Nu e titlul piesei: Înaintam în viteză, cu 
biletul fluturând între degete pe holul noului teatru şi, când 
am ridicat privirea, am dat ochi în ochi cu Gabor care, 
amintindu-și ochii mei de câine de la Odeon, mi-a zâmbit 
scurt. 

O lună mai târziu, fără să ştie cine sunt, a avut 
amabilitatea de a spune „da” în urma cererii de vizionare a 
câtorva spectacole de ale sale pe textele lui Ionesco. Cam asta 
a fost tot. Dacă vom avea vreodată vreun motiv, probabil că 
ne vom mai întâlni... 

Jurnal de spectacol 


În seara aceea, cu Discipolii, de Andre Visky, a 
început cel mai frumos discurs depre aşteptare, pe care l-am 
ascultat vreodată; şi s-a sfârşit cu Aşteptându-l pe Godor.S-ar 
putea obiecta că e periculos de subiectiv şi lipsit de măsură să 
te exprimi cu „cel mai frumos” într-o judecată critică. 
Jonesco spunea că orice critică pozitivă e prin definiție 
handicapată, are un aer de complezenţă, în cel mai bun caz, 
de naivitate, de lipsă de subtilitate, de candoare ridicolă sau 
de entuziasm necontrolat. Ne asumăm riscurile, pentru că 
teatrul pe care îl face Tompa Gâbor pare să se înscrie într-o 
dimensiune a misticului. Prin teatrul lui, pare că vedem 
zâmbetul lui Francisc de Assisi („Zâmbea lumii şi nu se lăsa 
sedus de ea”). 

Printr-o minune care s-a întâmplat odată, omul se lasă 
cucerit de suferință; atunci când Învățătorul a hotărât să se 
lase învins, discipolii au fugit, au baricadat uşile unei încăperi 
şi au început să aştepte închişi de fapt înăuntrul fricii. Fuga 
discipolilor de pe Golgota e aceeaşi cu a tuturor oamenilor 
din toate timpurile. Nimeni nu-şi mai aduce aminte de nimic. 
Nu-şi mai aduce aminte de felul în care fuge. Doar o lumină 
neînțeleasă pătrunde uneori zidurile fricii făcându-te să te 
înfiori în iubire. Şi, deşi eşti epuizat în neînțelegere şi 
aşteptare, căzut pe Jos, sub semnul acestui fior de iubire devii 
solidar cu toţi ceilalți căzuţi, răpuşi, şi strigi celui de alături: 
„Ce bine e pe pământ!” (Estragon, în Aşteptându-l pe 
Godot); atunci s-ar putea vorbi despre prietenie, despre 
minunăția ei când n-o justifică nimic din frumuseţile acestei 
lumi. Prietenia în suferință: suferința de a nu înţelege nimic, 
suferința de a aştepta pe cineva care a zis că vine, care trimite 
vorbă că vine (şi în Beckett şi în Sfânta Scriptură), şi pe care 

niciodată nu ai puterea să îl aştepţi. Când ţi-ai pierdut 
speranța, primeşti exact atâta putere cât să o iei de la capăt 
(ce altceva ar fi lumina de la sfârşitul spectacolului 
Discipolii?) La Beckett se spune că acesta ar fi un final în 
cerc, specific teatrului absurdului... Aşteptarea şi speranța ar 
fi cele două contrarii care în discursul teatral al lui Tompa 
Gâbor despre aşteptare transformă o realitate zadarnică într- 
una rodnică. Ce câştigi? Privilegiul de a fi om, de a voi, dar 
de a fi incapabil să fugi de celălalt. Privilegiul de a-i ieşi în 
întâmpinare prin prietenie...O singură persoană poate face 
minunea aceasta şi aceea încă nu a venit, dar ne trimite vorbă 
zi după zi că va veni. Închişi într-un ţare de sârmă ghimpată, 
aşteptăm împreună... 


101 


Feriţi-vă de Radu Afrim, e creativ! 


Jurnal de spectator. Dawn Way 


Un om care a incitat de la început prin modul său 
particular de a privi în teatru; între timp a devenit faimos. 
Ținutul său interior se reflectă prin ochi ca printr-o lentilă 
magică şi se situează, lipsit de gravitație, undeva, între scenă 
şi sală. Atipic. A făcut şcoală de regie, a făcut Filologie şi îmi 
aduc aminte, din timpul unor repetiţii de la Piatra Neamţ, că 
a urmat in timpul liceului o specializare în pictură. Cred că de 
atunci se distrează confecționându-şi culorile din orice 
substanţă posibilă: corpuri de actori, texte, lumini, obiecte, 
sunete, imagini... 


Conform spectacolului pe care l-am văzut aseară, Radu 
Afrim face la Iaşi jocul dracului sau al bunului Dumnezeu (el 
singur o ştie). Cert e că n-a inventat critica de teatru 
instrumente de măsură pentru creativitatea lui. Se implinesc 
nişte ani de când, la simpla rostire a numelui său, multi artşti 
şi intelectuali din Iaşi, se crizează. Şi iată că, prin textul lui 
Oleg Bogaev, însuşi Dumnezeu vine la noi ţinându-l de după 
gât pe răzvrătitul care face spectacole „pornografice” şi „fără 
mesaj”; în orice caz, deloc înălțătoare, vorba unui profesor 
siderat că am adus vorba despre spectacolele lui Afrim într- 
un eseu despre modernitatea imaginii. Ce mai tura-vura, 
Afrim ăsta e lipsit de catharsis . 

Prin alegerea titlului cu pricina la laşi — Slabi de înger 
— vedem clar două lucruri: în primul rând, că Dumnezeu are 
simțul umorului, altfel n-ar fi descins cu Afrim pe 
meleagurile noastre, atât de conservatoare. 

Apoi, că Afrim reuşeşte să ne vândă cea mai veche 
poveste din lume — lupta dintre diavol şi bunul Dumnezeu — 
într-un ambalaj de gumă de mestecat. 

După ce ingurgităm înghițim greu şi ne gândim bine. 
Vi se pare puţin lucru?!...Să purcedem la observaţii: 
N-am mers la nicio repetiţie, am aşteptat să vină premiera 
pentru că voiam să văd în ce măsură Afrim reuşeşte să-i 
scoată pe actori din ei înşişi. 


Pasionat de combinaţii de „culori”, pune laolaltă pe 
paletă actori consacrați şi proapăt inițiați în arta dramatică. 
Bine zice când zice că el este artistul care lucrează cu toate 
elementele „noi” : text nou, teatru nou, actori noi etc. Cred că 
nouă e mai ales capacitatea lui de a privi... Altfel, noutatea în 
sine ar interesa prea puţin. Am idee cum funcționează 
audițiile pentru piesele sale: regizorul „discută” cu actorii şi, 
în vreme ce îi ascultă, mai ales îi PRIVEȘTE. Vede în ei ceva 
ce aceştia vor scoate apoi la lumină. Nu se panichează. 
Întotdeauna îl interesează preliminar actorul din faţa lui şi, 
din curiozitate, de drag sau cine mai ştie din ce motiv, 
urmează ca la repetiții să-i dea la o parte tot ce acesta 
învățase despre sine vreodată ca actor, adică şabloanele. 


Mi-a venit un gând, apropo de panica unor actori de a 
se dezbrăca pe scenă şi în strînsă legătură cu spectacolele lui 
Afrim, unde în mod curent apar „dezbrăcați”: Când îl 
„violează” regizorul pe actor? Când îl dezbracă de haine sau 
de şabloane? 


Aşa se face că, urmărind succesiunea poveştilor din 
spectacol, mi s-au răsturnat judecăţile în privința actorilor în 
procentaj de 90%. Ținând ordinea veteranilor, aplauze 
deosebite pentru Florin Mircea, Doina Deleanu, Radu Ghilaş, 
Octavian Jighirgiu şi o plecăciune până la pământ pentru 
Dumitru Năstruşnicu! 


Pentru că tocmai am felicitat despuierea de şabloane, 
să vorbim şi despre costume. Ingerii erau traşi prin inel, cu 


fizic de androgini, la bustul gol, cu blugi şi cu aripi. 

(Loredana  Cosovanu, Alexandru  Dobinciuc, Dumitru 
Georgescu, Vlad Volf.) În loc de orice altă aplicaţie, fata- 
înger îşi purta părul peste sâni. Poetic, nu? 
Nemuritorii de ei erau seminud pe scenă, şi îmbrăcaţi în 
secvențele video atunci când acțiunea din scenă se 
suprapunea celei din proiectie. De unde rezultă, dragi 
oameni, că pielea goală e semnul purității şi nu al indecenței. 
Dacă mă gândesc bine, e cea mai estetică goliciune din 
ultimii zece ani de experiență de spectator la teatru. 


Altfel, un costum de cântăreață de cabararet în cheie 
grotescă, la fel ca şi personajul realizat de Puşa Darie şi haine 
obosite de trecători pe un drum necunoscut, ce părea că nu 
duce nicaieri, atât de neinteresant, că îngerii îşi permiteau să 
le apară trecătorilor, cerându-le ajutorul în calitate de 
accidentaţi. Bineînţeles că, dintr-o mie de motive, oamenii 
treceau indiferenți mai departe. 


M-a surprins rafinamentul construirii stării de 
aşteptare. Pornind de la câţiva îngeri de hârtie înşirați la 
începutul spectacolului pe o sfoară, creând o corespondenţă 
între îngerii accidentați şi tăierea figurinelor de pe şnurul 
întins deasupra unui bar, aşteptarea capătă sens şi consistență, 
iar ceea ce ar fi trebuit să devină repetitivitate previzibilă 
(niciun om n-a salvat niciun înger), capătă valoarea mai înaltă 
a răbdării: Dumnezeu îi impune diavolului să aştepte. 
Sfainta asteptare întru salvarea omului se fundamentează pe 
milostivirea lui Dumnezeu față de creatura sa. 
Toată înşiruirea de scene — un stil pe care îl paşte mult lipsa 
ritmului, deseori reproşat lui Radu Afrim — ar putea continua 
la nesfârşit în evitarea unei poveşti scenice cu început, 
conflict, punct culminant şi deznodământ. 


Mi se pare de bun gust şi valoroasă combinaţia 


jocului în cheie naivă cu un realism nud. Pe de altă parte, 
aşteptarea se sustrage ei însăşi pretinzându-se drept acţiune 

prin ritmul, diversitatea mijloacelor şi corespondența 
construită între imaginea scenică şi imaginea video. 


Am două gânduri de încheiere: 


1. Radu Afrim ştie să-şi ţină publicul în mână cu o delicateţe 
şi fermitate de care mi-ar plăcea să dea dovadă orice regizor 
de teatru pentru copii. 

2. În anii de după revoluţie am mai văzut o aşteptare atât de 
frumos deghizata în acţiune doar la Tompa Gábor. 


In ciuda scandalului pe care îl mai provoacă ici colo 
spectacolele sale, cuvintele de ordine pentru Afrim sunt 
discreție şi rafinament. 


Uneori dă rateuri. E un semn de forță interioară. Când 
ajungem la succes, cei mai mulți ne camuflăm în zona 
reuşitei, nemaiîndrăznind nimic. 


O glumă despre Stanislavski mai bună decât un banc 


Cu un simţ al umorului desăvârşit, Afrim introduce 
într-o secvenţă de final o trupă de actori îmbrăcaţi în costume 
de epocă, pozând aluziv în prototipul prăfuit al echipei de 
figurație din teatrul stanislavskian. Asta în timp ce 
protagonistul, regizorul trupei, alias Stanislavski, se 
eschivează de la a ajuta îngerul accidentat acţionând scenic 
prin punerea înainte a particulei DACĂ: „Dacă acesta este un 
înger, va zbura!” Regizorul ridică trupul îngerului mort de la 
sol ca să probeze zborul. Odată cu îngerul ucis cade cu 
cinism şi metoda de teatru Stanislavski. 

Mihai Măniuţiu şi filmicitatea spectacolelor sale 


> 3 


După ce, în 2007, regizorul Mihai Măniuţiu a montat 
la Naționalul din Iaşi Macbeth, într-o viziune regizorală 
preponderent filmică, în 2010 el se întoarce în capitala 
culturală a Moldovei pentru o traiectorie artistică ce stă sub 
semnul tragediei antice, dar care dezvăluie încă de la prima 
imagine a spectacolului un racord cu stil la timpurile actuale. 


Filmicitatea caracteristică spectacolelor lui Măniuţiu, 
consta în reconfigurarea spațiului de joc şi în conjugarea 
atrocității cu dinamica, succesiunea scenelor având ritmul 
schimbării cadrelor într-un film. Regizorul a optat atunci 
pentru construirea unei arene — semn clasic al culturii 
spectacolului roman, astfel şi al culturii morţii, incitându-l 
pe spectator la cruzime. Prin poziţia pe care o ocupa deasupra 
arenei, publicul era pus în postura de urmăritor al victimei, 
iar actorilor le era imprimată frenezia, zbuciumul 
supraviețuitorilor. O parabolă  scenografică menită să 
ilustreze teoria lui Jan Kott, din Shakespeare, contemporanul 
nostru, unde cel care ucide ia coroana. Regalitatea este 
precedată şi urmată de crimă, astfel încât învingătorul nu se 
poate sustrage mecanismului cruzimii. 


Armele de foc, intrările scurte ale interpreţilor într-un 
loc relativ restrâns, şi, în egală măsură, multitudinea spațiilor 
de intrare (uşă lângă ușă de jur-împrejur) ofereau iluzia de 
panoramare a timpurilor — nu doar în Anglia și nu doar în 
acele vremuri. Acţiunea părea gândită în cadre de film ( prin 
repeziciunea intrărilor și a ieșirilor actorilor) şi chiar în 
succesiune de imagini (schimbarea, diversificarea porților de 

intrare își găsea în limbajul cinematografic echivalent în 
schimbarea unghiului de filmare). 


De remarcat capacitatea actriței Tatiana lonesi, în 
rolul Lady Macbeth, de a răspunde cerinţelor regizorale care 
contau pe o bună pregătire corporală, o dicție impecabilă, 
precum și pe o precizie a jocului care nu permitea abateri de 
la ritm în iureşul mişcării personajelor. 


Am amintit despre filmicitate şi despre necesarul 
dotării actorilor ca transmiţători de mesaj pentru că acestea 
sunt două dimensiuni pe care, întors la Iași, în stagiunea 
2009-2010, regizorul le-a dezvoltat şi le-a cizelat într-un 
spectacol de excepție cu titlul Aici, la porțile beznei. 
Scenariul după Hecuba şi alte tragedii de Euripide îi 
aparține lui Mihai Măniuţiu şi este rodul lucrului mai multor 
ani. 


Cine vrea să mediteze asupra tragediilor petrecute 
zilnic cu care ne bombardează mass-media, e bine să meargă 
la spectacolul cu încărcătura unei tragedii antice. 


„Eu cred ca tragedia elină este extrem de actuală — 
spune regizorul într-un interviu — nu e nevoie s-o actualizezi; 
trebuie doar să îndepărtezi un anumit balast mitic sau 
mitologic care nu ne mai spune nimic. Cum nu mai credem în 
Zeus sau Palas Atena, eu n-aş insista prea mult pe Zeus şi 
Palas Atena în dezvoltarea unui conflict. În scenariile mele, 
pe zei îi numesc Cei de sus. Toată lumea crede în Cei de sus. 
Nu spun, aşadar, că ar fi vorba despre o actualizare, ci, mai 
degrabă, despre o recunoaștere a actualității tragediei.” 
Procedeul ne amintește ceva din tactica Sfântului Pavel, aflat 
la Atena când, încercând să propovăduiască grecilor 
adevărul lui Hristos, s-a gândit că tot ce le-ar trebui unora atât 
de dispuşi să creadă în zei, ar fi un nume pentru ceea ce ei 
numeau deja Zeul necunoscut. Dincolo de această 

similitudine a procedeelor de abordare a celor de sus, şi care 
aduce destule sensuri morale şi creştine în spectacol, se poate 
vorbi, cu siguranță, despre deconstrucţie, ca atitudine estetică 
de avangardă. Tocmai această cumulare de sensuri în fiecare 
imagine este ceea ce ne îndeamnă să vorbim despre 
filmicitatea spectacolului. Pornind de la texte clasice, Mihai 
Măniuţiu pune în joc imaginea, ca vehicul central către 
modernitate. Sau, altfel spus, preia texte clasice pentru a le 
glosa, prin imagine, în contemporaneitate. 


Estetica montării sale este într-un foarte inteligent 
acord cu cea a lui Euripide la vremea respectivă, dacă mă 
gândesc la tragedia revitalizată prin sarcasm, la demitizare şi 
la premiera apariției femeii ca interpretă pe scenă. Părând aici 
ca o victorie a lui Euripide care a impus prezenţa femeii pe 
scenă, lupta dintre sclavele troiene şi ahei aduce confruntarea 
scenică a două tipuri de energie. Faptul e cu atât mai 
spectaculos cu cât se întâmplă între două grupuri, între două 
tabere. 


Apar sensuri noi ca rod al deconstrucției în 
spectacolul lui Mihai Măniuţiu: dacă argumentul bărbaţilor 
stă în forță, ceea ce le rămâne femeilor ca arme de luptă sunt 
frumuseţea şi inteligenţa. Există o imagine admirabilă în 
spectacol, unde frumuseţea femeilor e vătămată prin 
sălbăticie (confruntarea dintre aheii organizați în haită şi 
femeile luptând una câte una, ca ciute rănite). Ideea unei 
astfel de lupte poate fi în egală măsură contemporană și 
creștină. 


Frumuseţea fiind distrusă, troienelor le rămâne 
puterea minţii. Imaginea atât de modernă în raport cu timpul 
şi spaţiul poveştii de bază le poartă pe sclavele troiene în 
bănci de şcoală, unde elaborează un plan de răzbunare. 
Răzbunarea aduce cu sine un singur moment de linişte, acela 
în care Hecuba îşi poate îngropa copiii uciși şi chiar îşi ia 

dreptul — ca semn al împlinirii maternității — de a muri odată 
cu ei. Minunată secvenţa din final, unde pruncii se adună sub 
pământ, la sânul mamei. O ridicare de pălărie pentru Lucian 
Moga, care semnează light-design-ul, căci lumina de pe 
corpurile dezbrăcate din această scenă ne purta cu gândul 
către splendoarea picturilor renascentiste. 


Un alt element fundamental în estetica spectacolului 
şi care ţine strict de ambientul cultural românesc, ar fi 
transpunerea formei celei mai primitive de muzică — 
maneaua — în cheie sonoră pentru sugerarea stărilor de 
violență şi a înălțării imnurilor de laudă. Imaginea 
cuceritorilor ahei se asociază deseori, prin acest liant sonor, 
clipurilor tv construite pe manea, reportajelor lacrimogene. 
Atenţie, însă, muzica (Şerban Ursachi) este atât de bine 
corelată, integrată şi asimilată de imagine, încât nu poţi spune 
că nu respectă teatrul antic, pentru că şi acolo efluviile de 
forță erau atribuite corurilor, incantaţiilor. 


Cred că Aici, la porţile beznei este o împlinire, o 
perfecționare a ceea ce regizorul a început la lași cu 
Macbeth. În plus, el cunoaşte şi ocrotește fragilităţile trupei 
alături de care a montat deja un spectacol de încercare, şi pe 
care ştie acum să o determine să se autodepăşească. 


Aprilie, 2013. Am fost la Domnul Swedenborg vrea 
să viseze, legenda unui mare inventator adaptată într-un 
scenariu original de Mihai Măniţiu. De mult nu am mai auzit 
la teatru un text original cu un limbaj atât de elevat. E 
minunat să nu te simţi jignit de trivialitatea limbajului de pe 
scenă sub pretextul dezonorant că asta e realitatea pe care 
teatrul e dator să o reflecte pentru a ne educa... 

Îl văd pe Mihai Măniuţiu, în munca lui cu sine însuși, 
ca pe unul dintre foştii claustraţi în lagărul comunist şi care 
au trebuit să se reconfigureze după '89. A ajuns să atingă cote 
înalte de rafinament... În toate montările lui se vede 
preocuparea de a crea o lume spectaculară perfectă. 
Neaşteptat ca opțiune, Domnul Swedenborg vrea să viseze e, 
fără doar şi poate, un musical ca la carte. 


lisus, Fiul Omului — Proiect UAGE, Iaşi 


Subiectul spectacolului: un scenariu decupat din 
romanul-poem al lui Kahlil Gibran, Isus, Fiul Omului. 


Regizor: actorul francez de origine română Julian Negulesco. 


Au participat la audiții probabil jumătate din studenții 
Facultăţii de Teatru. 


După spectacol, mulţi din public au plecat dezamăgiți. 
Eu, dimpotrivă, devenisem entuziastă. Între toate spectacolele 
cu subiect religios pe care le văzusem, acesta mi s-a părut cel 
mai de bun gust. 


Teatrul modern francez se pretează foarte mult la 
idee, se axează preponderent pe mesaj, care este, de obicei 
unul de natură ultimativă; or tocmai de această factură este 
noutatea pe care a adus-o Julian Negulesco în jocul 
studenților la teatru. Corpurile se mișcă puţin şi stilizat, 
cuvintelor revenindu-le în totalitate misiunea de a crea 

universul virtual al spectacolului, liantul inefabil cu 
spectatorul. 


Afară de frumuseţea poetică textului, pusă în valoare 
cum se cuvine, am apreciat codul pe care Julian Negulesco l- 
a introdus ca linie de mișcare. Încă de la început spectatorii 
devin activi participând la spectacol în calitate de ucenici ai 
lui Isus. La intrare eram strigați pe nume. Am înţeles faptul 
ca pe o acţiune ce amintea de chemarea lui Isus. 


Fiecare din cei strigați primea un loc în împărăția 
sălii, după modelul apostolilor în Împărăția Tatălui. 
Spectacolul urma să se desfășoare în trei săli: o suită de 
monoloage- mărturii ale unor personalități din epocă fictive 
sau istorice. Fusesem chemată în sala 19. Publicul, aşezat în 
cerc. În mijloc, un scaun. Noi, aşezaţi fiind, emanam 
atmosfera unei comunități evreeşti . S-a închis dintr-o dată 
uşa. Asta ne-a apropiat şi mai mult. Eram singuri. În măsura 
în care ne permiteau temerile, s-ar fi putut crea intimitate 
între noi. Am devenit, prin închiderea uşilor, comunitatea 
apostolilor, după moartea lui Isus. Comunitatea aceea închisă 
de frica romanilor... M-a marcat închiderea bruscă și 
silențioasă a uşii: o lipsă de zgomot care ne trimitea în trecut, 
punându-ne în gardă. Cineva a intrat cu vestea că Isus e viu. 
Nu era Maria Magdalena, ci Ana, mama Mariei. O 
costumaţie simplă, din câte îmi aduc aminte. Ceea ce îmi 
amintesc sigur este că părea una dintre noi, şi asta, adăugat la 
tonul firesc al monologului, făcea ca mărturia ei să devină 
ştire de ultimă oră. Frisonant! Alţi actori-mărturisitori îşi 
jucau drama în cheie tragică așezându-se în mijlocul cercului 
şi declamând de acolo. Ceea ce m-a convins însă au fost 
mărturisitorii care, privind publicul în ochi, persoană după 
persoană — căci creștinismul este mai înainte de toate o relaţie 
personală a lui Isus cu fiecare dintre noi şi a fiecăruia cu Isus, 
ne atingeau din când în când pe umăr, marcând prin gestul 

acesta un cod al încrederii şi prieteniei care se înfiripă între 
noi, mărturisitorii... 


Ceea ce mi s-a părut de bun gust este tocmai legătura 
creată de Julian Negulesco între poeticitatea textului şi poezia 
mişcării actorilor: clară, austeră, repetitivă, suavă şi 
misterioasă prin absența atât de justificată a aplauzelor din 
final. Nu mai era nimeni de venit la aplauze, căci 
mărturisitorii plecaseră pentru a da mărturie mai departe, în 
alte comunități creştine, întocmai la ca începuturile 
creştinismului. Prin plecarea lor ne încredinţaseră misiunea 
de a da mai departe ceea ce am primit. Catharsis-ul unui 
astfel de spectacol se măsoară în numărul de convertiri... 


Curajul de-a mai zice-o vorbă despre Caragiale 


Deşi intenționam să public un articol pe subiectul 
Caragiale la teatru, nu cred că am curajul de provoca mai 
mult decât aş face-o la un taifas la o cafea. În vremea serbării 
centenarului dramaturgului, lăsându-mă purtată dintr-o sală 
de teatru în alta, a dat, desigur, Caragiale peste mine! 


Prima dată, în variantă de teatru de păpuși, cu O 
scrisoare pierdută. Spectacolul a fost montat de Aurelian 
Bălăiță, actor, doctor în Caragiale, conferenţiar la Facultatea 
de Teatru din laşi. Păcat că spectacolul despre care vorbesc a 
avut o viață de doar trei luni, fiind lucrat pentru un examen 
de licenţă. Chiar şi aşa a luat Premiul Special al Juriului la 
Festivalul Hyperion StudFest, organizat în 2012, la Bucureşti. 

Ceea ce vreau să spun în legătură cu montarea 
păpuşărească este că nu am văzut până acum un spectacol 
mai politic decât acesta, nici măcar la nemți. M-a ţinut cu 
sufletul la gură. Afară de nevinovăția, sau de caraghioslâcul 
păpuşilor, a contribuit la emoția cu pricina şi decupajul 
textului. Apoi, scenografia care te purta cu viteza telegrafului 
de la teatrul de umbre la mimica sofisticată a unor capete de 
burete, te întorcea la cotidianul unei recuzite pe care ar fi 
îndreptăţiți să o folosească atât de abil doar actorii de teatru 
dramatic, cu viraje ameţitoare către gambele delicate ale 
actriţei care o juca pe Zoe. Și cum credeţi că bătea telegraful? 
O sârmă pe scripete traversa fundalul plimbând o hârtiuţă 
amenințătoare... Când se mişca hârtiuţa, toate păpușşile intrau 
în vrie. În sfârşit, partea cea mai trăsnită, dar despre care a 
scris deja Mircea M. Ionescu, este că distribuția a fost, cu 
excepția unui singur actor (care nici măcar nu vorbea), în 
exclusivitate feminină. Situaţia nu a generat niciun subtext, 
ceea ce mi se pare de excepţie. Aș da mult să văd spectacolul 
montat cu o trupă care să îl joace câteva stagiuni. 


Să sperăm că aşa va fi. Am avut, aşadar, șansa de a 
vedea un Caragiale integral cu păpuși, de a înţelege, în urma 
vizionării unui text clasic, că dincolo de dimensiunea ei 
copilărească sau melancolică, sau metaforică, păpușa e 
actorul cel mai rău de gură din câţi au existat vreodată. Toate 
astea, cu o condiție: să rostească un text inteligent. Aşa se şi 
explică fugărirea Păpuşii de către autorități în orice timp de 
cenzură... 


Intr-o altă seară, m-a împins curiozitatea să merg 
până la Botoşani, să văd un Caragiale montat de Sandu 
Vasilache. Despre el, Mihai Fusu şi Petru Vutcărău, toată 

floarea critică din Basarabia consideră că ar fi vârfurile 
teatralităţii la momentul acesta. Și, văzându-le spectacolele, 
nici nu ai cum să-i contrazici. Ceea ce m-a atras în noaptea cu 
pricina către spectacolul lui Sandu Vasilache era mai mult...o 
răutate. Ştiindu-l împătimit după dinamica cinema-ului, 
văzându-i mai înainte şi Shakespeare-ul (Amorul dănțuie și 
feste joacă) construit pe muzică populară, cu steagul dac pe 
fundal şi având ca unic element de decor o bârnă rotativă, în 
spatele, în faţa, dedesubtul şi deasupra căreia se derula 
povestea pe cadre, mi-am zis: „la hai să-l văd dacă e stare să 
îl facă și pe Caragiale tot dintr-o bârnă!...” Îi văzusem 
rezolvat în cheie similară şi spectacolul Ultimul Suto de 
Dumitru Crudu. 


Şi ce-am văzut? Vă puteți imagina O noapte 
furtunoasă în tonuri de pastel? Văd că montarea nu a fost 
selecționată la Festivalul Naţional de Teatru I. L. Caragiale, 
2012 şi cred că rău au făcut... Caricatura atât de caricatural 
jucată de obicei, la Sandu Vasilache se distilează, până 
devine... caracter. Prin Jupân Dumitrache ies la iveală 
moraliştii în toată splendoarea lor. Fără să fie un afront la 
spusele textului, ceea ce e caricatura unui tip uman în pagina 
scrisă devine portret zugrăvit în stil impresionist prin jocul 
actorilor, tușele groase transformându-se în linii delicate, 
culorile  difuzându-se în semitonuri. Cred sincer că 
spectacolul este cu mult mai valoros decât a fost apreciat şi îi 
urez o viață lungă. 


Trec la următorul spectacol Caragiale. Dacă îmi 
amintesc bine, cred că Miruna Runcan a povestit în cartea ei 
despre spectacolele lui Alexandru Dabija (Habarnam în 

orașul teatrului), că regizorul are obiceiul de a-i opri pe 
spectatori (pe aceia care întreabă!) să meargă la anumite 
montări de-ale lui, spunându-le de-a dreptul că nu merită 
văzute. Ei, bine, în seara în care am mers la C.F.R.- Cometa, 
copilul şi cățelul, Alexandru Dabija dăduse avertismentul 
altcuiva, unui coleg de breaslă, aşa încât colegul a mers la 
Scrisoarea pierdută, cu Marcel lureș, iar eu ar trebui să scriu 
acum despre un spectacol pe care însuşi regizorul lui îl 
consideră nereușit. Nu numai că n-o să spun asta. C-o fi, că 
n-o fi, montarea are, înainte de toate, valoarea unui exercițiu 
admirabil pe care l-am văzut până acum doar în exegeza 
literară, dar niciodată pe scenă: e vorba despre o punere 
alături a absurdului caragialian cu absurdul ionescian, aşa 
cum l-a gândit acelaşi regizor în faimosul spectacol 5 Texte 
scurte. Sigur că montarea C.F.R.- Cometa, copilul și cățelul 
nu are geniul poveștii celei dintâi, dar vorbind despre 
calitatea exerciţiului spectacular, mi se pare a fi de-o 
îndrăzneală, prospeţime şi inteligenţă de zile mari. 


Am văzut şi spectacole proaste, dar cum obișnuim să 
asociem frumuseţea cu inteligenţa, prefer să vorbesc numai 
despre cele frumoase. Așa că anul ăsta, despre Caragiale, 
numai de bine! 


x 


Ieri, in timp ce spălam vasele, mi-am amintit că 
văzusem totuşi un spectacol memorabil al lui Dabija pe un 
text de-al lui Caragiale: O noapte furtunoasă, montat la Iaşi 
în 2011, cu Petronela Grigorescu în rolul Vetei. Petronela a 
fost nominalizată la Premiul UNITER pentru cel mai bun rol 
feminin. Am întâlnit într-o cronică a Oanei Stoica o descriere 
amănunțită a decorului realizat de Dragoş Buhagiar, care mi- 
a amintit de uimirea şi de hohotele de râs care m-au încercat 
aflându-mă în rândul 1, chiar în fața porţii lui Jupân 
Dumitrache: „Caragiale vorbeşte de nişte schele în text aşa că 
Buhagiar le execută cu migală, instabile, zguduibile periculos 

în caz de sex la temelie (Veta şi Chiriac), cu mortar în curte 
(făcut cu ajutorul nepreţuit al jetului incredibil de urină 
executat cu măiestrie de Chiriac), latrină de lemn, folosită din 
plin, stâlpi de electricitate cu felinare, o capră de tăiat lemne 
cu fierăstrăul aferent şi o cişmea. Detaliile sunt un deliciu. 
Totul e murdar de var, capra are urme de tăieturi, schelele 
sunt fragile şi brute. În plus, spectatorii stau pe scenă, în 
proximitatea actorilor, puşi să tragă cu ochiul şi urechea în 
curtea «vecinului» Jupân Dumitrache.” 
Autentic. 

Purcărete- capodopere şi filigrane 


Faust 


O fi prea târziu să văd un spectacol la trei ani după 
premieră? Dacă adulmec idei regizorale, intenții, ritmuri, joc 
actoricesc într-un spectacol cu vârsta de trei ani, asta vrea să 
spună că sunt martorul unei capodopere. Suspin la vederea 
actriței Ofelia Popii, interpreta care a cucerit lumea în rolul 
Diavolului — în 2009, la Festivalul de la Edinburgh. Actrița 
mărturiseşte într-un interviu că timpul care a curs din 2007, 
departe de a-i toci interpretarea, i-a permis să uite de emoțiile 
şi sentimentele personale, lăsându-i acestui personaj 
libertatea creatoare. 


Despre distribuirea ei, Silviu Purcărete mărturisea în 
alt interviu, acordat BBC-ului: „Am ales o femeie în rolul lui 
Mefisto pentru că personajul ar trebui să fie androgin şi 
pentru că ar trebui să existe un anume fel de dragoste între 
Mefisto şi Faust, un anume fel de ambiguitate a relației dintre 
cei doi.” 


Credem că distribuind o femeie în rolul diavolului 
regizorul pare să fi găsit substanţa vitală între creatură şi 
opresorul ei: pasiunea. Diavolul e pasionat să distrugă şi doar 
această pasiune îi poate da geniul metamorfozei. 


„Întâlnirea cu lecţiile lui Mefisto — adaugă regizorul 
în același interviu — înseamnă întâlnirea cu spiritul teatrului.” 
Elementele teatrului sunt punți către experienţele spirituale 
ale lui Mefisto. Silviu Purcărete a întreţesut atât de fin legile 
teatrului cu cele ale spiritualității, că recitim cu uimire ultima 
noastră notiță de spectacol: Iadul ca o farsă. 

Lucrând pe traducerea din Goethe semnată de Ştefan 
Augustin Doinaș, regizorul şi-a făcut propriul scenariu în trei 
tablouri: pactul cu Diavolul, noaptea valpurgică şi moartea 
lui Faust. 


Există o imagine a pactului cu Diavolul care promite 
şi păstrează în intensitatea ei grozăvenia nopţii valpurgice. 
Când acesta îi promite lui Faust răsfățul simțurilor, în scenă 
năvăleşte legiunea; Diavolii trăiescîn unități militare. O vom 
recunoaște mai târziu în imaginea porcilor (parabola biblică). 
Deocamdată, legiunea rezonează cu orice șoaptă sau râset al 
lui Mefisto, care se ascunde (o altă lege în mişcările 
spirituale) sub un nume de familiaritate mafiotă: Baronul. 
Micuţii încercănați, umplând camera lui Faust, tremură şi 
şuşotesc sincron, pliindu-se pe modulaţiile vocale ale lui 
Mefisto. Credem că e scena cea mai explicită a teatrului în 
teatru, în sensul că pulsația simţurilor ne anunță că există 
materie arhisuficientă pentru un spectacol la scenă deschisă. 
Pare să fie reflexul a ceea ce spunea, la un moment dat, 
Ionesco: Teatrul e în mine. 


Actul vânzării sângelui de către Faust se desfăşoară 
într-un cadru conformist, banal, ca de actualitate: dialog cu 
Baronul, funcționar atent, dar grăbit la urma urmei să-şi 
convingă clientul pentru semnarea câtorva hârtii nevinovate. 
Această rezolvare scenică este într-o ecuaţie diferită de textul 
original, unde Iadul este de fapt o farsă a cerului, pentru că 
sângele lui Faust a fost deja răscumpărat, oricât de mult ar 
vrea, omul nu poate vinde ceva ce nu îi aparţine. În aceeaşi 
cheie, suferința lui Faust îi hrănește pe diavoli, dar nu-l 
distruge pe om. Pe linia desfăşurării în plin a forţelor 
infernului, cel mai periculos sunet pentru lumea 
subpământeană pare să fie strigătul Margaretei: „Ai grijă de 
copil!” În felul acesta, Noaptea valpurgiei, ca o călătorie în 

tartar, conţine în mod subtil Cerul. Singur, strigătul mamei 
pentru copilul ei face să tremure de lăcaşul Diavolului. A 
avea grijă de cineva declanşează măcelul... 


Faust nu se va opri pentru a-i spune clipei stai. 
Vârtejul simţurilor îl fură sieşi. Singură moartea pare să îl 
oprească dar Faust merge mai departe, căci a fost nutrit cu 
iluzia tinereţii veşnice. Mefisto îi redă tinereţea printr-o serie 
de mistere creştine citite pe dos, cum ar fi cel al Schimbări la 
față. Renaşterea întru rău se face printr-o falsă taină a 
botezului: spălarea cu apă; moartea şi învierea, prin uscarea 
cu giulgiul alb şi îmbrăcarea unui alt costum. Totul se 
întâmplă în realitatea unei morgi: saci, apă, mopuri, măști 
chirurgicale. 


Machiajul strident al lui Faust, ca semn al 
recompunerii chipului, ne semnalează că în mod simultan 
aceleași imagini au virtutea de aducere la viață, de scoatere 
la lumină a unui personaj. 


Publicul este invitat în iad. Nimeni nu-l refuză pe 
Mefisto. Îl urmăm toţi, fascinaţi. Ne ridicăm de pe scaune, s- 
au deschis porți în faţa noastră, s-a făcut drum și intrăm într-o 
lume despre care ştim că este mai ales nepământească. 
Surprize! 


Sesizăm un al treilea nivel de semnificaţii al 
spectacolului prin trimiteri sonore la realitatea diurnă, la 
universul cotidian. Tocmai în Noaptea valpurgiei, când 
atenția ar trebui să cadă pe grozăvenia vrăjitoarelor 
zburătoare, nişte muncitori sudori concurează neloial 
artificiile. Flama şi zgomotul de la operaţia de sudură îmi 
evocă un timp contemporan, ceva în contrast cu scânteile şi 
pocnetul artificiilor, şi care se leagă, vizual, cu imaginea 
Margaretei schingiuită de diavoli ca semn al femeii moderne 
ce își reneagă maternitatea. Apoi, întorcându-ne de unde 

coborâserăm, înainte să vedem că diavolii meşlteresc şi 
geluiesc sicrie, zgomotului de sudură îi asociem priveliştea 
de şantier în construcție. Chiar mă gândeam, întorcându-mă 
la locul meu, pe cărăruşa verde, printre sicrie, că aud aceleași 
zumzete mai ales vara, când trec pe stradă şi bubuie 
pikhammerul, sună macarua, se lucrează la linia de 
tramvai...N-am plecat nicăieri. Iadul e aici, împletit cu 
fiecare acţiune a mea şi a semenilor mei. 


Câteva secunde și voi spune: Eu sunt Faust. 


Dar se aud corurile de îngeri împrejurul Născătoarei 
de Dumnezeu. Mefisto nu se opreşte din blesteme. E cu ochii 
în lacrimi şi molfăie panicat câteva pene albe între buze. La 
vederea Ei, toți îngerii căzuţi s-au ridicat la cer. Mefisto 
tresare de spaimă. A rămas singur în infern. În întâlnirea 
dintre cer şi infern Mefisto a uitat pentru o singură clipă să 
pândească sufletul omului; clipa aceea pe care omul nu a 
reuşit să o oprească, pe care Diavolul a crezut-o a lui, dar 
care aparținea în eternitate Cerului. Aceea rămâne clipa 
Divinei Milostiviri. 


O ultimă observație, în legătură cu motto-ul care 
marchează primele trei replici din spectacol. Dialogul inițial 
dintre Dumnezeu şi diavol este pe calapodul aceleiaşi discuţii 
ca în încercările lui lov. Cu singura diferenţă că în scenariul 
lui Purcărete am intrat din primele trei replici ... la teatru, 
căci robul lui Dumnezeu aici este erou. 

X 


Undeva, la Palilula 


N 


Multe discuţii despre film. Am fost într-o seară să-l 
văd, în condiţii groaznice, la Cinema „Victoria”. M-am 
întors acasă mândră, dar şi contrariată că pelicula nu a intrat 
în oraş pe poarta din față a singurului cinema civilizat, 
Cinema „City”. Răsfoind cronici şi vizionând comentarii pe 
net, am înţeles că nu e bine primit pentru că nu are nimic 
nou... Dorința asta de nou îmi ia mie graiul când se pun 
deştepţii pe dialog asupra capodoperelor. Este noutatea 
măsura unei vieți de creație? Vreau să spun, când un artist, 
aici Silviu Purcărete, creează un limbaj distinct, pe care îl 
aplică pe mai multe paliere de expresie, se poate vorbi despre 
perisabilitate?! 


Cred că arta povestirii dramatice a lui Silviu 
Purcărete a trecut de mult granița cuvintelor. Ceea ce în 
filmul său Undeva, la Palilula e acuzat drept „pierdere în 
zona simplei sucesiuni de tablouri şi incidente delirant- 
groteşti deliberat concepute în detrimentul unui conţinut 
dramatic şi ideatic”, nouă ne confirmă prezența unui limbaj 
unic de expresie bazat, culmea, pe arta povestirii! 

Filmul, așteptat ca un triumf, a împărțit critica în 
două tabere adverse. Una dintre ele consideră că Silviu 
Purcărete nu a adus nimic nou, care să îl redefinească, ci, 
dimpotrivă, a fixat în film testamentul propriei arte teatrale. 
Deşi cele mai multe referiri la gândirea vizuală a regizorului 
țin de domeniul picturii şi al filmului, în argumentarea 
noastră PRO Undeva, la Palilula, intenţionăm o abordare din 
perspectiva teatrului de animaţie, zonă artistică în care 
regizorul a debutat şi care reprezintă un corp unic de forță 
prin sincretism. 

„Când eram mic, vroiam să mă fac pictor. Mi-ar fi 
făcut plăcere să fiu un pictor în secolul XVI, XVII”, se 
destăinuie într-un interviu Silviu Purcărete, pentru care 
teatralitatea trece prin vizualitate. Arte plastice, film, orice 
are legătură cu vizualul îl inspiră. „Teatrul nu-mi mai ajunge 
şi nu ştiu de ce. De aceea împrumut din limbajul 
cinematografic, lucrez şi operă”. 

Inițial a realizat o serie de spectacole în teatrul de 
păpuşi“. Opțiunea lui a marcat această artă la vremea 
respectivă prin utilizarea ingenioasă a cabinetului negru, unde 
a creat imagini de mare forță şi frumusețe. A lăsat 
„moșştenire” Teatrului Țăndărică un spectacol de colecţie, 
Cenuşăreasa, cea mai longevivă montare din istoria 
instituției. Timp de 20 de ani, Cenuşăreasa a avut aproape 
600 de reprezentații. Spectacolul a fost adus pe scenă în 
decembrie 1989, în perioada directoratului Mihaelei Tonitza- 
Iordache, şi a avut premiera la Berlin în 1990, în cadrul unui 
Festival de operă. Basmul a fost repovestit de regizor cu 
savoare, duioşie şi ironie, fapt ce a generat o lume adiacentă 
personajelor deja cunoscute: păianjenul, țânțarul, familia de 
şoricei care declanşează, de fapt, această poveste ca pe un 
teatru în teatru. 

De-a lungul carierei teatrale a lui Purcărete s-a 
observat, în legătură cu modul său de gândire în imagini, un 
procedeu tipic în teatrul de animaţie, anume, gândirea pe 
frame-uri. Este o tehnică a fragmentării de natură 
cinematografică, ce dă fluiditate cadrelor şi care se bazează 
pe neprevăzut, pe creativitate continuă. Silviu Purcărete este 
un maestru al vizualului. În complicitate cu scenograful şi 


35 Oltiţa Cântec, Silviu Purcărete sau privirea care înfăţişează, București, 
Editura Cheiron, 2011 

* Călina Făt Frmos, (1974, Teatrul de păpuși din Constanţa), 
Cenușăreasa (Teatrul Țăndărică, 1990, spectacol de colecţie), Jocul celor 
șapte trepte, de Vladimir Simon (Teatrul de păpuşi din Braşov), 
Omuleţul de Puf, de Alexandru Popescu, (Teatrul Ţăndărică) 

compozitorul, fiecare secvenţă, în creațiile lui, devine un 
tablou în mişcare. 

Trecând de teatrul de păpuşi, imaginarul său capătă în 
film o asemenea proeminență, încât ajunge să pulverizeze 
firul dramatic al poveştii, dezvoltând o arhitectură imagistică 
pentru care ne-ar trebui o altă artă ca să o putem reconverti în 
substanţa cuvintelor. Gândirea sa în imagini naşte sensuri 
multiple, consecutive, paralele şi simultane. Departe de a ne 
părea un neajuns, credem că ne aflăm în prezența unui limbaj 
cinematografic personalizat, matur, coerent, valoros. Intuim 
o similaritate cu „explozia cuvântului” realizată de Eugen 
Ionescu în dramaturgia anilor '60. 

Critica a recunoscut în film conservarea unei galerii 
de personaje al căror specific este grotescul, caricatura, lipsa 
biografiei psihologice. Or, se ştie că pregnanţa tipurilor şi 
arhetipurilor reprezintă un aspect fundamental în arta 
păpuşărească, unde personajele sunt arhicunoscute; ceea ce 
aduc ele însă este arta de a povesti. 

Eroul principal, Dragoş Serafim, este atât de prins în 
imaginar, că îi observăm forța abia spre final când dispare 
din fotoliu, transformânu-se în mod miraculos într-o broască 
(motiv obsedant al naraţiunii de până la acel moment). În 
minunea cu pricina întrevedem o energie conținută ce 
aparține exclusiv eroului de basm. 

Decorurile se dezvăluie imagine cu imagine, 
permițând cotidianului să intre nud în fabulația care merge 
mai departe, chiar dacă într-o altă chimie. Elementele care 
pregătesc absorția diurnului în lumea vrăjită sunt broasca și 
un medic venit la Palilula cea de carton şi plină de efecte. 
Prin dezvăluirea mecanismelor poveştii vechi, noua poveste 
se poate instala fără rezerve. 

Filmul lui Purcărete ne poartă vertiginos către 
Federico Fellini, care răspundea într-un interviu prin anii '70: 
„Cineverite? Mai degrabă pentru il cinema — menzogna. 
Minciuna e mereu mai interesantă decât adevărul. Minciuna e 
sufletul spectacolului, iar eu iubesc spectacolul.” Ne referim 

aici la filmele speciale ale regizorului italian, care se opun 
teoriei moderne scenaristice, aflată la granița dintre ficțiune şi 
documentar, real şi imaginar, amintire şi introspecţie. 

Prin acest exemplu am căutat un indicator al valorii 
filmului Undeva la Palilula, şi nu un termen de comparaţie. 

La urma urmei, de ce ne-am îndoi că Silviu Purcărete 
are harul să contureze personaje, să articuleze scenarii, când 
într-o capodoperă ca Faust jonglează cu tipuri de materie 
(entitate/om), cu durate (timp linear/veşnicie), cu spații și 
epoci? 

Credem mai degrabă că, după atâtea „mari 
spectacole” cu care ne-a răsfăţat, articulând structuri vii în 
imaginarul nostru, dezvoltându-ne materia privirii, Silviu 
Purcărete lucrează pe nivele mai subtile pe care ar trebui să 
fim antrenați să le sesizăm... Şi ne gândim acum la distanța 
astronomică pe care o măsoară critica (probabil) între 
valoarea financiară a superproducţiilor şi cea a comediilor 
bulevardiere montate de regizor în ultimii doi ani”. Se 
plânge lumea că Silviu Purcărete nu mai face spectacole 
mari când el tocmai se apleacă asupra unei forme teatrale 
anchilozate în mentalul nostru — cum e comedia bulevardieră 
—, redându-i autenticitatea de bijuterie! 


Bijutier şi arhitect. Să fie asta prea puțin ? 


“ Femeia care şi-a pierdut jartiera, Teatrul de Comedie, Pălăria 
florentină, Teatrul Naţional „Vasile Alecsandri”. 

Pălăria florentină 


Avea dreptate Florin Faifer când mă sfătuia să iau 
notițe la un spectacol. Altfel, trec zilele şi uiţi. Deşi am 
pierdut detalii, în cazul acestei montări timpul i-a decantat 
substanța. 


Al naibii de franțuzesc spectacolul...document 
antropologic... Comedia bulevardieră prin care ochiul îmi 
zbura prin Istoria Teatrului a devenit brusc valoroasă pentru 
mine. Afară de costume, decoruri, lumini, valoarea vine din 
precizie şi din îndrăzneala mişcării actoricești, toate nutrindu- 
se dintr-un spirit franțuzesc pe care Silviu Purcărete îl 
cunoaşte! 


Decorul de hârtie, un concept care înnebuneşte 
personalul tehnic, pentru că trebuie reconstruit la fiecare 
reprezentație; cârpit cu hârtie albă dă o patină a timpului, 
specifică interioarelor franțuzești în stil vechi și, în plus, 
creează metaforă pentru nobilimea decrepită care mișună 
între ziduri. În egală măsură, decorul de hârtie are o 
fragilitate care capătă valoare prin accentuarea convenției. 


Îmi aduc aminte că la repetiţii, tot ce îl interesa pe 
regizor, era să întoarcă situațiile scenice pe dos, ca pe nişte 
mănuși, încât să scoată la iveală „cusăturile”, mecanismele. 
Astfel, spectacolul debuta cu scene de teatru în teatru. 
Ridicarea cortinei îi surprinde pe tehnicieni? în curs de 
plantare a decorului. În plan concomitent se desfăşoară 
primele scene ale spectacolului, tehnicienii plusând şi 


38 i 4 ? è 
Emil Coşeru şi Cosmin Maxim 

cochetând cu actorii! Fenomenul se întâmplă riscant, dar 
potenţând acțiunea inclusiv pe monologul tânărului mire 
interpretat de Ionuț Cornilă. 


Apropo de convenţie, este năucitoare cea a uşilor. Se 
intră mult pe lângă, prin şi pe sub ele, astfel încât uşile devin 
poate elementul cel mai efervescent al gagurilor din 
spectacol. Se face rost de uşă pentru amantă doar ca să aibă o 
ascunzătoare, ori sunt aşezate transversal pe scenă, încât să 
vedem reacţiile personajelor din faţa și din spatele lor. La 
mânie se trece prin ele, ori se caută simplu ghetele care nu se 
află în camera potrivită. 


Deşi muzica este creată de Vasile Șirli, s-ar părea că 
versurile sunt inventate de actori. Am văzut asta în timpul 
unei repetiţii. În orice caz, faptul creează, prin nesincronizare 
cu limbajul de epocă al textului, o notă puternică de comic şi 
grotesc. 

Povestea Teatrului de buzunar Puppets Art Time 
Ecaterina Ciofu, Carmen Hăisan, Laurenţiu Vasilache, 
Tudor Rotaru 


Independenţa lor îmi aminteşte de începuturile mele 
în teatru. După patru ani de activitate într-un teatru pentru 
copii (Teatrul „Luceafărul” Iaşi) şi doi într-unul dramatic 
(Teatrul „Tineretului” din Piatra Neamţ) încă simțeam că 
actoria este o artă independentă, aşa încât am ieşit din 
sistemul subvenționat și am inițiat propriul meu teatru, pe 
proiecte. 

Sunt câştigători cei care aleg să iasă din sistem şi mă 
impresionează în egală măsură tinerii care luptă acum atât de 
mult să intre. 

În timpurile tinereţii mele, era suficient să vreau să 
experimentez o zonă şi lucrul acesta se întâmpla aproape 
instantaneu. Un vechi coleg de breaslă, Gigi Sfaiţer, mi-a 
amintit cum într-o zi ieşiserăm de la teatru cu gândul de a 
merge la Radio laşi ca să realizăm împreună o emisiune 
pentru copii. Cei de acolo ne-au spus cam ce-ar fi vrut şi 
formatul lor de emisiune m-a impresionat într-un mod 
neplăcut, aşa că am plecat. Coborând Copoul, mi-a aterizat 
privirea pe sigla Radio Nord-Est. I-am spus lui Ji: „Uite, aici 
o să facem noi emisiunea!” Am intrat. În mai puţin de o oră 
am bătut palma pentru o emisiune promo şi după o săptămână 
de lucru în studio am semnat contractul. 

În studenţie, eram pur și simplu jefuită. Lucram 
enorm cu Cezar Antal pentru Rotton. Ne plăteau matrițele 
casetelor de poveşti (eu făceam scenarii, el compunea 
muzica), după care le multiplicau, iar drepturile de autor 

reveneau companiei... Eram de-o efervescenţă care dădea pe 
dinafară. 

Acum, pentru generaţia tânără, indiferent unde ar vrea 
să se încadreze, e o luptă mult mai mare, şi de aceea, o 
alegere care îi responsabilizează mult mai mult. Ceea ce 
admir de fiecare dată, fără rest, este efervescenţa. 

Fericit acela care o poate regăsi şi dincolo de vârsta 
tinereţii! 


Mişcările tinereţii: Laur şi Tudor, proaspăt angajați la 
Teatrul Vasilache din Botoşani, după ce se licenţiaseră la 
Facultatea de Teatru din Iaşi, în Arta mânuirii de păpuși şi 
marionete, au descoperit...dramele teatrului subvenţionat. 
Lucraseră împreună un spectacol pentru un festival de la 
Bacău. Din varii motive, festivalul s-a suspendat, iar 
spectacolul pregătit de ei nu a mai apărut nici măcar în 
programul Teatrului Vasilache. Apoi, au fost chemaţi, cu 
același spectacol, la festivalul din Galaţi. Direcţiunea 
teatrului în care lucrau nu le-a permis această ieşire. Băieţii 
au înţeles repede că lucrează într-un teatru în care nu vor fi 
încurajați, aşa că şi-au dat demisia, și-au luat păpuşile făurite 
în Botoșani şi s-au întors la lași. 


Kati, admisă printr-un casting în calitate de 
colaborator la Teatrul „Luceafărul”, s-a întâlnit cu băieții în 
vremea când ei căutau o voce feminină. l-a unit 
recomandarea unei profesoare din Universitate. Iniţial, a 
dezvoltat în paralel cele două angajamente: „Am întrerupt 
colaborarea cu teatrul din motive financiare. Jucam cu trupa 
zilnic şi câştigam de câteva ori mai mult decât la 
„Luceafărul”. Apoi, la teatru, atmosfera era mereu tensionată 
dintr-un motiv sau altul. Orarul acolo era haotic, confuz, îl 

aflam de la o săptămână la alta, ceea ce mă împiedica să pot 
lucra şi altceva.” 


Băieţii nu au şi alte joburi. Kati e singura care face 
mereu două lucruri; lucrează şi ca profesor la Școala populară 
de artă. 


Vasilica Oncioaia: Pe 24 septembrie trupa voastră a 
aniversat doi ani. Aţi reuşit să vă regăsiți ca actori? 


Tudor Rotaru: Da! Suntem mult mai implicați. 

Ecaterina Ciofu: Avantajul în teatrul subvenționat e 
că te întâlneşti cu regizori, dar cei mai mulți sunt plafonați, 
obosiţi. 


V. O.: Care sunt direcţiile, principiile trupei voastre? 


Laurenţiu Vasilache: Teatru profesionist, cu un 
suflu nou. Ne conduce plăcerea de a juca. Ne facem singuri 
repertoriul. Ne construim singuri spectacolele. 


V.O.: Optaţi pe un anume tip de păpuşă? 


L.V.: Am început cu  bi-ba-bo cu gabit, pentru că 
erau mai uşor de confecționat. Aveam deja patru personaje şi 
multe elemente de scenografie. Am zis să nu mai complicăm, 
dar la Ursul păcălit de vulpe păpuşile s-au mărit...şi tot aşa 
mai departe... 

T.R.: Păstrăm dorinţa de a simplifica, totuşi. Poate o 
să luăm cândva un tir, o să încărcăm decorurile şi tot acolo 
vom invita şi publicul. Nu visăm la un anumit tip de păpuşă. 
Povestea pe care o alegem aduce stilul. 


V.O.: Tudor, cum scrii scenariile? 

T.R.: Nu recitesc textul original. Ştiu povestea şi îi 
urmez firul văzând clar ce ar putea spune personajele. La 
reprezentații, textul se modifică în continuu, în funcţie de 
public. Uneori publicul e cel care dă indicații de mişcare 
personajelor: „De ce nu intră lupul pe horn?” E foarte greu să 
nu le confirmi aşteptarea. În felul acesta spectacolul nu se 
epuizează, ci se transformă în continuu. 

Scenariul are întotdeauna şi subtext pentru adulții 
însoțitori. Ştim cui ne adresăm şi o facem cu măsura 
cuvenită. De obicei jucăm în şcoli şi doar foarte de curând am 
început şi în grădiniţe. 


V.O.: Un aspect care vă distinge spectacolele este 
lipsa de violență. 


L.V.: Violenţa este o opțiune accentuată în jurul 
nostru. Nu ne-ar aduce nimic în plus să o sporim. În egală 
măsură, noi înşine nu optăm pentru violență, aşa că nu o 
promovăm nici în spectacole. 


V.O.: Aveţi o politică de prezentare? 


L.V.: Nu avem o politică. Ne susțin oameni care cred 
în ce facem noi: mama lui Tudor ne confecţionează hăinuţele. 
Alina, a terminat Design vestimentar şi pictură, ea ne 
pictează păpuşile şi decorul. Au fost foarte mulți oameni care 
au crezut în noi. Dar recent am început o promovare pentru 
Cei trei purceluşi. Până şi aici a fost de la om la om: Îfi trimit 
o trupă bună. Din echipă mai fac parte Kati Ciofu şi Carmen 
Hăisan. Încă mai credem că vom ajunge undeva unde nu 
există un capăt. Înaintăm până unde se poate. 


E. C.: Visăm la un teatru de animaţie pentru adulți. 
Scenariile deja există. Nu avem bugetul. 

V.O.: Ce repertoriu aveţi? 


T.R.: Avem în repertoriu şase spectacole: Vasilache 
şi Mărioara,Ursul păcălit de vulpe, Prostia omenească, 
Păcală şi Tândală, Cei trei purceluşi, Crăciun fericit. 


V.O.: Ce visați pentru voi? 


T.R: Visăm să vorbească studenţii despre noi ca 
despre Stanislavski. 


V.O.: Acum, că Sunteţi trupă, mai mergeţi la 
festivaluri? 


L.V.: Deocamdată nu mergem la festivaluri, ne 
ocupăm timpul cu organizarea şi „construirea” de spectacole. 
Sperăm să ajungem şi acolo, să ne permită şi timpul şi 
situația financiară. 


V.O.: Ce vă doare? 


T.R.: In urma promovării, a invitaţiilor pentru mass 
media, am căutat ceva articole de critică despre noi după 
spectacol, dar nu am găsit nimic, aşa că... Invățăm din mers. 


V.O.: V-aţi întoarce la un teatru de stat? 

T.R: Nu. 

L.V.: Ba da, ca director. 

E.C.: Nu se poate şi la stat şi la noi. E o alegere clară. 


V.O.: Visul (idealul) actorului care sunt: 
L.V.: Visez să fac teatru fără să mă gândesc la bani. 
Nu ştiu cum, poate că îi fac din trupa asta. 


E.C.: Visez să nu fiu nevoită să fac altceva decât 
teatru pentru un trai decent. 

T.R.: Profesorii mei nu vor fi dezamăgiți de mine. 
Am dus mai departe ce ne-au învăţat ei. 

E.C.: Toţi ne-au felicitat pentru că ne-am aplecat spre 
propriul drum. 

T.R.: Visez ca până o să mor, teatrul de animaţie din 
laşi să ajungă ca o casă mare în care eu am pus o cărămidă. 
Dacă nu muncim, teatrul de animaţie riscă să râmână o casă 
de chirpici. Copiii care ne văd spectacolele trăiesc ceva ce eu 
nu am putut trăi în copilăria mea. 


V.O.: Un mesaj pentru fani! 
T.R.: Fanii noştri încă nu ştiu să citească. Le vom 


transmite un mesaj peste cinci ani. 


La aniversarea a doi ani de activitate a trupei, le urez 
să înțeleagă câtă valoare le va da în timp consecventa! 

ÎNCHEIERE 


7 Octombrie, 2013 


Ne aflăm în plină desfăşurare a Festivalului 
Internaţional de Teatru pentru Publicul Tânăr, organizat de 
Teatrul „Luceafărul” laşi, Ediţia a VI-a. Tema ediției de anul 
acesta este „Ludic”. 

I-am văzut pe cei patru de la Puppets Art Time în sală 
şi ne-am făcut cu mâna. Urma să vedem împreună ce e mai 
ludic în materie de teatru dramatic în ultima vreme, un 
spectacol din seria creată de Alexandru Dabija după poveştile 
lui Ion Creangă”, Capra cu trei iezi. Tudor Rotaru, 
scenaristul trupei, a stat tot timpul aplecat în față, gata-gata să 
se prăvălească peste spectatorul din fața lui. N-o să ratez 
ocazia de a-i adresa o ultimă întrebare. Ce-a deprins despre 
cum se spune o poveste pe scenă? 

Mi s-a strâns inima la scena finală, când Capra” i-a 
încrucișat Cumătrului-Lup mâinile pe piept şi i-a împărțit 
senină, spre pomenire, senină, coliva în sală, devenită, 
cumva, odaie de praznic. Se rostogolise în mine gândul 
aceleiași scene - la moartea imaginară, aruncată peste timp, a 
ludicului Dabija - şi am realizat brusc ce dezastruoasă şi 


* Sunt câţiva ani de când Alexandru Dabija a pornit reinterpretarea 
poveştilor lui Ion Creangă pentru cei mari. A început cu 00!/, spectacol 
realizat în 2010 la Teatrul Tineretului din Piatra Neamţ, după Punguţa cu 
doi bani. A continuat cu Absolut, spectacol montat în 2011 la Teatrul Act, 
după Ivan Turbincă. Capra cu trei iezi, studiu gastronomic a avut în 
premiera în 2012 la Teatrul Act. Anul 2013 aduce reinterpretarea poveştii 
Fata babei şi fata moşneagului înntr-un spectacol pus în scenă la Teatrul 
Tineretului din Piatra Neamţ şi intitulat O...ladă. 

“ Emilia Dobrin, nominalizată la Premiile UNITER pentru Cea mai bună 
actriță. 

irecuperabilă va fi pierderea lui pentru Moldova noastră, 
precum şi pentru toată actorimea care i-a trecut prin mână. 

Evocând momente din spectacol la cină cu soțul meu, 
după modelul împletirii vieţii și a morții cu mesele copioase, 
am înţeles rădăcina gândului. 

Era o seară de iarnă, în 1999. Acasă la Cezar Anta 
pregăteam colinde de Crăciun pentru un pelerinaj prin casele 
multor oameni din laşi. Ne-a întrerupt telefonul. În mod 
firesc, a răspuns Cezar. Nu ştiam cu cine vorbeşte, l-am auzit 
doar fâstâcindu-se și îngăimând un da. Primise telefon pentru 
prima dată de la Alexandru Dabija. Lucraserăm cu el cu un 
an înainte la Gâlcevile din Chioggia, spectacol în care am 
cântat un fragment preclasic. Ajunseserăm în ipostaza 
respectivă datorită Tatianei lonesi, profa noastră de actorie, 
care ştiindu-l cu inima ne-a dus la el la hotel să-l colindăm, 
ca să-i mai treacă din stresul repetiţiilor. Dabija ne ascultase 
cum ştie el să asculte muzica, după care l-a întrebat pe Cezar: 
„Ştii să transcrii note?” „Da, a răspuns Cezar, am făcut liceu 
de muzică. Ne omora cu dictările.” „Ia CD- ul ăsta şi vedeți 
dacă puteți cânta ce e pe el.” 

lată, după un an, ne căuta ca să ne întrebe ,„ Ce faceți 
mâine seară?” „Repetăm colinde.” „ Vă luaţi bilete şi veniți 
la Bucureşti. Am primit un premiu pentru regie şi 
regulamentul cere să dau, la rândul meu, un premiu-pui. Vi-l 
dau vouă.” 

Aşa am ajuns în capitală, unde, printre alții, ne-a 
pupat pe frunte Mircea Albulescu umbrindu-ne cu 
sprâncenele lui stufoase şi încurajându-ne tandru cu voce 
timbrată: „Măi păpuşarilor, măi!”,„Măi păpuşarilor măăăi!” În 
clipa aceea era sigur că marele actor pupase tot neamul 
păpşăresc, poate până la Tudor Rotaru, încoace... 

În drum spre lift ne-a abordat Cornel Todea, pe 
vremea aceea director la Teatrul Ion Creangă: „Aveţi pregătit 
ceva care să nu fie mai lung de cinci minute?” Nu aveam 


41 
I, 


4l Cezar Antal, actor la Teatrul Tineretului din Piatra Neamț. 

nimic, dar nu puteam rata ocazia de a participa la un 
spectacol în Bucureşti şi am răspuns afirmativ! 

Când ne-am reîntors în capitală, la teatru, de bună 
seamă, nu ne ştia nimeni. Eram încă studenți. Pe CD-ul cu 
muzică pe care l-au trimis din partea noastră la cabina de 
sunet regizorul tehnic a scris: „ Cei doi de la Iaşi”. 

Venise şi rândul nostru la repetiţia generală pentru un 
spectacol de Crăciun. Începuse muzica. Am intrat emoţionaţi 
în scenă. Ne-am jucat momentul, după care am rămas pironiți 
locului, căci, în tăcerea care se lăsase după terminarea 
muzicii, toţi actorii şi toți tehnicienii din culise au izbucnit în 
aplauze!... A fost pentru prima dată când mi s-a întâmplat 
asta. Sunt curioasă dacă Cezar Antal, în cariera lui mai lungă 
de actor, a mai trăit aşa ceva. 

lată ce mă leagă de ludicul Alexandru Dabija, iată ce 
mă leagă de îndrăzneala şi bucuria de a juca a trupei Puppets 
Art Time. 

lată o mostră despre cum se leagă în viața mea teatrul 
de păpuşi cu cel dramatic. 


Va urma 

